
Cuvântul I 

din "Omilii la parabola despre săracul Lazar si bogatul nemilostiv " 
Editura Sophia, Bucureşti, 2002 

Cuvânt rostit în Antiohia, a doua zi după Calende, împotriva beţivilor, 
si a celor ce merg la cârciumi, si fac dantuiri în cetate; si ca dascălul 
nu trebuie sa lepede pe ucenicii sai, chiar daca deocamdată nu i se supun; 
si despre săracul Lazar si bogat 

1 .Praznic satanicesc fiind ziua de ieri, voi aţi făcut-o praznic duhovnicesc primind cu multă 
bunăvoinţă cuvintele cele de la mine şi petrecând aici cea mai mare parte din zi, îmbătându-vă cu 
beţie plină de întreagă înţelepciune şi dănţuind împreună cu Pavel. Deci, într-acest chip îndoit 
câştig s-a făcut vouă: pe de o parte aţi scăpat de dănţuirea fără de rânduială a celor beţi, pe de 
alta aţi săltat cu săltări duhovniceşti pline de bună rânduială, şi v-aţi împărtăşit nu de cupă din 
care curge vin curat3, ci de una plină de învăţătură duhovnicească, şi v-aţi făcut fluier şi alăută 
Duhului Sfânt; şi în vreme ce alţii dănţuiau diavolului, voi, petrecând aici, v-aţi gătit ca organe şi 
vase duhovniceşti, aţi lăsat Duhul să scoată cântare din sufletele voastre şi să insufle harul Său în 
inimile voastre, drept care aţi şi răsunat cu viers atotmelodios, veselind nu numai oamenii, ci şi 
puterile de sus. 

Hai, dar şi astăzi să ne întrarmăm limba împotriva beţiei şi să dăm de pământ cu viaţa cea 
moleşită şi dezmăţată: să certăm pe cei care petrec în ea - nu ca să-i ruşinăm, ci ca să îi scăpăm 
de ruşine; nu ca să-i facem de ocară, ci ca să-i îndreptăm; nu ca să-i facem de bâlci, ci ca să-i 
slobozim de bâlciuW cel ruşinos şi din mâinile diavolului să-i răpim; că cel îşi trece timpul în 
beţie şi dezmierdare şi ghiftuire se află chiar sub tirania diavolului. 

Şi deie Dumnezeu să iasă ceva din cuvintele mele; iar dacă vor stărui într-aceleaşi chiar după 
îndemnul meu, nici aşa nu voi înceta a-i sfătui; că şi izvoarele curg chiar dacă nu ia nimeni apă, 
şi fântânile nu încetează a se umple chiar dacă nu sunt folosite, şi râurile curg chiar dacă nu se 



bea din ele, deci se cuvine şi celui ce vorbeşte a plini cele ce ţin de el chiar de nu ia aminte 
nimeni. 

De altfel, nouă, cărora ni s-a încredinţat slujirea cuvântului, lege ne-a lăsat Iubitorul de oameni 
Dumnezeu ca niciodată să nu părăsim datoria noastră, nici să tăcem, fie că ne ascultă cineva, fie 
că e nepăsător. Iată, Ieremia, după ce i-a ameninţat mult pe iudei şi le-a spus dinainte grozăviile 
care aveau să vină , era batjocorit de cei ce-1 auzeau, toată ziua era luat în râs, încât a vrut o dată 
să nu mai prorocească prorocia aceea, lăsându-se cuprins de omenească slăbiciune şi 
nemaisuferind batjocurile şi ocările. 

Şi ascultă cum ne arată asta prin cele ce grăieşte: "Făcutu-m-am spre râs toată ziua. . . şi am zis: 
nu voi mai numi numele Domnului şi mai mult nu voi mai grăi întru numele Lui: şi s-a făcut în 
mine ca focul ce arde şi pârjoleşte în oasele mele; şi m-am părăsit din toate părţile, şi nu pot 
suferi" (20, 7, 9)5. 

Iată ce vrea să spună: „Am vrut să mă las de prorocit, fiindcă nu mă ascultau iudeii; şi îndată ce 
am voit aceasta, a căzut ca un foc în sufletul meu lucrarea Duhului şi pârjolea toate cele 
dinlăuntrul meu, topindu-mi oasele şi mistuindu-mă aşa fel că nu puteam răbda văpaia aceea". 
Iar dacă Ieremia, luat în râs şi batjocorit şi ocărât în toată ziua, a fost supus unei asemenea 
pedepse fiindcă a vrut să tacă, de ce iertare am fi vrednici noi dacă nepătimind încă lucruri ca 
acelea, ci pentru nepăsarea unora împuţinându-ne cu sufletul, am înceta să le mai dăm învăţătură, 
şi mai ales când sunt atâţia care iau aminte? 

2. Vă spun acestea nu pentru a mă îmbărbăta ori a mă mângâia pe mine însumi (de altfel, am pus 
hotărâre tare în sufletul meu ca, până ce voi mai sufla şi Dumnezeu va socoti de cuviinţă să mă 
mai ţină în viaţa cea de acum, să plinesc slujirea aceasta şi să fac ceea ce mi s-a poruncit, fie că 
va lua cineva aminte, fie că nu); ci întrucât sunt unii care descurajează pe cei mulţi, care, 
neaducând nimica de folos în viaţa noastră, slăbesc şi râvna celorlalţi, fac măscări şi îşi bat joc şi 
zic: „încetează cu sfaturile, termină cu îndemnurile; nu vor să te asculte, mai lasă-i în pace"; 
întrucât, deci, sunt unii care spun acestea, am să lungesc cuvântul din dorinţa de a smulge din 
sufletul celor mulţi această rea şi neomenească părere, această cursă diavolească. 

De altfel, şi ieri am văzut spunând cuvintele acestea pe mulţi, care, ce au văzut pe unii stând în 
cârciumă, râdeau şi îşi băteau joc zicând: „Tare s-au mai înduplecat să te asculte; chiar că n-a mai 
intrat în cârciumă nici unul; s-au cuminţit cu toţii". 

Ce spui tu, omule? Am făgăduit cumva să-i pescuim pe toţi într-o singură zi? Dacă şi numai zece 
se înduplecă, dacă şi numai cinci, dacă şi numai unul, oare aceasta nu ne este destulă mângâiere? 

Ba îndrăznesc să spun lucru mai mare: să zicem că nimeni nu se lasă înduplecat de cuvintele 
noastre - măcar că e cu neputinţă a rămâne vreodată sterp cuvântul semănat în auzul atâtora - dar 
hai să presupunem asta. Ei bine, se cheamă că nici aşa nu am vorbit degeaba: fiindcă deşi au 
intrat în cârciumă, n-au mai intrat cu aceeaşi nesimţire, ci şi la masă îşi aminteau în multe rânduri 
de cuvintele mele, de pedeapsa, de certarea lui Dumnezeu; şi amintindu-şi se ruşinau, roşeau în 
gândul lor; nu îşi făceau năravul cu atâta îndrăzneală. Or, tocmai acesta este începutul mântuirii 
şi al prefacerii celei bune: a te ruşina, a osândi singur ceea ce faci. 



Pe deasupra, mai dobândim de aici încă un câştig, şi nu mic. Care este acesta? Anume că şi cel cu 
întreagă înţelepciune se fac mai evlavioşi, încredinţându-se prin cele spuse că au fost sfătuiţi cât 
se poate de bine, nefiind mânaţi împreună cu gloata. Nu i-am ridicat din suferinţă pe cei bolnavi? 
Dar i-am făcut mai zdraveni pe cei sănătoşi. Cuvântul nu a scos pe nimeni din răutate? Dar mai 
bine i-a şlefuit pe cei ce duc viaţă îmbunătăţită. Hai să mai spun şi un al treilea folos pe lângă 
celelalte două. Nu am înduplecat pe cineva azi? Poate voi fi în stare mâine. 

Dar dacă nici mâine? Atunci poimâine, sau poate în ziua următoare. Cel ce astăzi a auzit şi n-a 
primit, poate că mâine va fi ascultător şi va primi cuvântul; iar cel ce astăzi şi mâine a fost 
nepăsător, poate că după mai multe zile va lua aminte la cele spuse. 

Doar şi pescarul, de multe ori, după ce toată ziua a scos năvodul gol, a prins seara, când se 
pregătea să plece, peştele care fugise de el toată ziua. Iar dacă pentru nereuşitele care se întâmplă 
întotdeauna am sta în nelucrare şi ne-am lăsa de toate, s-ar prăpădi întreaga noastră viaţă: şi nu 
numai cele duhovniceşti, ci şi cele lumeşti s-ar duce toate de râpă. 

Doar şi plugarul, dacă s-ar lăsa de plugărit din pricina vremii proaste ce se întâmplă o dată şi de 
două ori şi de multe ori, degrabă ar muri de foame. Şi corăbierul, dacă ar fugi de mare din pricina 
furtunii care se întâmplă o dată şi de două ori şi de multe ori, neumblată ar rămâne pentru noi 
marea, şi viaţa noastră tot s-ar înrăutăţi din această pricină. 

Şi dacă în fiecare îndeletnicire s-ar gândi aşa, toate ar pieri îndată şi ar rămâne pustiu pământul. 
Deci, ştiind cu toţi aceasta, chiar dacă nu reuşesc o dată, de două ori, de multe ori în treburile lor, 
iarăşi se apucă de ele cu aceeaşi râvnă. 

3. Acestea toate ştiindu-le şi voi, iubiţilor, să nu grăim, vă rog, să nu spunem: „Ce atâtea cuvinte? 
Nici un folos nu este din cuvintele acestea". Că şi plugarul, o dată şi de două ori şi de multe ori 
însămânţând aceeaşi brazdă fără a strânge roadă, iarăşi face acelaşi lucru - şi de multe ori îşi 
scoate într-un an paguba din cealaltă vreme. Şi negustorul, de multe ori trecând prin sfărâmare de 
corabie, nu lasă portul ci trage corabia la apă, năimeşte corăbieri şi, împrumutând bani, se apucă 
de aceleaşi lucruri, cu toate că viitorul nu este desluşit. 

Şi oricine obişnuieşte să facă la fel ca plugarul şi negustorul. Apoi, dacă aceia au atâta râvnă 
pentru cele lumeşti, cu toate că sfârşitul lor nu este desluşit, noi să ne lăsăm păgubaşi îndată dacă 
nu suntem ascultaţi când cuvântăm? Şi ce iertare am avea pentru aceasta, ce dezvinovăţire? De 
altfel, pe ei n-are cine să-i mângâie în nereuşite. De pildă, atunci când marea înghite corabia 
negustorului, n-are cine să scoată din sărăcie pe cel ce a păţit sfărâmare de corabie; dacă îneacă o 
ploaie mare brazda, înăbuşind seminţele, de nevoie pleacă plugarul acasă cu mâinile goale; iar cu 
noi, cei care cuvântăm şi îndemnăm, nu stau lucrurile aşa. 

Şi totuşi, chiar dacă arunci seminţele şi cel care aude nu primeşte, nici nu aduce roadă ascultării, 
tu ai oricum răsplată de la Dumnezeu pentru că ai dat sfat, şi vei primi dacă eşti ascultat tot atât 
cât ai fi primit dacă n-ai fi fost: că ai făcut tot ce ţinea de tine. De faptul că cei ce ne aud nu se 
înduplecă nu suntem vinovaţi, ci numai dacă nu dăm sfat: că a îndemna este treaba noastră, iar a 
se îndupleca e a lor. Dacă, fără îndemnul nostru, ar făptui isprăvi6 nenumărate, numai a lor este 
răsplata, iar noi n-avem nici un câştig, fiindcă nu i-am sfătuit la ele; tot aşa, dacă atunci când noi 



îi îndemnăm ei nu iau aminte, toată pedeapsa cade asupra lor, iar noi nu avem nici o vină, ba încă 
şi multă plată vom primi de la Dumnezeu: că ceea ce ţinea de noi am plinit. Ni s-a poruncit doar 
să dăm argintul schimbătorilor de bani (Matei 25, 27), adică să spunem şi să sfătuim. Spune, dar, 
şi îndeamnă pe fratele. „Păi nu a ascultat!" Dar tu ai oricum plată, numai să faci asta neîncetat, 
numai să nu te dai bătut vreodată, până ce vei îndupleca pe fratele, atâta timp cât vei trăi; să nu 
înceteze sfâtuirea până când nu va asculta cel ce primeşte îndemnul. Diavolul pururea aleargă 
împotriva mântuirii noastre, fără a câştiga nimic, ba mai vârtos păgubindu-se foarte tare prin 
râvna sa; şi totuşi, atâta turbare are în el încât adeseori se apucă de lucruri cu neputinţă de 
înfăptuit şi năvăleşte nu doar asupra celor de care nu se îndoieşte că îi va împiedica şi doborî, ci 
şi asupra celor de la care ar fi de aşteptat să-i biruie meşteşugirile. De pildă, auzind că Iov e 
lăudat de Dumnezeu, Cela ce ştie toate lucrurile negrăite, a socotit că poate să îl biruie şi nu a 
şovăit vicleanul a face şi unelti totul ca să îi pună piedică; şi nu s-a dat bătut acel spurcat şi prea 
rău drac, măcar că Dumnezeu judecase ca fiind atât de mare fapta bună7 a dreptului. Şi nu ne 
ruşinăm, nu roşim, spune-mi, dacă în vreme ce diavolul nu se deznădăjduieşte niciodată de 
pierzarea noastră, ci o aşteaptă totdeauna, noi ne vom deznădăjdui de mântuirea fraţilor? 

Se cuvenea vrăjmaşului să se lase păgubaş de luptă încă dinainte de a-1 ispiti pe drept, căci însuşi 
Dumnezeu mărturisea fapta lui bună - dar nu s-a dat bătut ci, din multa sa turbare cea împotriva 
noastră, şi după ce a auzit mărturia lui Dumnezeu a nădăjduit să-1 biruiască pe acel viteaz; iar noi 
n-avem aşa pricină de a cădea în deznădejde, şi cu toate astea ne dăm bătuţi. Diavolul, cu toate 
că îi stătea împotrivă Dumnezeu, nu s-a ferit a lupta cu noi iar tu, când Dumnezeu te îndeamnă şi 
te scoală în apărarea celor căzuţi, dai înapoi? Diavolul îl auzise pe Dumnezeu spunând de Iov că 
e „om drept, adevărat, cinstitor de Dumnezeu, ce se fereşte de tot lucrul rău" (1, 1) şi că nu mai 
este altul pe pământ asemenea lui - şi, în pofida unor atât de multe şi mari mărturii, a stăruit 
totuşi, zicând: „Poate că aducând asupra lui rele mari unul după altul, voi putea birui şi surpa 
acest mare turn". 

4. Deci, ce iertare vom avea, iubiţilor, ce dezvinovăţire, dacă dracul cel rău are atâta- turbare 
asupra noastră, iar noi n-avem pentru mântuirea fraţilor noştri nici o câtime din râvna lui, cu 
toate că avem ca împreună luptător pe Dumnezeu? Drept aceea, când vezi pe fratele că este 
împietrit şi încrâncenat şi nu vrea să te asculte, spune-ţi în sinea ta: „Poate cu vremea vom putea 
să-1 înduplecăm". Aşa a poruncit şi Pavel, zicând: „Şi slugii Domnului nu i se cade să se 
sfădească, ci blând să fie către toţi, învăţător, suferitor, cu blândeţe certând pe cei ce stau 
împotrivă, poate cândva le va da lor Dumnezeu pocăinţă spre cunoştinţa adevărului" (II Timotei 
2, 24-25). Nu îi vezi pe părinţi că de multe ori, când copiii le sunt pe moarte, stau alături de ei 
lăcrimând, jelind, sărutându-i, făcând tot ce stă în puterea lor până la ultima suflare a odraslei? 
Asta fă şi tu pentru fratele, mai ales că celor bolnavi lacrimile şi tânguirile nu pot nici să le 
alunge boala, nici să-i scape de moarte; în timp ce tu, prin răbdare şi stăruinţă, poţi de multe ori 
să scoţi din moarte şi să învii, prin tânguiri şi lacrimi, un suflet aflat în stare deznădăjduită. L-ai 
sfătuit şi nu s-a înduplecat? Lăcrimează şi atinge-1 mereu cu vorba; suspină cu amar ca, 
ruşinându-se de purtarea ta de grijă, să se întoarcă spre mântuire. 

Ce pot să fac eu singur? Că nici nu pot să fiu în toată ziua împreună cu fiecare din voi, nici nu 
sunt îndeajuns ca să vorbesc unei asemenea mulţimi eu singur; dar dacă aţi vrea voi să vă 
împărtăşiţi unii pe alţii de mântuire şi fiecare dintre voi să îşi ia grija unuia dintre fraţii 
nepăsători, degrabă ar înainta lucrarea zidirii voastre. Dar pentru ce vorbesc de cei ce se 



îndreaptă numai după sfaturi stăruitoare? Că nici în privinţa celor ce suferă fără putinţă de 
vindecare nu trebuie să ne dăm bătuţi şi să ne lenevim, chiar de am prevedea foarte limpede că, 
în pofida multei noastre osârdii şi sfaturilor noastre stăruitoare, cu nimic nu se vor folosi. Iar 
dacă vi se pare ciudat cuvântul acesta, hai să îl întăresc prin mărturia şi cuvintelor lui Hristos: 
fiindcă noi, oamenii, nu ştim ce ne aduce viitorul, drept care nici nu putem spune cu încredinţare 
despre ascultătorii noştri dacă se vor lăsa ori nu înduplecaţi de cuvintele noastre - în vreme ce 
Hristos, Care ştia desluşit dacă avea să fie ascultat sau ba, n-a încetat până în sfârşit a căuta să-1 
îndrepteze pe neascultător. 

Deşi ştia că Iuda nu va părăsi planul trădării, n-a încetat a-1 întoarce de la gândul trădării prin 
sfaturi, îndemnuri, faceri de bine, ameninţări şi învăţătură de tot felul, neîncetat strunindu-1 prin 
cuvânt ca şi cu un frâu: iar aceasta a făcut-o spre a ne învăţa să plinim tot ce ţine de noi, chiar de 
am prevedea că fraţii nu se vor îndupleca, întrucât plata noastră nu atârnă de urmările sfătuirii. Şi 
uită-te cu câtă înţelepciune îl înfrânează mereu prin spusele Sale: „Unul dintre voi Mă va vinde" 
(Matei 26, 21); şi iarăşi: „Nu despre voi toţi grăiesc: Eu ştiu pe care i-am ales" (Ioan 13, 18); şi 
iarăşi: „Unul dintre voi este diavol"(Ioan 6, 70). Şi a plăcut înaintea Lui să-i ţină pe toţi în 
frământare, ca să nu îl dea de ruşine pe trădător şi mai neruşinat să-1 facă mustrându-1 la arătare; 
iar ca să te încredinţezi că cele zise băgaseră nelinişte şi teamă şi în ceilalţi ucenici, cu toate că 
nu aveau pe conştiinţă nimic rău, ascultă cum grăia fiecare din ei, tulburându-se: „Nu cumva eu 
sunt, Doamne?" (Matei 26, 22). 

Insă nu numai prin cuvinte, ci şi prin fapte 1-a povăţuit Hristos pe Iuda. Dat fiind că de multe ori 
şi în tot chipul îşi arătase iubirea de oameni, curăţind leproşi, scoţând demoni, tămăduind pe cei 
bolnavi, înviind morţi, întărind slăbănogi şi făcând bine tuturor însă pe nimeni nu pedepsise, ci 
mereu grăia: „N-am venit ca să judec lumea, ci ca să mântuiesc lumea" (Ioan 12, 47) - ei bine, ca 
să nu creadă Iuda că Hristos ştie doar să reverse binefaceri, iar să pedepsească nu, Domnul îi 
arată şi latura aceasta cum că poate să certe şi să pedepsească pe cei păcătuiesc. 

5, Şi uită-te cu câtă înţelepciune şi cuviinţă pe Iuda 1-a povăţuit, iar dintre oameni pe nici unul n- 
a vrut să-1 certe ori să îl pedepsească. De ce a făcut aşa? Ca să cunoască ucenicul puterea Lui 
pedepsitoare că dacă ar fi pedepsit pe cineva, ar fi părut că îşi calcă singur spusele: „N-am venit 
ca să judec lumea ci ca să mântuiesc lumea", şi iarăşi, de n-ar fi pedepsit pe nimeni, neîndreptat 
rămânea ucenicul, necunoscând prin fapte puterea Lui pedepsitoare. Deci, ce era de făcut? Ca 
ucenicul să se teamă şi să nu facă mai rău trecând cu vederea învăţătura primită, şi totodată să nu 
sufere nici unul dintre oameni, nici să nu rabde pedeapsă şi chin - de aceea îşi face Hristos 
arătată puterea pe smochin, zicând: „Să nu se mai facă roadă din tine" (Matei 21 , 19), şi 1-a uscat 
îndată doar prin cuvântul Său. Astfel au rămas nevătămaţi toţi oamenii, şi totodată Şi-a arătat 
puterea Sa, pedeapsa fiind primită de către pom. Şi ucenicul de-ar fi luat aminte, mare folos ar fi 
dobândit pedeapsa aceasta; ci totuşi, nici aşa nu s-a îndreptat. Iar Hristos, dinainte ştiind şi 
aceasta, a mai săvârşit un lucru încă mai mare: că atunci când iudeii au năvălit asupra Lui 
întrarmându-şi mâinile împotrivă-le cu săbii şi ciomege, i-a orbit pe toţi - fiindcă asta arată 
cuvintele: "Pe cine căutaţi?" (Ioan 18, 4). Dat fiind că vânzătorul zicea mereu: „Ce îmi veţi da 
mie, şi eu 1/ voi da pe El vouă?" (Matei 26, 14), voind Domnul şi pe iudei a-i încredinţa, şi pe 
Iuda a-1 învăţa că de voie merge la patimă şi totul este în mâna Lui, iar viclenia vânzătorului nu 
putea să-L biruie, grăieşte în vreme ce acesta stătea dimpreună cu toţi ceilalţi: Pe cine căutaţi? 
Astfel, Iuda nu-L recunoştea pe Acela pe Care voia să-L vândă, căci îl orbise Domnul; şi nu 



numai atât, ci pe toţi i-a aruncat la pământ prin cuvintele Sale. Şi după ce nici aşa nu s-au făcut 
mai blânzi, nici spurcatul acela n-a părăsit gândul trădării, ci a rămas nevindecat, nici aşa n-a 
contenit Hristos cu bunăvoinţa şi purtarea Sa de grijă - ci ia aminte cât de mişcător caută să 
atingă sufletul cel neruşinat, grăind cuvinte în stare să înmoaie chiar şi o inimă de piatră - fiindcă 
ce zice atunci când s-a pornit acela să-L sărute? „ludo, cu sărutare vinzi pe Fiul Omului?" Nu ţi-e 
ruşine nici măcar să faci asta?" Asta a zis Hristos căutând să-1 mişte şi amintindu-i de apropierea 
lor dintâi; totuşi, cu toate că Domnul a făcut şi a zis acestea, Iuda nu s-a făcut mai bun - şi nu din 
pricina neputinţei Sfătuitorului, ci dintr-a lenevirii lui. Iar Hristos, cu toate că ştia toate acestea 
dinainte, a făcut de la început şi până la sfârşit tot ce ţinea de El şi nu S-a lăsat păgubaş. Acestea 
toate ştiindu-le deci şi noi, iubiţilor, fără încetare şi totdeauna trebuie să-i aducem la rânduială şi 
să-i iubim pe fraţii noştri, chiar dacă sfatul nostru nu aduce nici un folos: că dacă Hristos, Care 
ştia cum se va sfârşi povestea, s-a îngrijit atât de cel ce cu nimic nu avea să se folosească de 
îndemnul Lui, de ce iertare am fi vrednici noi atunci când, fără măcar a şti deznodământul 
lucrurilor, ne vom arăta atât de leneşi faţă de mântuirea aproapelui, lăsându-1 de izbelişte după 
ce-1 sfătuim o dată sau de două ori! Şi la urma urmei, să ne gândim şi la noi înşine, că în fiecare 
zi ne vorbeşte Dumnezeu prin prooroci, prin apostoli, şi în fiecare zi ne arătăm neascultători - şi 
totuşi, El nu Se lasă păgubaş a vorbi şi a îndemna pururea pe cei nărăvaşi şi neascultători. Şi 
strigă Pavel, zicând: „In numele lui Hristos vă rugăm, ca şi cum Dumnezeu S-ar ruga prin noi 
împăcaţi-vă cu Dumnezeu" (II Corinteni 5, 20); că dacă mă siliţi să spun şi un lucru de mirare, 
cel care sfătuieşte ştiind dinainte că se va îndupleca negreşit cel sfătuit nu e aşa vrednic de laudă 
precum cel ce de multe ori zicând şi sfătuind şi neavând izbândă nu se lasă păgubaş nici aşa. Că 
pe cel dintâi nădejdea de a-1 îndupleca pe ascultător, chiar de ar fi cel mai leneş om, îl îmboldeşte 
să povăţuiască; dar cel ce fără încetare sfătuieşte şi nu e ascultat, şi totuşi nu se lasă păgubaş, dă 
dovadă de dragoste preafierbinte si cât se poate de adevărată, nefiind însufleţit de nici o nădejde, 
ci doar din dragostea către ascultător nepărăsind purtarea de grijă pentru fratele. Dar cred c-am 
dovedit îndeajuns că se cuvine să nu îi părăsim nicicând pe cei căzuţi, chiar de am şti că n-or să 
ne asculte; trebuie de acum să purcedem la certarea celor dezmăţaţi, că până ce ţine această 
sărbătoare şi diavolul lucrează bubele beţiei în sufletele celor ce se îmbată se cuvine să pun alifii 
pe aceste bube. 

6. Ieri le-am astupat gura cu Pavel, care zice: „Ori de mâncaţi, ori de beţi, ori altceva de faceţi, 
toate spre slava lui Dumnezeu să le faceţi" ( Corinteni 10, 31); iar astăzi le vom arăta lor pe 
Stăpânul lui Pavel nu numai îndemnând şi sfătuind păzirea de plăceri, ci şi pedepsind şi chinuind 
pe cel ce şi-a dus viaţa în plăceri: că istoria bogatului şi a lui Lazăr şi a celor întâmplate 
amândorura nu altceva arată. Şi hai mai bine, pentru a face cu temeinicie acest lucru, să citim 
pilda chiar de la început. „Era un om oarecare bogat, şi se îmbrăca în porfiră şi în vison, 
veselindu-se în toate zilele luminat; şi era un sărac oarecare anume Lazăr, care zăcea înaintea uşii 
lui plin de bube, şi poftea să se sature din fărâmiturile care cădeau de la masa bogatului; ci şi 
câinii, venind, lingeau rănile lui"(Luca 16, 19-21). „Pentru ce grăia Stăpânul în pilde?"; „Pentru 
ce pe unele dintre pilde le tâlcuia, iar pe altele nu?"; „Ce înseamnă cuvântul pildă?" Ei bine, 
răspunsul la aceste întrebări şi la toate întrebările de acest fel îl vom lăsa pe altă dată, pentru a nu 
ne depărta de la ceea ce ne arde acum: deocamdată vă vom spune doar care dintre evanghelişti 
spune că a grăit Hristos pilda aceasta. Care, dar? Numai Luca, fiindcă se cuvine a şti şi aceasta: 
că dintre cele spuse de Hristos aflăm pe unele la toţi cei patru, iar pe altele la câte unul dintre ei. 
De ce? Ca să fim siliţi a-i citi pe toţi, şi ca să se vadă împreună-glăsuirea lor minunată. Că dacă 
toate spusele lui Hristos s-ar fi găsit la fiecare din ei, nu i-am fi citit pe toţi cu luare-aminte, 



îndeajuns fiind unul ca să ne înveţe totul; iar dacă fiecare ar fi istorisit altceva, nu s-ar fi arătat 
împreună-glăsuirea lor cea minunată. De aceea au multe de obşte [în comun], însă şi fiecare pe 
ale sale. Deci, iată ce ne învaţă Hristos însuşi în această pildă. Hristos ne zice că era un om 
bogat, trăind în răutate multă, care nu cunoştea nevoia, ci toate îi mergeau din plin - căci spusele: 
se veselea în toate zilele arată că nici un necaz neaşteptat nu i se întâmpla, nu avea temei de 
amărăciune, nici vreo neplăcere din cele ale acestei vieţi. Iar că trăia in răutate, aceasta e 
învederat şi din sfârşitul de care a avut parte, precum şi, mai înainte de sfârşitul lui, din dispreţul 
lui faţă de sărac. Că era nemilostiv nu doar către săracul de la poartă, aceasta se vede de la sine: 
căci dacă pe cel care zăcea necontenit la uşa lui, pe care îl avea mereu în faţa ochilor, pe care 
intrând şi ieşind o dată, de două şi de mai multe ori pe zi, n-avea cum să nu-1 vadă (că nu zăcea la 
o răspântie, nici într-un loc ferit şi ascuns, ci acolo pe unde bogatul, intrând şi ieşind mereu, era 
silit să-1 vadă chiar fără voia sa) - ei bine, dacă pe acesta nu 1-a miluit, care zăcea în pătimire atât 
de grea şi trăia în atâta strâmtorare, sau mai bine zis se chinuia bolind toată viaţa lui de o boală 
foarte grea, către care dintre oamenii întâlniţi de dânsul s-ar fi plecat bogatul cu milostivire? Că 
şi dacă îl ocolea o zi, în cea de-a doua era firesc să fie mişcat cât de puţin; iar dacă şi-ntr-a doua 
îl trecea cu vederea, în cea de-a treia, sau în cea de-a patra, sau în următoarea, negreşit se 
cuvenea să se plece cu milostivire către dânsul, chiar de ar fi fost mai sălbatic decât fiarele. El, 
însă, n-a fost mişcat defel, ci s-a arătat mai nesimţit şi mai crud chiar şi decât judecătorul acela 
care de Dumnezeu nu se temea şi de oameni nu se ruşina (Luca 18, 2-5): căci pe acela, cât era de 
neomenos şi sălbatic, stăruinţa văduvei 1-a înduplecat să îi facă aceleia pe plac şi 1-a plecat spre 
cererea ei, iar pe bogat nimic nu a putut să-1 plece spre ajutorarea săracului, măcar că cererea 
acestuia nu era deopotrivă cu a văduvei, ci mult mai lesnicioasă şi mai dreaptă - fiindcă văduva 
cerea ajutor împotriva vrăjmaşilor ei, iar Lazăr cerea să i se aline foamea şi să nu fie lăsat să 
piară; văduva îl bătea la cap pe judecător cu cererea ei, iar Lazăr se arăta bogatului de mai multe 
ori pe zi zăcând în tăcere. Or, asta e în stare să înmoaie chiar şi un cuget împietrit - că bătuţi fiind 
la cap, de multe ori ne şi mâniem, iar atunci când vedem pe cei care ne cer ajutorul stând în 
tăcere multă şi negrăind nimic, ci pururea necăpătând şi niciodată supărându-se, ci numai 
arătându-ni-se în tăcere: ei bine, de-am fi mai nesimţitori şi decât pietrele, ne înduplecăm, 
ruşinându-ne de covârşirea blândeţii lor. Pe lângă asta, mai era un temei de milostivire nu mai 
mic decât celelalte, şi anume că însăşi înfăţişarea săracului era vrednică de milă, suptă de foame 
şi de boala îndelungată. Şi totuşi, nimic nu 1-a înmuiat pe nemilostivul acela. 

7. Aşadar, primul păcat al bogatului este cruzimea şi neomenia lui cea neîntrecută: că nu-i acelaşi 
lucru când nu ajută nevoiaşilor un sărac şi când cel ce trăieşte în plăceri trece cu vederea pe alţii 
care sunt roşi de foame. Şi iarăşi, nu e acelaşi lucru a-1 trece cu vederea pe sărac după ce l-ai 
văzut o dată sau de două ori, cu a-1 vedea în fiecare zi şi nici având mereu priveliştea lui în faţa 
ochilor a nu se trezi în tine mila şi iubirea de oameni. Nu e totuna nici a nu-ţi ajuta pe aproapele 
atunci când eşti în necazuri şi supărări şi în tulburare sufletească, cu a-i lăsa pe alţii să moară de 
foame şi a-ţi împietri inima faţă de ei atunci când ai parte de atâta veselie şi necontenită 
bunăstare, nefăcându-te mai iubitor de oameni nici măcar din pricina bucuriei - doar ştiţi că şi 
omul cel mai sălbatic se îmblânzeşte şi se face mai de treabă atunci când îi merg toate cu spor. 

Acel bogat, însă, nici propăşind nu devenea mai bun, ci rămânea ca o fiară, ba mai vârtos punea 
în umbră orice fiară prin cruzimea şi neomenia sa. Şi totuşi, cel care vieţuia în răutate şi 
neomenie se bucura de toată bunăstare, iar cel drept, care se îngrijea de fapta bună, trăia în 
restriştea cea mai de pe urmă. Iar că drept era Lazăr o arată şi sfârşitul lui, iar mai înainte de 



sfârşit - răbdarea pe care a vădit-o în sărăcie. Nu vi se pare că soarta lor îşi află pildă în viaţa de 
zi cu zi? Bogatul avea corabia plină de marfă şi plutea cu vânt prielnic; dar nu vă încântaţi, 
fiindcă se îndrepta spre sfărâmare, fiindcă bogatul nu a vrut să aşeze încărcătura cu băgare de 
seamă8. Vrei să îţi mai arăt şi altă pricină a răutăţii lui? Se desfăta fără păs în fiecare zi; or, şi 
acesta e păcat dintre cele mai mari - şi nu numai acum, când ni se cere atâta fîlosofîe, ci şi la 
început, în vremea Legământului [Testamentului] celui Vechi, când această filosofie9 încă nu se 
arătase - că iată ce spune prorocul: „Vai celor ce vin întru zi rea, celor ce se apropie si se ating de 
sâmbete mincinoase" (Amos 6, 3). Dar ce înseamnă sâmbete mincinoase ? 

Iudeii cred că sâmbăta li s-a dat ca să stea degeaba; însă nu asta este pricina, ci li s-a dat ca, 
desfăcându-se de cele lumeşti, să-şi pună toată râvna in cele duhovniceşti. Iar că sâmbăta e nu 
pentru nelucrare, ci pentru lucrare duhovnicească, înseşi faptele ne-o arată, iată, preotul de două 
ori mai mult lucra în acea zi: în fiecare din celelalte zile aducându-se jertfa obişnuită, sâmbăta 
avea poruncă să aducă îndoită jertfă. Păi, dacă sâmbăta ar fi fost pentru nelucrare, în primul rând 
preotului se cuvenea să nu lucreze. Deci, întrucât iudeii, slobozindu-se de grijile lumeşti, la cele 
lumeşti nu luau aminte întru întreagă înţelepciune şi blândeţe şi ascultarea dumnezeieştilor 
cuvinte, ci întocmai pe dos făceau, ghiftuindu-se, îmbătându-se, mâncând de le crăpau burţile, 
dezmierdându-se. De asta i-a osândit prorocul - că zicând: „Vai celor ce vin întru zi rea, şi 
adăugând: celor ce se ating de sâmbete mincinoase", prin acest adaos a arătat că sâmbetele lor 
erau mincinoase. Aşadar, cum le făceau mincinoase? Lucrând răutatea, dezmierdându-se, 
îmbătându-se şi nenumărate alte lucruri ruşinoase şi grozave săvârşind. Şi ca să te încredinţezi că 
e adevărat ce spun, ascultă cele ce urmează - că prorocul o arată prin ce spune în continuare: 
„celor ce dorm în paturi de fildeş, şi se răsfaţă întru aşternuturile lor, şi celor ce mănâncă iezi din 
turme şi viţei sugători din mijlocul cirezilor, celor care beau vinul strecurat şi cu mirurile cele 
mai de frunte se ung" (6, 4-6). Ai primit sâmbăta, iudeule, ca să îţi slobozeşti sufletul de răutate, 
iar tu pe aceasta mai vârtos o lucrezi: că ce răsfăţ mai rău poate fi decât a dormi în paturi de 
fildeş? Celelalte păcate, cum ar fi beţia, lăcomia şi dezmăţul măcar aduc o mică plăcere: iar a 
dormi în paturi de fildeş ce plăcere aduce, sau ce mângâiere? Nu cumva frumuseţea patului ne 
face mai dulce şi mai plăcut somnul? Ba, mai mult ni-1 îngreuiază şi ni-1 chinuie, dacă avem 
minte: că dacă stai să te gândeşti că tu dormi în pat de fildeş, iar altul nu are nici pâine pe 
săturate, oare nu te va osândi conştiinţa şi nu se va scula să te osândească pentru lucrul acesta 
nefiresc? Iar dacă a dormi în paturi de fildeş este o vină, ce dezvinovăţire vom avea dacă acestea 
sunt, pe deasupra, şi îmbrăcate în argint? Vrei să vezi pat frumos? O să-ţi arăt eu acum, şi nu 
frumuseţea patului unui om de rând, nici a unui pat de oştean, ci a unui pat împărătesc. Că oricât 
ai fi de fălos, ştiu bine că n-o să pretinzi a avea pat mai frumos ca cel împărătesc - şi încă nu al 
orişicărui împărat, ci al celui dintâi şi mai împărat ca toţi împăraţii, care şi acum e cântat în toată 
lumea: îţi voi arăta patul fericitului David. Cum era acest pat? Nu era împodobit cu aur şi cu 
argint, ci cu lacrimi şi cu mărturisiri - şi asta o spune el însuşi, grăind precum urmează: „Spăla- 
voi întru toate nopţile patul meu, cu lacrămile mele aşternutul meu voi uda" (Psalmul 6, 6) - că 
din toate părţile curgeau ca nişte mărgăritare, lacrimile. 

8. Şi uită-mi-te ce suflet iubitor de Dumnezeu! După ce în timpul zilei îl răspândeau grijile cele 
multe pentru boieri, pentru căpetenii, pentru neamuri, pentru mulţimi, pentru ostaşi, pentru 
războaie, pentru pace, pentru treburile politiceşti, pentru casă, pentru cele de departe, pentru cele 
de aproape: ei bine, grija [stress-ul] pe care noi toţi ne-o stingem prin somn, el şi-o stingea prin 
mărturisire şi rugăciuni şi lacrimi. Şi n-a făcut asta o noapte, în următoarea odihnindu-se, nici 



două sau trei nopţi, între care să contenească, ci făcea asta în fiecare noapte - că zice: „Spăla-voi 
întru toate nopţile patul meu, cu lacrimile mele aşternutul meu voi uda", arătând îmbelşugarea 
lacrimilor şi curgerea lor neîncetată: că in vreme ce toţi se odihneau în linişte, el singur se 
întâlnea cu Dumnezeu, şi Ochiul cel neadormit căuta spre cel care plângea, se tânguia şi vestea 
necazurile sale. Astfel de aşternut să-ţi pregăteşti şi tu: că înconjurându-te cu podoabe de argint şi 
pizma oamenilor o vei deştepta, şi mânia cea de sus o vei «prinde; iar lacrimi ca cele ale lui 
David ştiu să stingă însuşi focul gheenei. Vrei să-ţi mai arăt şi alt aşternut? De al lui Iacov zic, ce 
se culca pe jos şi avea piatră sub capul lui: pentru aceea a şi văzut pe Piatra cea gândită şi scara 
minunată pe care urcau şi coborau îngerii (Facere 28). Astfel de aşternuturi să ne ticluim şi noi, 
ca să vedem astfel de vise. Iar de ne vom culca pe paturi de argint 10, nu doar că nu vom dobândi 
nici o plăcere, ci şi amărăciune vom suferi: fiindcă atunci când te gândeşti că pe frigul cel mai 
crunt, în miez de noapte, pe când tu dormi în pat săracul zace pe paie la uşa băilor, acoperit cu o 
rogojină, tremurând, muşcat de ger şi strâmtorat de foame. Chiar de ai fi mai împietrit decât 
oricine, ştiu bine că singur te vei osândi pentru că te desfeţi peste nevoie, iar pe acela nu-1 laşi să 
se bucure nici de cele numaidecât trebuincioase. „Nimeni, ostaş fiind, spune Scriptura, nu se 
amestecă cu lucruri lumeşti" (Timotei 2, 4). Tu eşti ostaş duhovnicesc - iar ostaşul duhovnicesc 
nu doarme pe pat de fildeş, ci pe podele; nu se dă cu parfumuri, fiindcă asta e grija sodomiţilorll 
şi stricaţilor, a celor ce îşi duc viaţa pe scenăl2, cărora nu le pasă de sufletul lor. Tu însă nu a 
parfumuri, ci a faptă bună se cade să miroşi. Nimic nu e mai necurat ca sufletul, atunci când 
trupul are mireasmă ca aceasta: că semn al putorii şi necurăţiei dinlăuntru se face buna mireasmă 
a trupului şi hainelor. Că atunci când diavolul, înstăpânindu-se în suflet, îl strică şi îl umple de 
moleşeală, atunci şi trupul îl mânjeşte, prin parfumuri, de murdăria stricăciunii sale; şi precum 
cei ce tot timpul bolesc de guturai au hainele şi mâinile şi faţa murdare, neîncetat fiind mânjiţi de 
ceea ce le curge din nas, aşa şi sufletul mânjeşte trupul cu răutatea acestei viclene scurgeri. Că 
cine va socoti că se află vreo însuşire bună şi aleasă în cel parfumat şi gătit ca o femeie, sau mai 
bine zis ca o curvă, în cel ce a îmbrăţişat viaţa măscăricilor 13? Să îţi miroasă sufletul a bună 
mireasmă duhovnicească, dacă vrei să «duci cât mai mult folos atât ţie cât şi celor dimpreună cu 
tine: că nu este nimic mai primejdios decât dezmierdarea. Ascultă ce spune despre dânsa Moisi 
„Ingroşatu-s-a, îngrăşatu-s-a, lăţitu-s-a şi a dat din copite 14 cel iubit" (Deuteronom 32, 15). N-a 
zis: „s-a lepădat, ci: „a dat din copite", arătându-ne trufia şi neânfrânarea lui. Şi iarăşi, în altă 
parte: „Mâncând şi bând ia aminte la tine, ca să nu uiţi pe Domnul Dumnezeul tău" (cf. 
Deuteronom 6, 11-12; 8, 10-11). Aşa duce, de obicei, desfătarea la uitare. Aşadar, şi tu, iubitule, 
când şezi la masă aminteşte-ţi că după ce mănânci se cade să te rogi: şi aşa umple-ţi cu măsură 
pântecele, ca nu cumva, îngreuindu-te, să nu poţi a pleca genunchii ca să te rogi lui Dumnezeu. 
Nu vedeţi dobitoacele de povară că după ce mănâncă pornesc la drum, şi cară, şi plinesc slujba 
lor? Iar tu, după masă, te faci de nici o treabă şi bun de nimic. Şi cum nu vei fî mai de ruşine şi 
decât măgarii? „De ce?" Fiindcă mai vârtos după masă trebuie să te trezeşti şi să priveghezi: că 
vremea de după masă e vreme a mulţumi Domnului - iar celui ce dă mulţumită i se cuvine a fi 
nu beat, ci trezvitor şi priveghetor. De la masă nu la somn, ci la rugăciune să mergem, ca să nu ne 
facem mai dobitoci decât dobitoacelel5. 

9. Ştiu că mulţi vor defăima cele spuse pe temei că ele vor să aducă în viaţa lor un obicei nou şi 
ciudat, dar mai vârtos voi defăima eu obiceiul care vă stăpâneşte pe voi acum: fiindcă Hristos ne- 
a arătat încă mai limpede că după masă nu somn, nici împreunare trupească nu trebuie să urmeze, 
ci rugăciuni şi citire a Sfintelor Scripturi. Atunci când a hrănit mulţimile acelea multe în pustie, 
nu i-a trimis la culcare şi la somn, ci i-a chemat la ascultarea dumnezeieştilor cuvinte: că nu i-a 

ghiftuit să li se spargă burţile, nici nu i-a îmbătat, ci după ce le-a plinit trebuinţa i-a adus la hrana 
cea duhovnicească. Aşa să facem şi noi, şi să ne deprindem a mânca numai atât cât să trăim, nu 
până-ce ne crapă pântecele şi ne îngreuiem: că nu am fost făcuţi şi nu trăim ca să mâncăm şi ca 
să bem, ci mâncăm ca să trăim. Nu viaţa e pentru mâncare, ci mâncarea a fost făcută pentru viaţă 
dintru început - iar noi dăm totul pentru mâncare, ca şi cum pentru asta am fi venit în lume. Dar 
ca să înfierăm mai aspru desfătarea cea pământească şi să-i atingem bine pe cei ce vieţuiesc lesne 
în ea, să ne întoarcem la cele despre Lazăr: că mai adevărat şi limpede ne va fî sfatul şi îndemnul 
atunci când nu prin vorbe, ci prin fapte veţi vedea certaţi şi pedepsiţi pe robii îmbuibării. 

Aşadar, bogatul în răutatea arătată petrecea, şi în fiecare zi se desfăta, şi se îmbrăca strălucit, mai 
amarnică pedeapsă atrăgând asupră-şi, mai mare loc gătindu-şi, fără de alinare făcându-şi osânda 
şi fără de iertare pedeapsa. Iar săracul zăcea la uşa lui şi nu se răzvrătea împotriva lui Dumnezeu, 
nici nu hulea, nici nu se mânia; nu zicea către sine ceea ce zic mulţi: „Cum adică? Ăsta, trăind în 
răutate şi cruzime şi neomenie, are din toate mai mult decât îi trebuie şi nu pătimeşte vreo 
amărăciune, nici vreun alt necaz neaşteptat, de care sunt multe în viaţa oamenilor, ci are parte 
numai de plăcere: iar eu n-am nici ce să mănânc ca să trăiesc. Ăsta îşi cheltuie toţi banii cu 
paraziţi 16 şi cu lingăi şi în beţii, dar îi curg toate din belşug; iar eu zac aici ros de foame, fiind de 
poveste, de ruşine şi de râs tuturor privitorilor. Ce fel de Pronie este asta? E, oare, vreo dreptate 
care vi'ijhează asupra faptelor omeneşti?". Dar Lazăr nu a zis, nici n-a gândit nimic dintre 
acestea. De unde vedem asta? Din faptul că a fost luat cu alai de îngeri şi dus în sânul lui 
Avraam: or, nu s-ar fi învrednicit de atâta cinste dacă era un hulitor. Ei bine, cei mai mulţi se 
minunează numai de sărăcia lui; eu însă pot socoti nouă chinuri pe care le-a răbdat - nu ca să fie 
pedepsit, ci ca mai strălucit să se facă, precum s-a şi făcut. Aşadar, cumplită e, cu adevărat, şi 
sărăcia - şi ştiu aceasta cei ce au încercat-o pe pielea lor - fiindcă nici un cuvânt nu poate arăta 
durerea pe care o suferă cei ce trăiesc în sărăcie şi nu ştiu să filosofeze. Iar în ce-1 priveşte pe 
Lazăr nu numai sărăcia era cumplită, ci se adăuga la ea şi boala, ba şi aceasta covârşitoare. Şi 
uită-te cum ne arată Domnul că amândouă aceste nevoi ajunseseră la culme. Că sărăcia lui Lazăr 
bătea oricare altă sărăcie, aceasta o arată zicând că nici de fărâmiturile ce cădeau de la masa 
bogatului nu avea parte; iar că boala lui ajunsese la aceeaşi măsură ca sărăcia, măsură de care nu 
se mai putea trece, ne-o arată zicând că îi lingeau câinii bubele. Aşa de vlăguit era, încât nici 
câinii nu era în stare să-i alunge, ci zăcea ca un mort cu zile, văzându-i cum vin asupra lui, dar 
neputând să îi gonească: aşa slăbănogite îi erau mădularele, aşa vlăguit era de boală, aşa istovit 
era de ispită. Vezi cum atât sărăcia cât şi boala îi împresurau trupul; iar dacă fiecare din ele, luată 
în parte, este nesuferită şi grozavă, cum să nu fie ca diamantul cel ce le rabdă când sunt 
împreunate? Mulţi sunt bolnavi de multe ori, dar nu duc lipsă de mâncarea trebuincioasă; alţii 
trăiesc în sărăcia cea mai de pe urmă, dar se bucură de sănătate - aşa încât latura bună slujeşte 
drept mângâiere pentru cea rea. In privinţa lui Lazăr, însă, răul venea din amândouă părţile. Poate 
vei zice: „Mai ştiu pe cineva care e şi bolnav, şi sărac". Da, dar nu este în atâta părăsire: că dacă 
nu poate căpăta ajutor nici de la sine însuşi, nici de la casnici, atunci poate, stând în drum, să 
capote milostenie de la trecătorii mişcaţi de starea lui. Iar lui Lazăr nenorocirile amintite i le 
îngreuna lipsa ajutătorilor, şi neajutorarea asta îi era mai mult otrăvită de faptul că zăcea la uşa 
bogatului: că de ar fi pătimit în loc pustiu, nelocuit şi acolo ar fi fost nebăgat în seamă, nu ar fi 
suferit atât, pustietatea înduplecându-1 să rabde chiar de nevoie cele întâmplate lui. Dar a zăcea 
în mijlocul atâtor beţivi care se desfătau şi a nu primi nici cea mai mică îngrijire, aceasta mai 
mult îi amăra durerile şi îi ardea sufletul lui Lazăr: că ne stă în fire a ne durea mai mult nu atunci 
când n-are cine să ne ajute, ci atunci când are cine, dar nu vrea să ne dea mână de ajutor. De acest 

lucru pătimea atunci şi el, fiindcă nu era cine să îl îmbărbăteze cu vorba, nici cine să-1 mângâie 
cu fapta, nici prieten, nici vecin, nici rudă, nici unul dintre cei ce îl vedeau: că stricată era toată 
casa bogatului. 

10. Pe lângă acestea, îi mai sporea durerea vederea bunăstării altuia: nu că era pizmaş şi rău, ci 
fiindcă toţi, în chip firesc, ne vedem mai limpede nenorocirile în lumina propăşirii altora. Ba, în 
privinţa bogatului era un lucru în stare să-1 îndurereze şi mai mult: că îşi simţea mai abitir 
necazurile nu doar punând faţă în faţă restriştea lui cu bunăstarea aceluia, ci şi socotind că 
bogatul propăşea în toate vieţuind cu cruzime şi neomenie, iar el pătimea cele mai de pe urmă 
grozăvii având faptă bună şi blândeţe: şi de aici avea de răbdat iarăşi descurajare nealinată. Că 
dacă era drept, dacă era blând, dacă avea viaţă vrednică de mirare [admiraţie] bogatul, dacă era 
plin de toată fapta bună, Lazăr nu s-ar fi întristat, însă de vreme ce vieţuia în răutate şi ajunsese 
la răutatea cea mai de pe urmă şi dovedea atâta neomenie, având faţă de el simţăminte chiar 
vrăjmăşeşti şi ocolindu-1 ca pe un bolovan, fără ruşine şi fără milă, şi totuşi trăia în atâta belşug - 
ei bine, gândeşte-te cât de firesc era ca el să potopească sufletul săracului cu valuri după 
valuril7; gândeşte-te cum era firesc să se simtă Lazăr văzând paraziţi, lingăi, slugi urcând, 
coborând, ieşind, intrând, alergând, făcând zarvă, îmbătându-se, săltând şi săvârşind la arătare 
toate celelalte feluri de neruşinări. Că zăcea la uşă parcă anume ca să fie martor al bunăstării 
altuia, ducându-şi zilele numai atâta cât să îşi simtă nenorocirile, suferind sfărâmare de corabie în 
liman, chinuit lângă izvor de cea mai arzătoare sete. 

Să mai spun şi un alt necaz? Nu avea înaintea ochilor un alt Lazăr: că noi, chiar de am pătimi 
nenorociri fără de număr, putem, privind la el, să primim destulă mângâiere şi să ne bucurăm de 
multă îmbărbătare, că multă mângâiere aduce necăjiţilor să afle părtaşi de necazuri fie în viaţă, 
fie în povestiri. Iar Lazăr nu avea de unde să vadă pe alt pătimitor asemenea cu el, ba mai vârtos 
nici nu avea cum să audă de cineva care să fi răbdat asemenea necazuri în vremurile strămoşilor 
lui, şi îndeajuns este acest lucru ca să întunece sufletul cuiva. Se mai poate adăuga şi altceva: că 
nu putea filosofa nimic despre înviere, ci socotea că urmările celor de acum nu trec dincolo de 
această viaţă, fiindcă a trăit mai înainte de har. Iar dacă între noi, după atâta cunoştinţă de 
Dumnezeu, după alesele nădejdi ale învierii, după ce ştim de pedepsele rânduite dincolo celor 
care păcătuiesc şi de bunătăţile gătite celor drepţi, unii au atâta puţinătate de suflet şi bicisnicie 
încât nici prin aceste aşteptări nu se îndreaptă, ce ar fi trebuit să păţească cel lipsit şi de acest 
reazim? Că încă nu putea să filosofeze nimic de acest fel, întrucât nu venise încă vremea acestor 
învăţături. Şi mai era un lucru: era defăimat de oamenii lipsiţi de minte, că cei din gloată 
obişnuiesc ca atunci când văd pe cineva în foamete şi boală necurmată şi în relele cele mai de pe 
urmă [cele mai mari] să nu aibă părere bună despre el, ci să îi judece viaţa după necazul în care 
se află şi socot că o duce atât de prost din pricina răutăţii, negreşit, şi multe altele de acest fel 
vorbesc între ei. Vorbesc prosteşte, dar vorbesc totuşi: „Ăsta, dacă era prieten al lui Dumnezeu, 
n-ar fi îngăduit Dumnezeu să se necăjească în sărăcie şi în celelalte rele". Aşa s-a întâmplat şi cu 
Iov, aşa s-a întâmplat şi cu Pavel. Lui Iov îi spuneau: „Au doar de multe ori ţi s-a grăit ţie în 
necaz? Dar greutatea cuvintelor tale cine o va suferi? Că de vreme ce tu pe mulţi ai învăţat, şi 
mâini slabe ai ajutat, şi pe cei neputincioşi i-ai îmbărbătat cu cuvântul, şi genunchii slabi i-ai 
întărit, iar acum a venit asupra ta durere şi s-a atins de tine şi te-ai tulburat, oare evlavia ta este în 
nebunie şi nădejdea ta în răutatea căii tale?" (Iov 4, 2). lată ce vrea să zică: „Dacă ai fi făcut 
vreun bine n-ai fi păţit ce ai păţit: e limpede, plăteşti pentru păcate şi fărădelegi" - şi asta îl rănea 
mai mult pe fericitul Iov. Şi despre Pavel spuneau la fel barbarii - că după ce au văzut năpârca 

atârnată de mâna lui, nu gândeau despre el nimic bun, ci socoteau că era vreunul dintre marii 
nelegiuiţi, ceea ce este limpede din cuvintele lor: „Pe acesta, chiar dacă a scăpat din mare, 
dreptatea lui Dumnezeu nu 1-a lăsat să trăiască" (Fapte 28, 4). Şi pe noi un atare lucrul 8 ne 
tulbură, de obicei, nu puţin - dar cu toate că valurile erau atât de mari şi veneau unul după altul, 
corabia lui Lazăr nu s-a scufundat, ci în mijlocul unui cuptor aprins el filosofa ca bucurându-se 
mereu de rouă. 

1 1 . Că n-a grăit în sine nimic din cele pe care obişnuieşte să le spună gloata: că „dacă bogatul, 
răposând, va fi pedepsit şi va plăti pentru cele săvârşite, o să fie unu la unu; iar dacă şi acolo va fi 
în aceeaşi cinste, o să fie doi la zero pentru el". Ori vreţi să ziceţi că nu asta bârfiţi prin pieţe voi, 
cei mulţi, care aduceţi în biserică năravuri de la alergările de cai şi de la spectacolele lumeşti? 
Mă ruşinez să pomenesc aceste vorbe şi roşesc, dar e nevoie să o fac, ca să scăpaţi de râsul cel 
necuviincios şi de ruşinea şi vătămarea care vin din spuse ca acestea. Mulţi şi de multe ori le 
grăiesc râzând, dar şi aceasta ţine de meşteşugul cel rău al diavolului, adică a aduce în viaţa 
noastră, prin aşa-zise vorbe de duh, învăţături stricate. Că mulţi bârfesc acestea fără încetare la 
muncă, şi în piaţă, şi acasă: care lucru ţine de cea mai de pe urmă necredinţă şi nebunie, fiind cu 
adevărat vrednic de batjocură şi semn al unei minţi prunceşti. Că a spune: „dacă cei răi vor fi 
pedepsiţi după moarte" şi a nu fi foarte încredinţaţi că vor fi negreşit pedepsiţi, asta arată 
necredinţă şi îndoială; iar a socoti că, dacă se va întâmpla astfel (precum se va şi întâmpla), 
bogaţii s-au bucurat de aceeaşi plată ca şi drepţii - asta arată nebunia cea mai de pe urmă. 

Iţi dai seama ce spui? „Dacă bogatul, răposând, va fi pedepsit dincolo, este unu la unu". Dar ce 
temei are această spusă? Hai să ne gândim: câţi ani să zicem că s-a bucurat de avuţia sa? Vrei să 
zicem o sută? Din partea mea, să zicem şi două, şi trei sute, şi de două ori pe atât; dacă vrei, şi o 
mie, ceea ce e cu neputinţă, fiindcă Scriptura spune: „Zilele anilor noştri... optzeci de ani" 
(Psalmul 89, 10-11), dar hai să zicem şi o mie. Poţi oare, spune-mi, să arăţi în această lume vreo 
viaţă ce capăt nu are, nici sfârşit nu cunoaşte, precum viaţa pe care o duc drepţii în lumea 
cealaltă? Spune-mi, dacă cineva, în răstimpul a o sută de ani, ar fi văzut într-o singură noapte un 
vis frumos şi, multă desfătare având atunci în somn, în restul sutei de ani s-ar chinui, oare ai 
putea să zici că în privinţa lui este „unu la unu", şi să pui în cumpănă singura noapte de vise 
plăcute cu veacul de osândă? Nicidecum. Aşa să cugeti şi cu privire la viaţa viitoare: că ceea ce 
este un vis faţă de un veac, aceasta este viaţa de acum în faţa celei viitoare. De fapt, e puţin spus: 
mai bine zis, cât e o picătură mică faţă de nemărginirea mării, atâta e mia de ani faţă de slava şi 
desfătarea viitoare. Şi ce s-ar putea spune mai mult decât că viaţa de dincolo nu are sfârşit şi nu 
cunoaşte capăt, şi câtă-i depărtarea dintre vis şi adevăr, atâta este deosebirea dintre starea de aici 
şi cea de dincolo? 

De altfel, şi înaintea muncilor de dincolo cei înrăutăţiţi, care trăiesc în păcate, sunt pedepsiţi încă 
de aici. Şi să nu-mi arăţi doar că cineva mănâncă bucate de multe feluri, că are haine de mătase, 
că îl însoţesc pretutindeni cete de robi şi că se fuduleşte prin piaţă - ci descoperă-mi conştiinţa 
lui, şi vei vedea înlăuntrul ei mare tulburare din pricina păcatelor, frică neîncetată, vifor, 
gâlceava. Vei vedea mintea suind ca la un tribunal pe tronul cel împărătesc al conştiinţei, 
aşezându-se ca un judecător, aducând de faţă, ca pe nişte călăi, gândurile, legând cugetul, 
chinuind-1 pentru greşale şi strigând cu glas mare, fără să ştie cineva afară de Cel ce poate vedea 
tainele sufletelor. Astfel, curvarul, chiar dac-ar fi de o mie de ori bogat, chiar dacă n-ar avea nici 
un pârâş, nu încetează a se pârî pe sine în chip lăuntric; şi plăcerea lui e vremelnică, iar durerea 

neîncetată - din toate părţile frică şi cutremur, bănuială şi nelinişte. El se teme de uliţele dosnice, 
se teme până şi de umbre, se teme de slugile sale, de cei ce îl cunosc şl de cei ce nu îl cunosc, de 
cea pe care a nedreptăţit-o, de cel pe care 1-a jignit. Oriunde ar merge, nu are conştiinţa ca pârâş 
amarnic, de sine însuşi fiind osândit şi neputând afla cât de puţină tihnă: că şi în pat, şi la masă, 
şi în oraş, şi acasă, şi ziua, şi noaptea, şi chiar în vis, i se nălucesc păcatele săvârşite şi duce viaţa 
lui Cain, „suspinând şi tremurând pe pământ" (Facere 4, 12), şi are pururea foc adunat înlăuntrul 
său, fără să ştie nimeni. Aşa pătimesc şi răpitorii, şi lacomii; aşa pătimesc şi beţivii şi, pe scurt, şi 
cei ce vieţuiesc în păcate: că nu poate fi mituit acel judeţ ci, chiar dacă nu urmăm calea faptei 
bune, ne întristăm totuşi pentru că n-o urmăm; şi chiar dacă urmăm calea răutăţii, o dată cu 
încetarea plăcerii păcatului simţim totuşi durerea lui. Să nu mai spunem aşadar despre răii ce sunt 
bogaţi aici şi drepţii ce se desfată dincolo, că e „unu-unu" sau „doi la zero": că drepţilor şi cele 
de dincolo şi cele de aici le aduc multă plăcere, iar răii şi răpitorii şi dincolo şi aici sunt pedepsiţi: 
sunt pedepsiţi aici prin aşteptarea pedepsei de dincolo, şi prin numele rău pe care îl au între toţi, 
şi prin însăşi stricăciunea pricinuită sufletului lor de către păcat; iar după plecarea din această 
lume îndură chinuri nesuferite. Pe de cealaltă parte, drepţii, chiar de vor pătimi aici necazuri fără 
număr, se hrănesc cu nădejdile cele bune, având desfătare curată, neprimejduită, neschimbătoare; 
iar după aceea îi vor primi pe ei, ca şi pe Lazăr, nenumăratele bunătăţi cereşti. Şi nu îmi spune că 
Lazăr era bubos, ci mi te uită că avea înlăuntrul său un suflet mai de preţ ca aurul - mai bine zis 
nu numai sufletul, ci şi trupul, fiindcă îmbunătăţirea trupului nu stă în muşchi şi nici în sănătate, 
ci în răbdarea unor atât de mari şi multe chinuri. Că nu e cineva scârbos dacă are asemenea răni 
pe trup, ci dacă are bube fără număr pe suflet şi nu le îngrijeşte nicidecum - precum era bogatul, 
care pe dinăuntru era bubos cu totul. Precum câinii lingeau bubele lui Lazăr, aşa şi demonii 
lingeau păcatele bogatului; şi precum Lazăr trăia în foamete de hrană, aşa şi bogatul trăia în 
foamete de toată fapta bună. 

12. Deci, ştiind toate acestea, să fim filosofi şi să nu zicem că „dacă îl iubea Dumnezeu pe 
cutare, nu l-ar fi lăsat să cadă în sărăcie". Tocmai acesta este semnul celei mai mari iubiri: „Pe 
cine iubeşte Domnul ceartă; şi bate pe tot fiul pe carele primeşte" (Pilde 3, 12; Evrei 12, 6). Şi 
iarăşi: „Fiule, dacă te apropii să slujeşti Domnului, găteşte sufletul tău spre ispită, îndrepteaază-ţi 
inima ta şi rabdă" (Sirah 2, 1-2). Aşadar, să lepădăm de la noi, iubiţilor, aceste prejudecăţi 
nefolositoare şi aceste cuvinte deşănţate, fiindcă s-a zis: „Vorba nebunească şi glumele... să nu 
iasăi din gura voastră" (Efeseni 5, 3; 4, 29). Deci, nici noi să nu grăim unele ca acestea, ci chiar, 
atunci când vom vedea pe alţii spunându-le, să le închidem gura, să ne oţărâm la ei cu străşnicie, 
să le oprim limba neruşinată. Spune -mi, de vezi vreo căpetenie de tâlhari că bântuie şleahurile, 
întinzând curse călătorilor, prădând ţarinile, îngropând aur şi argint în peşteri şi tainiţe, înţărcuind 
acolo turme multe,dobândind haine şi robi în număr mare din prădăciuni - ei bine, spune-mi, îl 
fericeşti pentru acea bogăţie sau îl plângi pentru dreptatea dumnezeiască ce îl aşteaptă in viitor? 
Deşi încă nu este prins, nu este dat pe mâna judecătorului, nu a fost aruncat în puşcărie, n-a fost 
pârât, nici osândit, ci se desfată, se îmbată, se bucură de belşug mult; ci totuşi noi să nu îl fericim 
pentru cele de faţă şi văzute, ci să îl plângem pentru cele viitoare şi aşteptate. 

Aşa să cugeti şi cu privire la bogaţii lacomi. Aceştia sunt nişte tâlhari de drumul mare, ce pradă 
bunurile trecătorilor, îngropând averile altora în cămările lor ca în nişte peşteri şi ascunzişuri 
tâlhăreşti.Deci, să nu-i fericim pentru cele de faţă, ci să îi plângem pentru cele ce au să vină, 
pentru Judeţul cel înfricoşat, pentru pedeapsa cea de neînlăturat, pentru întunericul cel mai 
dinafară care va să-i primească. Chiar dacă se întâmplă de multe ori ca tâlharii să scape mâinilor 

omeneşti, noi să-L rugăm pe Dumnezeu să ne ferească şi pe noi, şi pe vrăjmaşii noştri, de viaţa şi 
bunăstarea blestemată a acelora, pe judecata lui Dumnezeu nimeni nu va scăpa, ci toţi câţi 
vieţuiesc în lăcomie şi răpiri vor primi, negreşit, de la Dânsul pedeapsa meritată, cea fără de 
moarte şi fără de sfârşit. Toate acestea socotindu-le în noi înşine, iubiţilor, nu pe cei ce vieţuiesc 
în bogăţie, ci pe cei ce trăiesc în fapta bună să-i fericim; nu pe cei aflaţi în sărăcie, ci pe cei 
stăpâniţi de răutate să-i plângem; nu la cele de faţă să căutăm, ci la cele viitoare să ne uităm; nu 
haina cea dinafară, ci conştiinţa fiecăruia să o cercetăm şi, fapta bună şi bucuria cea din isprăvile 
plăcute lui Dumnezeu urmărind, să râvnim lui Lazăr, atât bogaţii cât şi săracii. Că nu una, două 
sau trei lupte pentru fapta bună a răbdat, ci mai multe - vorbesc de sărăcie, de boală, de părăsire, 
de faptul că a răbdat toate necazurile într-o casă care putea să i le aline, că nu a fost învrednicit să 
audă nici un cuvânt de mângâiere, că vedea pe cel ce îl trecea cu vederea bucurându-se de atâta 
desfătare - şi nu doar că se bucura de desfătare, ci şi trăia în răutate fără a păţi nimic grozav; că 
nu avea nici de unde să vadă vreun alt Lazăr, că nu putea să filosofeze nimic cu privire la înviere, 
că pe lângă toate pătimirile oamenii îl ţineau de păcătos din pricina necazurilor sale, că nu o zi - 
două a suferit astfel, ci toată viaţa, că se vedea pe sine întru acestea, iar pe bogat - în cele 
dimpotrivă. Ce dezvinovăţire vom avea, dar, dacă Lazăr a răbdat cu atâta bărbăţie toate aceste 
grozăvii, iar noi nu vom răbda nici măcar jumătate din acestea? Că nu poţi, nu poţi arăta, nici 
numi pe altcineva care să fi pătimit atât de multe şi de mari nenorociri: că tocmai de aceea 1-a şi 
dat ca pildă Hristos, ca în orice nenorocire vom cădea, văzând măsura cea covârşitoare a 
necazurilor lui Lazăr, să primim îndestulă îmbărbătare şi mângâiere din fîlosofia şi răbdarea 
acestuia. Că el stă, ca un dascăl de obşte al lumii, înaintea tuturor celor ce pătimesc vreo 
nenorocire, tuturor înfăţişându-se spre privelişte şi pe toţi întrecându-i prin covârşirea necazurilor 
sale. Pentru toate acestea mulţumind, dar, Iubitorului de oameni Dumnezeu, să tragem folos din 
istorisire, având în cuget pilda lui Lazăr şi în adunări, şi în casă, şi în piaţă, şi pretutindeni, şi cu 
toată scumpătatea însuşindu-ne bogăţia ei, ca şi prin necazurile vremii de acum să trecem fără 
întristare, şi de bunătăţile cele viitoare să avem parte: de care fie ca noi toţi să ne învrednicim, cu 
harul şi cu iubirea de oameni a Domnului nostru Iisus Hristos, dimpreună cu Care Tatălui şi 
Sfântului Duh este slava, cinstea, închinarea, acum şi pururea şi în vecii vecilor. Amin. 

1 Termenul de „Calende" definea în calendarul roman cea dintâi zi a lunii, denumirea fiind 
adoptată şi în Răsăritul grecofon. începutul lunii era sărbătorit în lumea păgână printr-o 
procesiune nocturnă de tip dionisiac, care nu putea decât să scandalizeze o conştiinţă creştină 
trează. Sfântul Ioan, în Cuvântul său la Calende, vorbeşte despre „privegherile diavoleşti şi 
glumele şi ocările şi dănţuirile cele de noapte şi spectacolul caraghios, care au robit mai abitir 
decât orice război cetatea noastră", descriere tipică a unui astfel de cortegiu, la care, din păcate, 
luau parte numeroşi creştini uşuratici. Aceste procesiuni orgiastice au supravieţuit de-a lungul 
timpului în anumite „sărbători" populare, prelungindu-se până în zilele noastre în feluritele 
carnavaluri, cum ar fi brazilianul Carioca. Este interesant că termenul de 7iou7if| se regăseşte şi în 
formula de lepădare de la Botez: „Mă lepăd de tine, Satana, şi de toate lucrurile tale, şi de toată 
trufia ta", pe care, de altfel, Sfântul Ioan o recomandă a fi rostită de fiecare dată când trecem 
pragul casei. Ei bine, românescul „trufie" redă tocmai grecul 7iou7if| - şi credem că este vorba aici 
de un întreg mod de viaţă, care îşi află un corespondent apropiat, de exemplu, în viaţa de noapte 
a campusurilor universitare. 

2 Aceste cuvinte au fost rostite în Antiohia, în cursul anului 387. 

3 Este de remarcat că în antichitatea greco-latină vinul se bea de obicei îndoit cu apă, 
consumarea vinului curat fiind socotită un obicei barbar (sciţii, inzii şi mai ales tracii fiind 
acuzaţi de aceasta - vezi Platon, Legile, ed. Burnet, p. 637, E2; Athenaios, Deipnosophistai, ed. 
Kaibel (Teubner) 10:29, 12:47) şi un semn de moralitate îndoielnică, cuvântul dKpaxo7i6xr)ţ 
(băutor de vin curat, neamestecat) ajungând să fie sinonim cu „beţiv". Desigur, aceasta era o 
normă deseori încălcată - însă vechea repulsie faţă de vinul curat a continuat să fie prezentă în 
scrierile moraliştilor (mai ales creştini). 

4 Cu privire la înţelesul exact al cuvântului 7iO(j,7if|, vezi nota 1. 

5 Citatele scrip turistice sunt date după ediţia sinodală din 1914, operându-se anumite modificări 
acolo unde exegeza Sfântului Ioan o impunea. 

6 In limbajul teologic tradiţional românesc, termenul „ispravă" este echivalentul grecescului 
Kax6p0co|j,a, care a fost popularizat de filosofia stoică şi preluat de acolo în limbajul patristic. Ca 
definiţie a lui putem cita pe Arkesilaos (apud Sextus Empiricus, împotriva gramaticienilor, ed. 
Mutschmann-Mau (Teubner), 7:154): „KaxopGcona este lucrul săvârşit cu bun temei"; de 
asemenea şi definiţiile transmise de Arius Didymus în lucrarea Despre şcolile filosofice (ed. 
Mullach în FPG voi. 2, p. 73): „K<xx6p0co|j,a este săvârşirea a ceea ce se cuvine" şi „ceea ce este 
lucrat după îndreptarul virtuţii". 

7 In limbajul teologic tradiţional românesc, expresia „faptă bună" este echivalentul grecescului 
dpsxf|, în limbajul teologic contemporan „virtute". O definiţie limpede a „faptei bune" sau 
„virtuţii" ne dă Sfântul Vasile cel Mare în Omilia îndemnătoare la sfântul botez (PG 31, 436): 
„Fapta bună (virtutea) este abaterea de la rău şi facerea binelui"; iar Sfântul Ioan Damaschin 
spune, în lucrarea împotriva maniheilor (ed. Kotter, Patristische Texte und Studien, 39), că fapta 
bună (virtutea) este „a rămâne între hotarele propriei firi"; de asemenea şi Grigorie al Nyssei: 
Adevărata faptă bună (virtute) este binele neamestecat cu răul" (Cele opt Cuvinte la Fericiri, PG 
44, 1245). însă „fiinţa tuturor faptelor bune (virtuţilor) este", potrivit Sfântului Maxim 
Mărturisitorul, „însuşi Domnul nostru Iisus Hristos" (Ambigua, PG91,1081). 

8 Joc de cuvinte: su^dpsia înseamnă atât „băgare de seamă" cât şi „evlavie". 

9 Este un loc comun patristic desemnarea învăţăturii şi a trăirii creştine drept „filosofie". Sfinţii 
Părinţi afirmă deseori, vizând pasiunile filosofice ale mediului în care trăiau, că adevărata 
filosofie este creştinismul, care e mai presus de toate sistemele filosofice păgâne şi totodată 
desăvârşeşte şi împlineşte cele mai înalte năzuinţe ale acestora. 

10 Pomenite şi în alte scrieri ale Sfântului Ioan (Omiliile la Psalmi, la Matei, la I Corinteni), de 
unde se vede că erau un accesoriu „la modă" pentru bogaţii vremii, dimpreună cu alte obiecte din 
argint - mese, sfeşnice, vase. în Omiliile la Coloseni vorbeşte cu indignare („mi-este ruşine, dar 
trebuie s-o spun") de oalele de noapte din argint pe care le întrebuinţau doamnele din înalta 
societate! 

1 1 Cuvântul f|xaipr)Kco<; denumeşte sodomiţii pasivi care îşi vindeau trupul în mod similar 
prostituatelor. 

12 Citind cuvintele acestea trebuie să avem în vedere proasta reputaţie a oamenilor de teatru, 
viaţa scenică fiind pe atunci în cea mai mare parte degenerată la nivelul de farse şi comedii 
licenţioase, mulţi dintre actorii acestor piese practicând în paralel şi prostituţia. 

13 Cuvântul 6pxr|CTXiK0ţ denumeşte dansatorii şi actorii de pantomimă. 

15 Mai iraţionali/necuvântători decât animalele iraţionale/necuvântătoare. 

16 „Parazit" (7iapdaixoţ : „tovarăş de masă") este în acest context pro fiorul care face parte din 
anturajul unui om bogat şi influent, dobândind de la acesta diferite favoruri prin linguşiri şi 
servicii oneroase şi fiindu-i tovarăş de petreceri nedespărţit. 

17 Imaginea valurilor este asociată de obicei la greci cu furtuna şi încercările suferite de o 
corabie pe mare. 

18 Adică părerea greşită a altora despre noi. 



Cuvântul II 

din "Omilii la parabola despre săracul Lazar si bogatul nemilostiv " 
Editura Sophia, Bucureşti, 2002 

Al doilea cuvânt despre Lazar, si ca sufletele celor morţi de moarte 
năprasnica nu se fac draci, si despre judecata si milostenie 

1 . Minunatu-m-am de dragostea voastră atunci când am început ieri a vorbi despre Lazăr, că şi 
răbdarea săracului aţi lăudat-o, şi de cruzimea şi neomenia bogatului v-aţi scârbit; iar acestea nu 
mici dovezi de vrednicie sunt: căci chiar dacă nu avem faptă bună, însă o lăudăm, vom putea, 
negreşit, să ne împărtăşim de ea; chiar dacă nu fugim de răutate, dar defăimăm răutatea, vom 
putea, negreşit, să scăpăm de ea cu desăvârşire. Aşadar, de vreme ce aţi primit cu multă 
bunăvoinţă cuvintele acelea, hai să vă dau şi restul. 

Ieri l-aţi văzut pe Lazăr la poarta bogatului, azi îl vedeţi în şanurile lui Avraam; ieri l-aţi văzut 
lins de câini, azi îl vedeţi dus cu alai de îngeri; ieri l-aţi văzut în sărăcie, azi îl vedeţi în desfătare; 
ieri l-aţi văzut înfometat, azi îl vedeţi în multă îmbelşugare; ieri l-aţi văzut nevoindu-se, azi îl 
vedeţi încununându-se; ieri i-aţi văzut ostenelile, azi îi vedeţi răsplăţile atât bogaţii cât şi săracii: 
bogaţii, ca să nu socotiţi că bogăţia este mare lucru fără faptă bună, iar săracii ca să nu socotiţi că 
sărăcia este vreun rău - şi unora, şi altora s-a făcut dascăl Lazăr. 

Că dacă el în sărăcie n-a deznădăjduit, ce iertare vor avea cei ce în bogăţie fac aceasta? Dacă 
înfometat şi atât de necăjit fiind a mulţumit lui Dumnezeu, cum se vor dezvinovăţi cei ce în 
bunăstare nu vor să ajungă la aceeaşi faptă bună? Şi iarăşi: săracii care din pricina sărăciei se 
mânie şi se supără ce iertare vor avea, de vreme ce Lazăr, vieţuind la uşa bogatului în necurmată 

înfometare şi sărăcie şi părăsire şi boală, trecut de toţi cu vederea, neputând vedea un altul care 
să pătimească la fel ca el, vădeşte atâta filosofie? 

Să învăţăm de aici a nu ferici pe bogaţi şi a nu socoti nefericiţi pe cei săraci. Ba mai degrabă, 
dacă este să spunem adevărul, nu e bogat cel ce are multe, ci cel ce n-are trebuinţă de multe; nici 
nu este sărac cel ce n-are nici o agonisită, ci cel care pofteşte multe - după acest dreptar trebuie 
socotite totdeauna sărăcia şi bogăţia. De vei vedea, dar, pe cineva poftind multe, să îl socoti mai 
sărac decât toţi, chiar dacă ar avea toate lucrurile din lume; de vei vedea pe cineva care nu are 
trebuinţă de multe, să crezi că este mai bogat decât oricine, chiar dacă n-ar avea nici un avut: că 
eu obişnuiesc să judec sărăcia şi bogăţia după aşezarea cugetului, nu după măsura avuţiei. 

Deci, precum nu putem spune despre cel pururea însetat că este sănătos, chiar dacă ar avea parte 
de belşug, chiar dacă ar locui lângă râuri şi fântâni (că ce folos de îmbelşugarea apei dacă patima 
rămâne fără alinare?), aşa să facem şi în privinţa celor bogaţi: pe cei ce pururea poftesc şi 
însetează de cele străine nicicând să nu-i socotim sănătoşi, chiar dacă ar trăi în belşug. 

Că cel ce nu-şi poate stăpâni pofta, chiar dacă ar avea orice, cum ar putea fi vreodată în 
bunăstare? Deci, cei ce se mulţumesc cu ale lor şi iubesc ale lor şi nu se uită după averile altora, 
chiar de ar fi mai nevoiaşi decât toţi, trebuie socotiţi mai bogaţi decât toţi: că cel ce n-are 
trebuinţă de avut străin, ci se mulţumeşte cu ce are, mai bogat este decât oricine. Dar hai să ne 
întoarcem, dacă vreţi, la firul cuvântării. „Şi a fost, zice Scriptura, că a murit săracul şi a fost dus 
de îngeri" (Luca 16, 22). 

Aici vreau să scot o boală rea din sufletul vostru: că mulţi din cei mai simpli cred că sufletele 
celor săvârşiţi de moarte năprasnică se fac draci. Nu este aşa, nu: că nu sufletele celor morţi de 
moarte năprasnică se fac draci, ci sufletele celor ce trăiesc în păcate - şi asta nu prin schimbarea 
firii lor, ci prin urmarea cea de bună voie a răutăţii dracilor. Aceasta arătându-le şi iudeilor, 
Hristos.a zis: „Voi fii ai diavolului sunteţi"(loan 8, 44), şi fii ai diavolului i-a numit nu fiindcă s- 
ar fi preschimbat firea lor în fire drăcească, ci fiindcă făceau faptele dracului, drept care şi 
adaugă: „că poftele tatălui vostru voiţi să faceţi". Şi iarăşi, InainteMergătorul: „Pui de năpârci, 
cine v-a arătat vouă să fugiţi de mânia ceea ce va să vie? Faceţi, dar, roade vrednice de pocăinţă; 
şi să nu vi se pară a grăi: părinte avem pe Avraam" (Matei 3, 7-9). 

Că Scriptura ia în seamă nu legile înrudirii după fire, ci pe acelea ale înrudirii prin fapta bună şi 
răutate: încît ea numeşte „fiu" şi „frate" al cuiva pe cel de un obicei cu dânsul. 

2. Dar pentru ce a venit diavolul cu această rea învăţătură? A încercat să strice slava mucenicilor: 
că murind ei de moarte năprasnică, a făcut asta vrând să-i acopere de o bănuială rea - ceea ce n-a 
putut să facă, întrucât ei rămân cu strălucirea lor, însă a izbutit alt lucru foarte primejdios, 
înduplecând prin aceste învăţături pe vrăjitorii ce-i slujesc lui să junghie mulţi tineri simpli în 
nădejdea că aceia vor ajunge draci şi le vor sluji. 

Dar nu este aşa, nu. Ce dacă dracii zic: „Sunt sufletul monahului cutare". Nu cred, fiindcă draci 
sunt cei care vorbesc: că amăgesc pe cei ce îi ascultă. Pentru aceasta şi Pavel le-a închis gura cu 
toate că spuneau adevărul, ca nu cumva, luând ei pricină [pretext], să amestece printre adevăruri 
şi minciuni şi să li se dea crezare. Că zicând ei: „Oamenii aceştia sunt robii Dumnezeului Celui 

Preaînalt, care vestesc vouă calea mântuirii" (Fapte 16, 17), Pavel, supărându-se, a certat duhul 
pitonicesc şi i-a poruncit să -iasă - şi doar ce lucru rău grăiseră dracii? „Oamenii aceştia sunt 
robii Dumnezeului Celui Preaînalt". Dar întrucât mulţi dintre cei mai simpli nu ştiu întotdeauna 
să deosebească cele spuse de draci, apostolul i-a lipsit cu totul de crezământ. „Eşti dintre cei 
căzuţi", zice, „n-ai îndrăznire, taci, amuţeşte: nu ţi-e îngăduit să propovăduieşti, acesta este drept 
apostolesc; de ce răpeşti ceea ce nu e al tău? Taci, lepădatule". 

Aşijderea a făcut şi Hristos - pe dracii care îi ziceau: „Te ştim Cine eşti" (Matei 1, 24; Luca 4, 
34) i-a certat cu multă asprime, învăţându-ne ca întru nimic să nu credem pe drac, nici de ar 
spune vreun lucru sănătos. Ştiind aceasta, să nu avem deloc încredere în drac, chiar dacă spune 
vreun adevăr, ci să ne întoarcem şi să fugim de la el, fiindcă învăţăturile cele sănătoase şi 
mântuitoare nu de la draci, ci din dumnezeiasca Scriptură pot fi aflate întru toată deplinătatea. Iar 
ca să te încredinţezi că nu e cu putinţă ca sufletul, după ieşirea sa din trup, să fie tiranisitl9 de 
draci, ascultă ce grăieşte Pavel: „Pentru că cel ce a murit s-a îndreptat de păcat" (Romani 6. 7), 
adică nu mai păcătuieşte. 

Dacă dracul nu poate sili sufletul care locuieşte în trup, e limpede că nu-1 poate sili nici după 
ieşirea din acesta. „Dar atunci cum păcătuiesc sufletele, dacă nu pot fi silite?" De bună voie şi 
din dorinţa lor dându-se pe sine, nu cu sila şi nici tiranisite, lucru dovedit de toţi câţi au biruit 
uneltirile dracului. De pildă, oricât 1-a sâcâit pe Iov, nu 1-a putut îndupleca să scoată din gura sa 
vreun cuvânt de hulă: de unde se vede că stă în puterea noastră a ne lăsa ori nu înduplecaţi de 
îndemnurile lui, nefiind supuşi nici unei silnicii sau tiranii din partea lui. Nu doar din cele spuse 
mai înainte, ci şi din pilda pe care o tâlcuim se vede limpede că sufletele, după ce ies din trup, nu 
mai rămân pe pământ, ci pleacă îndată. 

Şi ascultă cum. „Şi a fost, zice Domnul, că a murit săracul şi a fost dus de îngeri. Nu numai 
sufletele drepţilor, ci şi ale păcătoşilor sunt duse de aici: şi asta se vede din cele întâmplate cu alt 
bogat - că după ce i-a rodit ţarina,şi-a zis întru sine: „Strica-voi jitniţele mele, şi mai mari le voi 
zidi" (Luca 12, 17-18). Nimic mai jalnic ca un gând precum acesta. într-adevăr, şi-a stricat 
jitniţele: că jitniţi nefurate sunt nu zidurile, ci pântecele săracilor, iar el, lăsându-le pe acestea, se 
îngrijea de ziduri. 

Aşadar, ce grăieşte Dumnezeu către el? Nebunule, întru această noapte sufletul tău au să-1 ceară 
de la tine (Luca 12, 20). Şi ia aminte: despre Lazăr spune că sufletul lui a fost dus de îngeri, iar 
aici spune că i-1 cer. Acest bogat a fost dus ca un ocnaş legat, iar lui Lazăr i s-a făcut alai ca unui 
încununat; şi precum pe un luptător care primeşte multe răni şi e stropit de sânge, iar apoi 
primeşte cununa biruinţei, privitorii îl înconjură cu multă laudă şi îl petrec acasă bătând din 
palme, heretisindu-1, privindu-1 ca pe o minune - aşa şi pe Lazăr l-au dus atunci îngerii, iar 
sufletul bogatului l-au cerut oarecare puteri înfricoşate, deopotrivă trimise anume pentru acest 
lucru. Că sufletul nu iese de la sine către viaţa de dincolo, întrucât nici nu e cu putinţă - că dacă 
mergând dintr-o cetate în alta avem nevoie de om care să ne arate drumul, cu cât mai vârtos 
sufletul, smuls fiind din trup şi mutându-se la viaţa cea viitoare, va avea trebuinţă de călăuze? 

Aceasta este pricina pentru care, având a ieşi din trup, adeseori nu vrea s-o facă, şi se trage 
înăuntru, cât mai adânc, se teme şi se cutremură: fiindcă pururea ne mustră conştiinţa păcatelor, 
şi mai ales în ceasul acela când avem a pleca de aici la judeţul cel înfricoşat de dincolo, unde 

vom fi traşi la răspundere. Atunci, dacă a fost cineva răpitor sau lacom, sau a obijduit pe cineva, 
sau vrăjmaş cuiva s-a făcut fără dreptate, fie că vreun alt lucru rău a săvârşit, mulţimea păcatelor 
lui iese din uitare, şi i se înfăţişează, şi-i împunge conştiinţa. 

Şi precum cei din puşcărie sunt pururea în dureri şi întristare, mai ales în ziua în care urmează a 
fi scoşi şi duşi la judecată, şi-s îngheţaţi de frică şi cu nimic mai buni decât nişte morţi atunci 
când aşteaptă la intrare şi aud dinlăuntru glasul judecătorului - aşa şi sufletul, chinuit şi 
strâmtorat fiind chiar în vremea când păcătuieşte, e chinuit şi strâmtorat cu atât mai mult atunci 
când are a pleca de aici, fiind smuls din trupul său. 

3. Tăceţi când auziţi acestea? Mult mai mulţumitor vă sunt pentru tăcerea asta decât pentru 
bătăile din palme: că bătăile din palme şi laudele sporesc slava mea deşartă, iar tăcerea asta 
sporeşte întreaga voastră înţelepciune. Ştiu că sunt dureroase cele spuse, însă aduc câştig mare şi 
negrăit. Bogatul acela, dacă ar fi avut pe cineva care să-i facă astfel de îndemnuri - iar nu lingăi 
care dau numai sfaturi plăcute şi aţâţătoare la plăcere - n-ar fi ajuns în gheenă, n-ar fi îndurat 
muncile cele nesuferite, nu s-ar fi căit după aceea nemângâiat: dar fiindcă toţi îi spuneau doar 
cele ce-i erau pe plac, l-au dat focului. 

O, de ar fi cu putinţă ca pururea şi necontenit să filosofăm acestea, să vorbim despre gheenă! Că 
zice Scriptura: „Intru toate cuvintele tale adu-ţi aminte de cele mai de pe urmă ale tale, şi în veac 
nu vei păcătui" (Sirah 7, 36); şi iarăşi: „Găteşte spre ieşire lucrurile tale, şi te găteşte de drum" 
(Pilde 24, 27). Dacă ai răpit vreun bun al cuiva, dă-1 înapoi, şi spune ca Zaheu: „Dacă am 
năpăstuit pe cineva, întorc împătrit" (Luca 19, 8). De ai năpăstuit pe cineva, de te-ai făcut 
vrăjmaş cuiva, împacă-te înainte de înfricoşata Judecată, împacă-te cu toţi aici, ca să vezi 
tribunalul acela fără să ai pârâşi. 

Până ce vom fi aici, avem bune nădejdi, dar după ce vom pleca dincolo, nu va mai sta în puterea 
noastră a ne pocăi, nici a spăla cele ce am greşit. Drept aceea, trebuie să ne pregătim neîncetat 
pentru plecarea de aici, că dacă va voi Stăpânul să ne cheme diseară? Dacă va voi să ne cheme 
mâine? Că viitorul nu este cunoscut, tocmai ca să fim mereu cu priveghere şi gata de plecarea 
aceea, precum şi Lazăr pururea era întru răbdare bărbătească - drept care a şi plecat cu atâta 
cinste. A murit şi bogatul, şi a fost îngropat, sufletul fiindu-i dinainte îngropat în trup ca într-un 
mormânt şi fiind cuprins în carne ca într-un sicriu. Că fiind legat ca într-un lanţ de beţie şi 
lăcomia pântecelui, îşi făcuse sufletul nelucrător şi mort. 

Să nu treci nebăgat în seamă, iubitule, spusa: a fost îngropat, ci să mi te gândeşti aici la mesele 
cele de argint, la paturi, la covoare, la scoarţe, la toate celelalte de prin casă, la miruri, la aromate 
la vinul cel mult, la felurimea bucatelor, la tocănuri, la bucătari, la lingăi, la păzitori, la slugi - 
stinse şi veştejite dimpreună cu tot restul părutei fale. Toate-s cenuşă, toate sunt praf, bocete şi 
tânguiri, nimeni fiind în stare să mai ajute, nici să aducă înapoi sufletul plecat. Atunci a fost 
făcută de ruşine puterea aurului şi multei avuţii: că din atâta slujire de care se bucura bogatul a 
fost luat gol şi singur, neputând lua nimic cu sine din toată avuţia de aici, ci a plecat părăsit şi 
fără de apărător. Nimeni din slujitori, nimeni dintre ajutători nu mai era de faţă ca să îndepărteze 
osânda şi pedeapsa, ci fiind smuls de lângă toţi aceştia, singur a fost răpit ca să îndure muncile 
cele nesuferite. Cu adevărat, „tot trupul ca iarba, şi toată slava omului ca floarea ierbii. Uscatu-s- 
a iarba şi floarea ei a căzut, iar cuvântul Domnului rămâne în veac" (Isaia 40, 6). 

A venit moartea, şi a stins toate desfătările bogatului; şi luându-1 ca pe un robit, 1-a dus în cele de 
dedesubt cu capul plecat, plin de ruşine, lipsit de îndrăznire, tremurând, plin de groază, după ce 
se bucurase de toată dezmierdarea aceea doar ca în vis. Şi de acum bogatul s-a făcut rugător către 
sărac, şi avea trebuinţă să primească ceva de la masa lui, a celui ce cândva era înfometat şi zăcea 
neputând să se apere de gurile câinilor. Şi lucrurile se schimbaseră, şi vedeau toţi cine era bogatul 
şi cine săracul, şi că Lazăr era mai avut decât toţi, iar bogatul - mai nevoiaş decât toţi: că precum 
pe scenă intră unii, purtând măşti de împăraţi şi căpetenii de oaste şi doctori şi ritori şi sofişti şi 
ostaşi, dar fără a fi în fapt nimic de acest fel, aşa şi în viaţa de acum sărăcia şi bogăţia sunt numai 
nişte măşti. Când eşti la teatru, de vezi pe cineva din cei ce joacă jos că are mască de împărat, 
nu-1 fericeşti, nici socoti că este împărat, nici nu te-ai ruga să ajungi ca el - ci ştiind că este om de 
rând, poate un frânghier sau făurar sau altceva de acest fel, nu-1 fericeşti pentru mască şi haină, 
nici nu îl judeci după acestea, ci îl dispreţuieşti pentru starea lui umilă cea de fapt. 

Aşa şi aici, aflându-te în lume ca într-un teatru şi privind pe scenă cum joacă unii, când vezi 
bogaţi mulţi, să nu socoti că sunt bogaţi cu adevărat, ci că poartă măşti de bogaţi: că precum 
actorul care pe scenă face pe împăratul şi pe căpetenia de oaste se întâmplă de multe ori să fie în 
fapt slugă, sau dintre cei ce vând în piaţă struguri şi smochine - aşa, se întâmplă adeseori ca 
bogatul pe care-1 vezi aici să fie mai sărac decât oricine. 

Că dacă îi scoţi masca, şi-i descoperi conştiinţa, şi îi pătrunzi în cuget, afli acolo multă sărăcie de 
faptă bună, şi vezi că este mai de nimic decât toţi oamenii: că precum la teatru, după ce vine 
seara şi privitorii pleacă, cei ce păreau tuturor împăraţi şi căpetenii, ieşind afară şi scoţând 
măştile, se arată ceea ce sunt de fapt, iar în această viaţă, venind moartea şi terminându-se 
spectacolul, toţi dau jos măştile bogăţiei şi sărăciei, plecând dincolo - şi se arată judecaţi doar 
după fapte, unii bogaţi cu adevărat, ceilalţi săraci; unii întru cinste, ceilalţi lipsiţi de slavă. 

4. Da, mulţi dintre cei bogaţi aici s-au aflat dincolo mai săraci decât toţi, ca şi acest bogat. Că 
după ce 1-a apucat seara, adică moartea, şi a ieşit din teatrul vieţii de acum, şi a dat jos masca, 
dincolo mai sărac decât toţi s-a arătat, încât nici peste o picătură de apă nu avea stăpânire, ci a 
fost nevoit s-o ceară, fără ca măcar s-o primească. Ce sărăcie vreţi mai mare decât asta? Şi 
ascultă ce fel era sărăcia lui - că ridicându-şi ochii, a zis către Avraam: „Părinte, miluieşte-mă şi 
trimite pe Lazăr, să-şi întingă vârful degetului în apă şi să răcorească limba mea". Vezi ce necaz 
mare? Când era aproape Lazăr, nu îl băga în seamă, iar acuma, departe fiind, îl cheamă; pe cel pe 
care, în multe rânduri intrând şi ieşind, nu îl vedea, îl priveşte de departe cu stăruinţă. Dar pentru 
ce îl vede? Poate că de multe ori spusese acest bogat: „Ce nevoie am eu de evlavie şi de fapta 
bună? Toate îmi curg ca dintr-un izvor, mă bucur de mult belşug, de multă bunăstare, nu sufăr 
nici un necaz neaşteptat: de ce să urmăresc fapta bună? Acest sărac, întru dreptate şi evlavie 
vieţuind, nenumărate grozăvii pătimeşte". Chiar aşa spun mulţi adeseori şi în ziua de astăzi. 
Deci, ca să fie smulse din rădăcină aceste rele păreri, i se arată bogatului că pentru răutate este 
rânduită pedeapsă, iar pentru ostenelile cucerniciei e rânduită cinstire şi cunună. Şi nu doar 
pentru asta 1-a văzut pe Lazăr, ci ca acum să pătimească şi el, cu mai multă covârşire, ceea ce 
pătimea săracul: că precum chinul aceluia era asprit de faptul că zăcea la poarta bogatului şi 
vedea bunătăţile străine, aşa şi bogatului îi sporeşte acum pedeapsa faptul că zace în gheenă şi 
vede pe Lazăr desfătându-se, aşa încât nu doar prin chinurile în sine, ci şi prin vederea cinstirii 
celuilalt să-i fie pedeapsa mai nesuferită. Şi precum Dumnezeu, alungând pe Adam din rai, 1-a 
sălăşluit în faţa raiului, ca necontenita vedere a acestuia să-i înnoiască pătimirea, făcându-1 să 

simtă mai adânc ce bunătăţi pierduse: aşa 1-a sălăşluit şi pe bogat în faţa lui Lazăr, ca să vadă de 
ce bunătăţi s-a lipsit. „Ţi-am trimis", zice, „la poartă pe săracul Lazăr, ca să-ţi fie dascăl al faptei 
bune şi prilej să arăţi iubirea ta de oameni: ai trecut cu vederea câştigul, nu ai voit să foloseşti 
după cuviinţă prilejul de mântuire. Să-ţi fie acum Lazăr temei de mai mare chin şi pedeapsă". 
Dintru acestea învăţăm că toţi cei obijduiţi şi nedreptăţiţi de noi vor sta atunci înainte-ne. Lazăr 
nici măcar nu fusese nedreptăţit de bogat - că bogatul nu-i luase avutul lui, ci nu-i dădea dintr-ale 
sale. Iar dacă cel ce nu a dat dintr-ale sale are pârâş pe cel pe care nu 1-a miluit, cel care a răpit 
cele străine ce iertare va dobândi, de vreme ce din toate părţile îl vor împresura cei nedreptăţiţi 
de dânsul? Că nu e trebuinţă acolo de martori, nici de pârâşi, nici de dovezi: ci înseşi lucrurile, 
aşa cum le-am făcut, se vor arăta înaintea ochilor noştri, „lată omul", se va zice, „şi faptele lui!" 
Că şi aceasta e răpire, a nu împărţi cu alţii averea ta. Şi poate că vă pare uimitor ceea ce spun, dar 
nu vă minunaţi, că voi aduce mărturie din dumnezeieştile Scripturi, unde se spune că răpire şi 
lăcomie şi jecmănire nu este doar atunci când răpeşti cele străine, ci şi atunci când nu 
împărtăşeşti şi altora din cele ale tale. Vreţi să ştiţi care e mărturia aceasta? Invinuindu-i 
Dumnezeu pe iudei prin proorocul, grăieşte: „Pământul a dat roadele sale, şi n-aţi adus 
zeciuielile, ci prada săracului în casele voastre" (Malahia 3, 10; Isaia 3, 13). „întrucât voi", zice, 
„nu aţi dat prinoasele cele obişnuite, aţi răpit cele ale săracului". Asta o spune ca să arate 
bogaţilor că stăpânesc avut al săracului şi atunci când bogăţia lor este moştenită, sau de orişiunde 
ar avea banii. Şi iarăşi zice în altă parte: „Să nu lipseşti de viaţă pe sărac" (Sirah 4, 1): iar a lipsi 
pe cineva poţi doar de ceea ce nu este al tău, fiindcă <X7toaxspr]CH<; înseamnă a lua cele străine şi a 
le păstra. Prin aceasta căpătăm învăţătură că dacă nu dăm milostenie vom căpăta pedeapsă la fel 
cu cei care lipsesc de viaţă pe sărac, că de oriunde ne-am aduna averile, ale Stăpânului sunt; iar 
de le vom da celor nevoiaşi, de mult belşug ne vom bucura. Şi de asta a îngăduit Dumnezeu ca tu 
să ai mai multe avuţii ca alţii: nu ca să cheltuieşti pentru curvie, nici pentru beţie, şi îmbuibare, şi 
haine de mult preţ, şi alte feluri de răsfăţ, ci ca să le împărţi celor nevoiaşi. Dacă vistierul ce a 
primit bani ai împăratului, nesocotind pe cei cărora li s-a poruncit să îi împartă, îi cheltuieşte pe 
răsfăţul său, dă socoteală şi piere. La fel şi cu bogatul: el e un vistier al bunurilor ce trebuie 
împărţite la săraci, ce a primit porunca de a le împărţi celor împreună-robi cu dânsul care se află 
în nevoie. Iar dacă cheltuieşte pentru sine mai mult decât ceea ce-i face neapărată trebuinţă, 
dincolo va da cumplită socoteală, că nu sunt ale lui avuţiile lui, ci ale celor împreună-robi cu 
dânsul. 

5. Să le chivernisim, deci, ca pe unele ce nu sunt ale noastre, ca să devină ale noastre. „Dar cum 
să le chivernisim ca pe unele ce nu sunt ale noastre?" Le chivernisim atunci când nu le cheltuim 
pe lucruri de prisos, când nu le cheltuim doar pentru noi, ci când le împărţim mâinilor săracilor: 
chiar dacă eşti bogat, dacă vei cheltui pentru ceva de prisos vei da seama pentru averile 
încredinţate ţie. Aşa se întâmplă şi la casele mari: mulţi îşi încredinţează vistieriile slujitorilor, 
însă aceia păzesc cele încredinţate lor şi nu dau iama în ele, ci împart cui şi când porunceşte 
stăpânul. Aşa să faci şi tu: fiindcă ai primit mai mult ca alţii nu ca să cheltuieşti singur, ci ca să te 
faci bun iconom şi pentru alţii. 

Se cuvine să cercetăm şi pentru ce bogatul nu îl vede pe Lazăr lângă alt drept, ci anume în 
şanurile lui Avraam. Avraam era iubitor de străini: drept aceea, lângă Lazăr îl vede pe Avraam ca 
şi acesta să îi fie spre mustrare a urii lui de străini: fiindcă Avraam pândea pe trecători şi îi trăgea 
în casa lui, iar bogatul şi pe cel ce era în casă îl trecea cu vederea şi, având asemenea vistierie şi 
prilej de mântuire, îl ocolea în fiecare zi, nefolosindu-se după cuviinţă de solirea săracului. Dar 

patriarhul nu era aşa, ci cu totul dimpotrivă: stând înaintea uşilor, pescuia pe toţi trecătorii şi, 
precum pescarul aruncă undiţa în mare şi uneori scoate un peşte, iar adesea şi aur şi mărgăritare, 
aşa şi el, pescuind oameni, a prins cândva şi îngeri - şi ce e minunat e că a făcut-o fără să ştie. De 
acest lucru minunându-se şi Pavel, îndeamnă şi grăieşte: „Iubirea de străini să n-o uitaţi - că prin 
aceasta oarecari, neştiind, au primit oaspeţi pe îngeri" (Evrei 13, 2). Şi bine a zis: neştiind- că 
dacă i-ar fi primit cu atâta bunăvoinţă cunoscându-i, n-ar fi făcut nici un lucru mare şi minunat; 
dar toată lauda este că neştiind cine erau trecătorii şi socotindu-i a fi doar oameni călători, i-a 
chemat înlăuntru cu atâta râvnă. Şi tu, dar, dacă arăţi multă râvnă primind vreun om vestit şi 
strălucit, nu faci nimic vrednic de minunare - că fapta bună a celui ospeţit de multe ori sileşte şi 
pe cel urâtor de străini să arate toată bunăvoinţa. Iar lucru foarte mare şi minunat este atunci când 
primim cu multă bunăvoinţă pe oricine, şi pe cei lepădaţi, şi pe cei de rând. De aceea şi Hristos, 
încuviinţând pe cei care fac astfel, a zis: „întrucât aţi făcut unuia dintre aceşti prea mici, Mie Mi- 
aţi făcut" (Matei 25, 40); şi iarăşi: „Nu este voia înaintea Tatălui vostru ca să piară unul dintre 
aceşti prea mici" (Matei 18, 14); şi iarăşi: „Cine va sminti pe unul dintr-aceştia mici, care cred 
întru Mine, mai de folos i-ar fi lui să i se atârne o piatră de moară la grumazul său şi să fie 
aruncat în mare" (Matei, 18, 6). Şi pretutindeni în Scripturi vedem cât de mare e grija lui Hristos 
pentru cei mici şi prea-mici - care lucru cunoscându-1 şi Avraam, nu cerceta cine erau călătorii şi 
de unde veneau, aşa cum facem noi acum, ci îi primea pe toţi fără osebire: că cel ce face bunătate 
cuiva nu trebuie să-i ceară socoteală de viaţa lui, ci doar să-i dreagă sărăcia şi să-i plinească 
lipsa. O îndreptăţire are săracul - lipsurile şi nevoia. Altceva să nu mai ceri de la el, ci dacă n-are 
hrana cea de trebuinţă să îi alinăm foamea, chiar de ar fi mai rău decât toţi oamenii. Aşa ne-a 
poruncit să facem şi Hristos, zicând: „Fiţi asemenea Tatălui vostru Celui din ceruri, că pe soarele 
Său îl răsare peste cei răi şi peste cei buni, şi plouă peste cei drepţi şi peste cei nedrepţi" (Matei 

5, 45). Liman al celor în nevoie e milostivul, iar limanul îi primeşte şi-i scapă de primejdii pe toţi 
cei căzuţi în sfărâmare de corabie, fie că-s răi, fie că-s buni; oricum ar fi cei aflaţi în primejdie, îi 
primeşte în şanurile sale. Şi tu, dar, când vezi că un om pe uscat suferă sfărâmarea de corabie a 
sărăciei, nu-1 judeca, nici nu îi cere socoteală, ci scapă-1 din necaz. De ce îţi faci singur greutăţi? 
Dumnezeu te-a slobozit de toată despicarea firului în patru şi iscodirea deşartă. Câte nu ar fi spus 
şi cât n-ar fi strâmbat din nas mulţi, dacă Dumnezeu ar fi poruncit să cercetăm cu de-amănuntul 
viaţa, să descoasem purtarea şi faptele, şi după aceea să miluim? Dar nu este aşa, ci am fost 
sloboziţi de toată greutatea de acest fel. Deci, pentru ce să ne mai facem griji de prisos? Una este 
a judeca, alta a da milostenie. De asta se şi cheamă milostenie, fiindcă o dăm şi celor nevrednici. 
Aceasta ne îndeamnă să o facem şi Pavel, grăind: „Iar voi să nu slăbiţi făcând binele către toţi, şi 
mai vârtos către cei ai noştri de o credinţă" (Galateni 6, 9-10). Dacă vom sta să iscodim şi să 
descoasem pe cei nevrednici, nici nu vom da prea lesne peste cei vrednici; iar dacă vom da celor 
nevrednici, negreşit că şi cei vrednici, şi cei ce fac cât toţi nevrednicii laolaltă, vor veni să fie 
miluiţi de mâinile noastre - precum s-a întâmplat şi cu Avraam, care neiscodind, nici descosând 
pe trecători, a putut şi îngeri asprimi oarecând. Acestuia şi totodată urmaşului său Iov să râvnim a 
urma şi noi, că şi Iov a urmat cu scumpătate mărimii de suflet a străbunului, şi de aceea grăia: 
„Uşa mea la tot cel ce venea se deschidea" (31, 32) - nu pentru unii era deschisă, iar pentru alţii 
nu, ci era pentru toţi deschisă. 

6. Aşa să facem, vă rog, şi noi, fără a despica firul în patru mai mult decât este nevoie: că la sărac 
vrednică e nevoia lui. Dacă vreodată va veni cineva la noi cu această nevoie, să nu mai iscodim 
degeaba, că nu dăm obiceiului, ci omului. Nu pentru fapta lui bună, ci pentru nevoia lui îl 
miluim, ca şi noi să ne atragem de la Stăpânul mare milă, ca şi noi, nevrednici fiind, să avem 

parte de iubirea Lui de oameni. Că dacă vom cere vrednicie la cei împreună robi cu noi şi vom 
despica firul în patru, aşa va face şi Dumnezeu cu noi; şi căutând a cere socoteală de la cei 
împreună robi cu noi, cădem noi înşine din iubirea de oameni cea de sus - căci cu judecata cu 
care veţi judeca, veţi fi judecaţi (Matei 7, 2). Dar să ne întoarcem la firul cuvântării. Văzând 
bogatul pe Lazăr în şanurile lui Avraam, a zis: Părinte Avraame, milu-ieşte-mă şi trimite pe 
Lazăr. 

De ce nu a vorbit cu Lazăr? Mie îmi pare că s-a ruşinat şi s-a sfiit, şi socotea că acela negreşit îl 
ţine de rău în urma purtării lui, zicându-şi: „Dacă eu, în atâta bunăstare fiind şi cu nimic 
nedreptăţit, l-am trecut cu vederea când era în atâtea nenorociri şi nici din fărâmituri nu îi 
dădeam, cu atât mai mult el, care a fost dispreţuit în asemenea hal, nu se va pleca să-mi facă 
hatârul". Asta o spunem nu spre a-1 osândi pe Lazăr, fiindcă el nu avea astfel de simţăminte - să 
nu fie! - că bogatul este cel ce, având această temere, nu 1-a chemat pe Lazăr, ci pe Avraam, pe 
care-1 socotea întru necunoştinţă de cele întâmplate pe pământ între el şi Lazăr, şi căuta degetul 
acela pe care îl lăsase în atâtea rânduri să fie lins de câini. Dar Avraam, ce zice? „Fiule, ai primit 
cele bune ale tale în viaţa ta." Vezi iubirea de înţelepciune, iubirea de aproapele a dreptului? N-a 
zis: „Neomenosule şi crudule şi prearăule, după ce te-ai purtat aşa de rău cu omul, ai obrazul să 
pomeneşti acum de iubire de oameni şi de milă şi de iertare? Nu roşeşti, nu te ruşinezi?" El, însă, 
ce face? „Fiule, zice, ai primit cele bune ale tale", că zice înţeleptul: „Sufletul necăjit nu îl 
tulbura" (Sirah 4, 3); îi e de-ajuns pedeapsa, să nu-1 mai zădărâm în nenorocirea lui". De altfel, 
ca să nu crezi că din răzbunare faţă de purtarea de pe pământ a bogatului 1-a oprit pe Lazăr să 
meargă la el, îl numeşte fiule, ca şi cum ar voi să se dezvinovăţească. „Ce ţine de mine", zice, „îţi 
dau; însă a merge de aici la voi nu ne stă în putere; ai primit (ăne'kafieq) cele bune ale tale". Dar 
de ce n-a zis: s^a^sţ, ci: ăneXafieq'? Mare noian de tâlcuri ni se deschide înainte, pe cât văd eu. 
Drept aceea, păzind cu scumpătate toate cele grăite acum şi mai înainte, să le păstrăm în suflet cu 
toată grija şi prin cele spuse deja să vă pregătiţi mai bine spre ascultarea celor ce se vor spune în 
rândurile viitoare. Şi dacă veţi putea, amintiţi-vă tot; dacă nu, vă rog ca în loc de toate celelalte 
să vă amintiţi măcar că a nu împărţi săracilor din averea ta înseamnă a jecmăni pe săraci şi a-i 
lipsi de viaţă, şi că nu stăpânim bunurile noastre, ci pe ale lor. Că dacă vom avea astfel de aşezare 
sufletească, negreşit ne vom trimite înaintea noastră avuţiile şi, hrănind aici pe Hristos flămând, 
ca nişte buni neguţători vom pune la păstrare dincolo multă marfă şi vom putea să dobândim 
bunătăţile viitoare, cu harul şi iubirea de oameni a Domnului nostru lisus Hristos, dimpreună cu 
Care Tatălui şi Sfântului Duh este slava, cinstea, puterea, acum şi pururea şi în vecii vecilor. 
Amin. 

19 In limba greacă, mai ales în epoca târzie, „tiranie" şi „a tiranisi (tiraniza)" arată o stăpânire 
nelegitimă, o uzurpare, în cazul de faţă este vorba de stăpânirea samavolnică a dracilor asupra 
sufletelor omeneşti, care nu este îngăduită de Dumnezeu. 

Cuvântul III 



din "Omilii la parabola despre săracul Lazar si bogatul nemilostiv " 
Editura Sophia, Bucureşti, 2002 

Al treilea cuvânt despre Lazar, si de ce nu a zis Avraam: 
"ai primit cele bune in viata ta", ci: :"ai luat" si de 
ce drepţii cad de multe ori în primejdii, 
iar păcătoşii scapă de acestea 

1 . Nu mic folos ne-a adus pilda lui Lazăr, atât bogaţilor cât şi săracilor: pe săraci învăţându-i să 
rabde lesne sărăcia, iar pe bogaţi nelăsându-i a se trufi cu bogăţia, ci chiar prin fapte arătând că 
mai vrednic de milă decât toţi e cel care trăieşte în plăceri şi nu împarte cu nimeni avuţia lui. Hai, 
dar, să vorbim şi astăzi despre aceleaşi lucruri - fiindcă şi minerii, unde văd multe vine de aur, 
acolo sapă mereu şi nu încetează până când nu se termină tot ce ieşise la iveală. 

Să ne întoarcem, dar, acolo unde am lăsat ieri cuvântul, ca să mergem mai departe cu el din 
acelaşi loc. Eu puteam şi într-o singură zi să vă lămuresc întreaga pildă, dar scopul râvnei mele 
nu a fost să plecăm acasă după ditamai cuvântarea, ci ca voi, primind şi păzind cu scumpătate 
cele spuse, să primiţi din această păzire simţirea că v-aţi folosit duhovniceşte. 

Că şi o mamă iubitoare, când trebuie să treacă pe hrană tare sugarul ei, dacă îi toarnă în gură 
vinul curat dintr-o dată nici un folos nu dobândeşte, fiindcă pruncului îi curge din gură şi i se udă 
pe piept cămăşuţa; iar dacă îi toarnă uşor şi câte puţin, pruncul înghite fără neplăcere. 

Drept aceea, pentru ca nici voi să nu vărsaţi afară ceea ce vi s-a dat, nu v-am pus să sorbiţi dintr- 
o dată paharul învăţăturii, ci v-am împărţit-o pe mai multe zile, lăsându-vă să vă odihniţi în 
răstimpurile dintre acestea de osteneala ascultării, aşa încât şi ceea ce aţi înghiţit să prindă 
rădăcini tari în cugetul iubirii voastre, iar cele ce urmează a fi grăite să le primiţi cu suflet destins 
şi plin de vlagă. De asta vă şi spun, adesea, cu multe zile înainte despre ce urmează să vorbim, ca 
în răstimpul ce trece până atunci să luaţi Scriptura, să citiţi toată pericopa şi, aflând cât s-a tâlcuit 
din ea şi cât a mai rămas, să vă faceţi cugetul mai pregătit să primească învăţătură prin ascultarea 
celor ce se vor spune. 

Şi pururea vă rog, şi nu voi înceta a vă ruga, ca nu numai aici să luaţi aminte la cele zise, ci şi 
acasă când veţi fi să petreceţi mereu întru citirea dumnezeieştilor Scripturi - sfat pe care n-am 
contenit a-1 da nici celor cu care mă întâlnesc aparte [în particular]. Să nu-mi spună cineva acele 
vorbe reci şi vrednice de multă osândă: „sunt ţintuit la tribunal", „sunt prins cu treburile cetăţii", 
„am de muncit", „am nevastă", „am de hrănit copii", „sunt cap de familie", „mirean sunt: nu este 
treaba mea să citesc Scripturile, ci a celor care s-au lepădat de lume, care s-au sălăşluit pe 
culmile munţilor, care se îndeletnicesc mereu cu cele duhovniceşti". 

Ce spui tu, omule? Nu este treaba ta să iei aminte la Scripturi, fiindcă eşti răspândit de griji 
nenumărate? Păi tocmai că e în mai mare măsură treaba ta decât a acelora, fiindcă ei n-au atâta 
nevoie de ajutorul dumnezeieştilor Scripturi ca cei împresuraţi de multe griji. 

Că monahii, fugind de cetăţi şi de tulburările cele din cetăţi, şi făcându-şi colibe în pustie, şi 
neavând nimic de împărţit cu nimeni, ci fîlosofând fără de teamă aşezaţi ca într-un liman în 
seninătatea acelei liniştiri, de multă neprimejduire se bucură: iar noi, care ne clătinam ca cei 
înviforaţi în mijlocul mării şi avem nenumărate pricini împingătoare la păcat, totdeauna avem 
trebuinţă de statornică şi necurmată îmbărbătare din Scripturi. 

Aceia stau departe de luptă, drept care nici nu primesc multe răni, iar tu stai tot timpul în primele 
rânduri şi eşti rănit mereu. De aceea şi ai nevoie de mai multe leacuri decât ei: că şi nevasta te 
supără, şi fiul te întristează, şi sluga te mânie, şi vrăjmaşul îţi întinde curse, şi prietenul te 
pizmuieşte, şi vecinul te păgubeşte, şi tovarăşul de arme îţi pune piedici, de multe ori şi 
judecătorul te ameninţă, şi sărăcia te întristează, şi pierderea casnicilor jale îţi pricinuieşte, şi 
bunăstarea te îngâmfă, şi restriştea te abate. 

Şi multe pricini şi imbolduri silnice de mânie, de griji, de descurajare şi întristare, de slavă 
deşartă şi nebunească trufie ne împresoară din toate părţile, şi nenumărate săgeţi curg asupra 
noastră de pretutindeni: drept care avem necontenită nevoie de toate armele cele din Scripturi - 
că s-a zis: Să ştii că prin mijlocul curselor treci şi pe aripile cetăţii umbli (Sirah 9, 18). 

Poftele trupeşti nu se scoală oare mai cumplit asupra celor ce umblă printre oameni? Că faţa 
frumoasă şi trupul bine făcut ne rănesc prin ochi, cuvântul de ruşine, intrând prin auz, ne tulbură 
gândul, iar de multe ori şi un cântec pătimaş slăbeşte vigoarea sufletului. Dar ce zic eu? Că un 
lucru care multora le pare mai de nimic ca toate cele arătate mai înainte, şi anume mirosul de 
parfumuri pe care îl răspândesc curvele ce ies la agăţat în drum, îl robeşte pe om doar întâlnindu- 
se [prin simpla întâlnire] cu el. 

2. Multe lucruri din acestea împresoară şi strâmtorează sufletul nostru: şi avem trebuinţă de 
leacuri dumnezeieşti ca să tămăduim rănile pricinuite şi să le preîntâmpinăm pe cele ce încă nu 
au fost făcute, dar sunt pe cale să se facă, stingând şi abătând din depărtare săgeţile cele aprinse 
ale diavolului prin citirea cea de totdeauna a Sfintelor Scripturi. 

Că nu se poate, nu, nu se poate mântui cineva fără a se bucura mereu de citirea cea 
duhovnicească. Şi încă mare lucru este dacă ne vom putea mântui vreodată chiar bucurându-ne 
necontenit de această lecuire; iar dacă în fiecare zi vom fi răniţi, neavând parte de nici o doctorie, 
ce nădejde de mântuire ne mai rămâne? 

Nu vezi pe arămari, pe aurari, pe argintari, pe orice meseriaşi cum ţin uneltele meseriei lor 
îngrijite şi pregătite, vrând mai bine a suferi sila foamei, necazul sărăciei şi îndeobşte orice, decât 
a vinde vreuna din uneltele acestea pentru mâncare? Mulţi dintre ei aleg adesea să se îndatoreze 
pentru a-şi ţine casa şi a-şi hrăni copiii decât să vândă cea mai mică dintre uneltele meseriei lor - 
şi pe bună dreptate, fiindcă ei ştiu că o dată vândute uneltele nu mai au ce face cu meseria şi li se 
duce orice temei de bunăstare. Că atâta timp cât au uneltele pot să plătească în timp, muncind 
mereu, datoriile; iar dacă s-ar grăbi să le vândă altora, nu mai au de unde aştepta vreo alinare 
pentru foamea şi sărăcia lor. 

Astfel de aşezare a cugetului să dobândim şi noi: că precum acelora uneltele meseriei lor le sunt 
ciocanul şi nicovala şi cleştele, uneltele meseriei noastre sunt cărţile apostoleşti şi proroceşti, şi 
toată Scriptura cea de Dumnezeu insuflată şi folositoare (II Timotei 3, 16). Şi precum acei 
meşteşugari lucrează cu uneltele lor toate vasele pe care le primesc spre împodobire, aşa şi noi să 
ne şlefuim [prelucrăm] prin uneltele noastre sufletul, şi stricat fiind el să-1 îndreptăm, şi învechit 
fiind să-1 înnoim. 

Meşteşugul acelora atinge doar înfăţişarea din afară a lucrurilor, căci nu pot să preschimbe 
materia vaselor, să facă din argint aur, ci numai să le dea altă înfăţişare. Cu tine, însă, lucrurile nu 
stau aşa, ci ai mai mare putere decât ei şi luând un vas de lemn poţi ajunge să faci din el un vas 
de aur - iar martor este Pavel, care zice: în casă mare nu sunt numai vase de aur şi de argint, ci şi 
de lemn şi de lut; şi unele sunt spre cinste, iar altele spre necinste. Deci, de se va curaţi cineva pe 
sine dintru acestea, va fi vas de cinste, sfinţit şi de bună treabă stăpânului, spre tot lucrul bun 
gătit (II Timotei 2, 20-21). 

Prin urmare, să nu ne lenevim a dobândi Scripturile, ca să nu primim răni de moarte; şi să nu 
îngropăm aur, ci să ne adunăm comoară de cărţi duhovniceşti. Că aurul, când este mult, mai 
vârtos atunci întinde cursă celor ce-1 au pe el; iar cărţile duhovniceşti multe folos aduc celor care 
le strâng. Armele împărăteşti, chiar dacă nu le foloseşte nimeni, păzesc foarte bine pe cei ce 
locuiesc acolo unde ele sunt păstrate, nici un tâlhar sau spărgător sau răufăcător de alt fel 
necutezând asupra acelei case; iar din locul unde se află cărţi duhovniceşti este gonită toată 
lucrarea diavolească şi multă îmbărbătare spre fapta bună capătă cei ce locuiesc acolo, că singură 
vederea cărţilor acestora ne face mai şovăielnici spre păcat. 

Că de vom şi cuteza ceva din cele oprite şi necuraţi ne vom face, întorcându-ne acasă şi văzând 
cărţile mai vârtos ne vom osândi în conştiinţa noastră şi mai şovăielnici a cădea iarăşi într- 
aceleaşi ne vom face. Iar dacă întru sfinţenie vom petrece, mai mult folos vom primi din ele: că 
numai ce se atinge cineva de Evanghelie, şi îndată i se preschimbă cugetul, şi singură vederea ei 
îl desface de cele lumeşti; iar dacă şi citeşte cu luare-aminte, sufletul se curăţeşte şi se face mai 
bun de parcă ar petrece în nişte Sfinte ale sfintelor, căci Dumnezeu îi grăieşte lui prin slovele 
acelea. 

„Şi dacă nu înţelegem ce scrie?" Chiar dacă nu înţelegi ce scrie, multă sfinţire capeţi fie şi doar 
citind. De altfel, e cu neputinţă a nu pricepe chiar nimic, că harul Duhului a iconomisit ca aceste 
cărţi să fie alcătuite de vameşi şi pescari şi făcători de corturi şi oieri şi căprari, oameni simpli şi 
fără ştiinţă de carte, tocmai ca nimeni din cei simpli să nu îşi poată lua asemenea îndreptăţire, ca 
tuturor să le fie lesne de pătruns cele grăite, ca şi meşteşugarul, şi sluga, şi femeia văduvă, şi cel 
mai neînvăţat dintre oameni să capete câştig şi să se folosească din auzire. 

Că nu spre slavă deşartă, ca cei dinafară [păgânii], ci pentru mântuirea ascultătorilor au alcătuit 
toate aceste cărţi toţi cei ce la început au fost învredniciţi de harul Duhului. 

3. Filosofii şi ritorii şi scriitorii cei lumeşti - care n-au căutat folosul cel de obşte, ci numai să se 
minuneze lumea de ei - chiar dacă au şi zis vreun lucru folositor, şi pe acesta l-au ascuns, ca într- 
o negură, în obişnuita lor lipsă de limpezime. 

Apostolii şi prorocii au făcut toate dimpotrivă: că limpezi şi desluşite şi-au înfăţişat învăţăturile 
tuturor, ca dascăli de obşte ai lumii, aşa încât oricine să poată singur înţelege cele grăite, numai 
să citească. Şi aceasta mai înainte vestind-o prorocul, grăia: Vor fi toţi învăţaţi de Dumnezeu; şi 
nu va mai învăţa nimenea pe aproapele său, zicând: „Cunoaşte pe Domnul", că toţi mă vor 
cunoaşte de la cel mic până la cel mare al lor(Ioan 6, 13; Ieremia 31, 34). Şi Pavel zice: Şi eu, 
fraţilor, am venit la voi nu întru covârşirea cuvântului şi a înţelepciunii, vestind vouă mărturisirea 
lui Dumnezeu; şi iarăşi: Cuvântul meu şi propovăduirea mea nu erau întru cuvinte îndemnătoare 

ale înţelepciunii omeneşti, ci întru arătarea Duhului şi a puterii, şi iarăşi: Grăim înţelepciune nu a 
veacului acestuia, nici a domnilor veacului acestuia, care sunt pieritori (1 Corinteni 2, 1,4, 6). 

Pentru cine nu e limpede tot ce scrie în Evanghelii? Cine, auzind: fericiţi cei blânzi, fericiţi cei 
milostivi, fericiţi cei curaţi cu inima şi toate cele asemenea, va avea nevoie de învăţător ca să 
priceapă cele zise? Dar semnele şi minunile şi istorisirile nu sunt lesne de înţeles şi desluşite 
pentru oricine? Deci, spusa „nu înţeleg" e o şmecherie şi făţăreală [făţărnicie] şi născocire pentru 
acoperit lenea. 

Nu înţelegi cele scrise? Dar cum o să poţi înţelege vreodată, dacă nu arunci o privire peste ele? Ia 
cartea în mâini: citeşte întreaga istorisire, păstrează în minte ceea ce pricepi, iar locurile greu de 
înţeles şi nedesluşite citeşte-le de mai multe ori; iar de nu vei putea pricepe nici atunci, mergi la 
cineva mai înţelept, mergi la dascăl, împărtăşeşte-i nelămurirea ta, arată multă râvnă. Şi dacă 
Dumnezeu te va vedea că ai atâta osârdie, nu va trece cu vederea privegherea şi grija ta, iar de nu 
va fi om care să te înveţe ceea ce vrei să afli, îţi va descoperi El însuşi negreşit. 

Adu-ţi aminte de famenul împărătesei etiopienilor care, barbar fiind, şi prins de nenumărate griji, 
şi împresurat din toate părţile de multe treburi, nu înţelegea ce citea, însă totuşi citea aşa, stând în 
car - iar dacă arăta atâta râvnă pe drum, gândeşte-te cum petrecea acasă. Dacă nu suferea să 
rămână fără citire în timpul călătoriei, cu cât mai mult atunci când stătea în casă? Dacă n-a 
încetat a citi atunci când nu înţelegea cele citite, cu cât mai mult după ce a aflat înţelesul lor? 

Iar ca să te încredinţezi că nu înţelegea ce citea, ascultă ce zice Filip: Oare înţelegi cele ce 
citeşti? Iar famenul, auzind acestea, n-a roşit, nici nu s-a ruşinat, ci şi-a mărturisit neştiinţa, 
grăind: Cum voi putea, de nu mă va povăţui cineva? (Fapte 8, 30-31). Deci, dat fiind că citea cu 
atâta râvnă cu toate că n-avea încă povăţuitor, pentru aceasta a primit degrabă călăuza. A văzut 
Dumnezeu osârdia lui, i-a primit râvna şi i-a trimis degrab dascăl. 

„Păi Filip nu-i acum de faţă". Da, dar este de faţă Duhul, Cel Care I-a mişcat pe Filip. Să nu ne 
batem joc de mântuirea noastră, fraţilor, că toate acestea s-au scris pentru a noastră învăţătură, la 
care sfârşiturile veacurilor (1 Corinteni, 10, 11). Mare sprijin spre a nu păcătui e citirea 
Scripturilor, mare hău şi prăpastie adâncă necunoaşterea lor, mare trădare a mântuirii e a nu şti 
nimic din legile dumnezeieşti. 

Aceasta a născut şi eresuri, aceasta a dus şi la viaţă stricată, aceasta a aruncat jos cele care erau 
sus: căci cu neputinţă, cu neputinţă este să rămână fără roadă duhovnicească cel ce se 
împărtăşeşte necontenit, cu luare-aminte, de citirea Scripturilor. 

Iată, dar, câte foloase v-a adus o singură pildă; iată cum v-a făcut sufletul mai bun. Că mulţi - 
ştiu eu prea bine - au plecat trăgînd mare folos din cele auzite; iar dacă sunt vreunii care nu au 
cules atâta roadă, oricum au fost mai buni în ziua în care au ascultat cuvintele de învăţătură. Şi 
nu puţin lucru este fie şi o singură zi a petrece în frângere a inimii pentru păcate şi a trage cu 
ochiul la filosofia cea de sus şi a da sufletului puţină odihnă de grijile lumeşti. Iar de vom face 
aceasta la fiecare adunare, neabătut, statornica ascultare a învăţăturii va lucra în noi un bine mare 
şi ales. 

4. Hai, dar, să purcedem la cuvenita continuare a pildei. Aşadar, ce urmează? Grăind bogatul: 
Trimite pe Lazăr să-şi întingă vârful degetului în apă şi să îmi răcorească limba, să auzim ce zice 
Avraam: Fiule, adu-ţi aminte că ai luat cele bune ale tale în viaţa ta, şi Lazăr aşijderea cele rele; 
şi acum el se mângâie, iar tu te chinuieşti. Şi, peste toate acestea, între noi şi voi prăpastie mare 
s-a întărit, ca cei ce vor vrea să treacă de aici către voi să nu poată, nici cei de acolo la noi să 
treacă. 

Apăsătoare sunt aceste spuse, şi durere multă revarsă asupra noastră. Ştiu şi eu; dar după măsura 
în care ele ating dureros conştiinţa, aşa e şi folosul tras de cugetul celor îndureraţi. Că dacă ni s- 
ar fi spus acestea, precum bogatului, dincolo, cu adevărat s-ar fi cuvenit să ne plângem şi să ne 
tânguim şi să jelim, ca unii rămaşi fără vreme de pocăinţă. Dar întrucât le auzim aici, unde e cu 
putinţă să ne venim în fire, să ne spălăm păcatele, să dobândim multă îndrăznire şi să scăpăm 
prin frica cea bună de relele întâmplate altora, să mulţumim Iubitorului de oameni Dumnezeu, 
Celui Care prin pedepsirea altora deşteaptă lenevirea noastră şi ne trezeşte din somnul păcatului - 
că acestea ni s-au arătat dinainte ca să nu le păţim. 

De ar fi vrut Dumnezeu să ne pedepsească, nu ne-ar fi vestit dinainte; iar de vreme ce nu vrea să 
pedepsească, pentru aceea vesteşte dinainte pedeapsa, ca prin înainte-vestire cuminţindu-ne, să n- 
o cunoaştem pe pielea noastră. 

Dar de ce nu a zis: "ai primit cele bune in viata ta", ci :"ai luat"? Vă amintiţi, fără îndoială, cum 
v-am spus că aici ni se descoperă o mare largă şi adîncă de tâlcuri? Că a primi arată o datorie: 
omul primeşte ceva care i se cuvine. Deci, dacă acest bogat era spurcat, şi preaspurcat, şi crud, şi 
neomenos, pentru ce nu i-a zis Avraam ai primit ci: ai luat, ca şi cum ar fi fost vorba de lucruri 
datorate şi cuvenite? Ce aflăm de aici? 

Aflăm că până şi cei spurcaţi, ajunşi la cea mai de pe urmă treaptă a răutăţii, adesea au făcut 
unul, două, trei lucruri bune - şi că spun acestea nu la întîmplare o dovedeşte următorul fapt. 
Cine era mai spurcat decât judecătorul cel nedrept? Cine era mai neomenos? Cine era mai 
neevlavios? El nici de Dumnezeu nu se temea, nici de oameni nu se ruşina: şi totuşi, în atâta 
răutate vieţuind, a făcut un lucru bun, miluind pe văduva care îl bătea mereu la cap şi făcându-i 
hatârul şi dându-i lucrul cerut şi pedepsind pe cei ce o nedreptăţiseră. 

Aşa se întâmplă ca cineva să fie dezmăţat, însă adesea milostiv; sau neomenos, însă necurvar; 
sau dezmăţat şi crud, dar totuşi să fi făcut în viaţa lui vreun lucru bun. Acelaşi lucru trebuie 
cugetat şi cu privire la cei buni: că precum cei mai răi dintre oameni săvârşesc adesea vreun 
lucru bun, aşa şi cei osârduitori şi îmbunătăţiţi păcătuiesc de multe ori cu câte ceva: că cine se 
poate lăuda, grăieşte Solomon, că are inimă curată, sau cine se va lăuda că este curat de păcate ? 
(Pilde 20, 9). 

întrucât era firesc ca şi bogatul, chiar dacă ajunsese la răutatea cea mai de pe urmă, să fi făcut 
vreun lucru bun, iar Lazăr, măcar că ajunsese la culmea faptei bune, să fi păcătuit cu vreun lucru 
mic, uită-te cum a lăsat patriarhul să se înţeleagă amândouă aceste lucruri, zicând: Tu ai primit 
cele bune ale tale în viaţa ta, şi Lazăr aşijderea pe cele rele. 

Iată ce vrea să spună: „Dacă ai făcut vreun lucru bun şi ţi se cuvenea răsplată pentru el, ai primit- 
o întreagă în lumea pământească, dezmierdându-te, trăind în bogăţie, bucurându-te de bunăstare 
şi propăşire; iar dacă Lazăr a făcut vreun lucru rău, aşijderea a primit plata întreagă, chinuindu-se 
în sărăcie şi foamete şi în cele mai mari necazuri: şi goi aţi plecat amândoi de acolo - el de 
păcate, tu de isprăvile dreptăţii. Drept aceea, el are parte aici de mângâiere curată, iar tu suferi 
pedeapsă nealinată". 

Atunci când faptele noastre bune sunt mici şi de puţin preţ, iar povara păcatelor - multă şi 
negrăită, iar pe deasupra ne mai şi bucurăm aici de bunăstare, nepătimind nici un necaz, negreşit 
vom pleca din această lume deşerţi şi goi de plata faptelor bune, fiindcă am primit-o aici pe toată. 

Iar dacă faptele noastre bune sunt mari şi multe, în vreme ce păcatele-s puţine şi neînsemnate, iar 
pe deasupra pătimim necazuri, ne descărcăm aici de păcate, urmând a primi dincolo curată şi 
desăvârşită plata faptelor bune. Aşadar, când vezi pe cineva că trăieşte în răutate, nepătimind nici 
un necaz, să nu îl fericeşti, ci să plângi şi să te tânguieşti pentru dânsul, că va suferi dincolo 
necazuri nemicşorate - ca şi bogatul din această pildă. Şi iarăşi: când vezi pe cineva cu sârguinţă 
pentru fapta bună că suferă ispite fără număr, să-1 fericeşti şi să-i râvneşti lui, fiindcă aici e 
dezlegat de toate păcatele, iar dincolo i se gătesc multe răsplăţi pentru răbdare - precum s-a 
întâmplat şi cu Lazăr. 

5. Că dintre oameni unii sunt pedepsiţi numai aici, alţii nu pătimesc aici nimic cumplit, însă 
dincolo au parte de pedeapsa întreagă, iar alţii sunt pedepsiţi şi aici şi dincolo. Aşadar, pe care 
dintre aceste trei tagme o fericiţi? N-am nici o îndoială că pe primii, care sunt pedepsiţi aici, 
scăpând de păcate. Dar după aceştia, care sunt mai fericiţi? Poate credeţi că cei ce nu pătimesc 
aici nimic, dar suferă dincolo pedeapsa întreagă; eu, însă, cred că nu aceştia, ci oamenii pedepsiţi 
şi aici şi dincolo. Că cel ce este pedepsit aici va cunoaşte mai uşoară pedeapsă dincolo, iar cel ce 
nu e pedepsit aici va suferi -altminteri nu se poate - întreaga pedeapsă dincolo, va avea osândă 
nemângâiată; aşijderea şi acel bogat, care n-a şters aici nimic din păcatele sale, era pedepsit atât 
de amarnic că nu putea să aibă parte nici de o picătură mică de apă. 

Insă dintre aceşti păcătoşi care nu pătimesc aici nici un necaz cu mult mai mult îi căinez pe cei 
care aici, după ce că nu sunt pedepsiţi, trăiesc în dezmierdare şi fără nici o grijă. Neplătind aici 
pentru păcate, păcătoşii primesc mai cumplită pedeapsă dincolo şi, deopotrivă, faptul că se 
bucură de multă odihnă şi dezmierdare şi bunăstare li se face dincolo pricină şi temei de certare 
şi de pedeapsă: fiindcă atunci când suntem miluiţi de Dumnezeu în ciuda faptului că păcătuim, 
aceasta ne poate arunca cel mai tare în foc. 

Că dacă cineva, având parte numai de îndelungă-răbdare din partea lui Dumnezeu, nu se 
foloseşte de ea cum se cuvine, mai amarnică pedeapsă va avea: atunci când dimpreună cu 
îndelungă-răbdarea îi vin şi milele cele mai mari, cine îl va mai scăpa de pedeapsa aceea? 

Iar ca să te încredinţezi că cei ce se bucură aici de îndelungă-răbdarea dumnezeiască dincolo îşi 
adună loruşi rău, dacă nu ne vom pocăi, ascultă ce zice Pavel: Şi oare socoteşti aceasta, o! omule 
care judeci pe cei ce fac unele ca acestea, şi tu însuţi aceleaşi faci, că vei scăpa de judecata lui 
Dumnezeu? Sau nu bagi seamă de bogăţiile bunătăţii Lui şi de îngăduinţa şi de îndelungă 
răbdarea Lui, necunoscând că bunătatea lui Dumnezeu te duce la pocăinţă? Ci după împietrirea 

ta şi inima ta nepocăită îţi aduni mânie în ziua mâniei şi a descoperirii dreptei judecăţi a lui 
Dumnezeu(Romani 2, 3-5). 

Deci, când vedem pe unii că trăiesc în bogăţie şi în răsfăţ, miros parfumuri, petrec în beţii, au 
stăpânire şi slavă multă, sunt străluciţi, vestiţi, şi nu suferă nici un necaz, pentru aceasta mai 
vârtos să plângem pentru ei şi să ne tânguim, că păcătuind nu sunt pedepsiţi. Atunci când vezi pe 
cineva că suferă de hidropică sau de splină, ori că are vreun buboi sau e plin chiar peste tot de 
bube, şi pe deasupra se îmbată, o ţine în plăceri şi prin aceasta îşi sporeşte boala, nu doar că nu îl 
fericeşti pentru acele plăceri, ci mai vârtos îl căinezi tocmai pentru ele: aşa să cugeti şi despre 
suflet. 

Când vezi un om care trăieşte în răutate şi se bucură de multă bunăstare, nepăti-rnind nici un 
necaz, tocmai pentru aceasta să îl jeleşti mai mult: că fiind cuprins de boală şi de buboi amarnic, 
îşi sporeşte boala făcându-se mai rău prin desfătări şi înlesnirile traiului. Că nu pedeapsa este rea, 
ci rău este păcatul: că păcatul desparte pe om de Dumnezeu, iar pedeapsa ne adună la Dumnezeu 
şi risipeşte mânia Lui. 

De unde se vede asta? Ascultă pe prorocul care zice: Mângâiaţi, mângâiaţi pe poporul Meu, 
preoţi, grăiţi în inima Ierusalimului, că a primit din mâna Domnului îndoit păcatele sale (Isaia 40, 
1-2). Şi iarăşi: Domnul Dumnezeul nostru, pace dă nouă, că toate ne-airăsplătit nouă (Isaia 26, 
12). ' 

Şi ca să învăţaţi că unii sunt pedepsiţi aici, alţii dincolo, iar alţii şi aici şi dincolo, ascultaţi ce 
grăieşte Pavel osândind pe cei ce se împărtăşesc de Taine cu nevrednicie - căci după ce a zis că 
cel ce mănâncă şi bea Trupul şi Sângele cu nevrednicie este vinovat de Trupul şi de Sângele 
Domnului (1 Corinteni 11, 27), adaugă îndată: Pentru aceasta între voi mulţi sunt neputincioşi şi 
bolnavi, şi mor mulţi: că dacă ne-am fi judecat singuri, n-am fi fost osândiţi; iar acum, fiind 
judecaţi, suntem certaţi de Domnul ca să nu fim osândiţi împreună cu lumea (30-32). 

Vezi cum pedeapsa de aici ne răpeşte certării de dincolo? Şi despre cel care curvise zice: Daţi pe 
unul ca acesta satanei spre pieirea trupului, ca duhul să se mântuiască în ziua Domnului Iisus (1 
Corinteni 5, 5). Şi din pilda lui Lazăr se vede că dacă va fi şi făcut ceva rău, spălându-se aici de 
răutatea aceea a plecat dincolo curat - ceea ce se vede şi din cele întâmplate cu slăbănogul, care 
petrecând treizeci şi opt de ani în boală a lepădat de-a lungul pătimirii şi păcatele. Iar ca să te 
încredinţezi că din pricina păcatelor ajunsese aşa, ascultă ce zice Hristos: Iată că te-ai făcut 
sănătos; de acum nu mai păcătui, ca să nu-ţi fie ţie ceva mai rău (Ioan 5, 14). Aşadar, din acestea 
este limpede că unii sunt pedepsiţi aici ca să dea jos povara de păcate. 

6. Iar ca să te încredinţezi că unii sunt pedepsiţi şi aici şi dincolo, atunci când nu primesc aici 
pedeapsa vrednică de mărimea păcatelor săvârşite, ascultă ce zice Hristos despre cetăţenii 
Sodomei - că după ce zice: Oricâţi nu vă vor primi pe voi scuturaţi praful de pe picioarele 
voastre, adaugă: Mai uşor va fi pământului Sodomei şi Gomorei în ziua judecăţii, decât cetăţii 
aceleia (Matei 10, 14). 

Şi zicând: mai uşor arată tocmai că şi locuitorii Sodomei şi Gomorei vor fi pedepsiţi, dar mai 
uşor, fiindcă au plătit şi aici. Iar că sunt şi unii care aici nu pătimesc nimic rău, dar dincolo suferă 

31 



pedeapsa întreagă, asta ne-a arătat-o acest bogat, care suferă dincolo pedeapsă nealinată şi n-are 
parte de cea mai mică mângâiere, fiindcă i s-a păstrat pedeapsa întreagă pentru viaţa de dincolo. 

Aşadar, precum în privinţa păcătoşilor cei care nu păţesc nici un necaz aici sunt supuşi unei mai 
mari pedepse dincolo, aşa şi în privinţa celor îmbunătăţiţi cei ce pătimesc aici mult se bucură de 
multă cinste dincolo. Dintre doi păcătoşi dacă unul este pedepsit aici, iar celălalt nu, mai fericit 
este cel pedepsit; aşa şi între doi drepţi ce rabdă unul nevoi mai multe, celălalt mai puţine, mai 
fericit este cel ce rabdă mai mult, căci fiecăruia i se va răsplăti după faptele lui. 

„Şi atunci, înseamnă că nu-i nimeni care s-o ducă uşor şi aici şi dincolo?" Lucrul de care spui tu, 
omule, e unul dintre lucrurile ce nu sunt cu putinţă: că nu este, nu, nu este cu putinţă ca cel ce 
aici se bucură de lenevie şi negrijă şi se desfată necontenit în toate şi duce viaţă lesnicioasă să 
aibă parte dincolo de cinste. Căci chiar dacă nu îl necăjeşte sărăcia, îl necăjeşte pofta şi este 
stăpânit de ea - şi nu puţin chin e în aceasta; chiar dacă nu-1 vătăma boala, însă îl arde iuţimea - şi 
nu mică durere ai până ce birui mânia; chiar dacă nu vin asupra lui ispite, gândurile rele se scoală 
neîncetat asupră-i. 

Nu oarecare lucru este să înfrânezi o poftă nelalocul ei, să curmi slava deşartă, să dobori semeţia, 
să încetezi cu viaţa de plăceri, să duci viaţă aspră: fiindcă cel ce n-a făcut acestea şi cele ca 
acestea nu se va mântui vreodată. Iar ca să crezi că cei ce duc viaţă de plăceri nu se vor mântui, 
ascultă ce zice Pavel despre văduvă: Iar ceea ce petrece întru desfătare, de vie este moartă (I 
Timotei 5,6). Iar dacă despre femeie s-a spus asta, cu atât mai vârtos despre bărbat. Şi Hristos a 
arătat desluşit că nu poate avea parte de cele cereşti omul care trăieşte în răsfăţ, zicând: Strâmtă 
şi necăjită este calea ce duce întru viaţă, şi puţini sunt cei ce o află pe ea (Matei 7, 14). 

„Păi şi atunci cum spune: Jugul Meu este bun şi sarcina Mea este uşoară? Că dacă strâmtă este 
calea şi necăjită, cum poate să îi spună uşoară?" Strâmtă şi necăjită este prin felul de a fi al 
ispitelor, uşoară este după voinţa celor ce o străbat: că şi ceea ce e nesuferit din fire se poate face 
uşor atunci când este primit de către noi cu râvnă, precum şi Apostolii, după ce fuseseră biciuiţi, 
se întorceau bucurându-se că se învredniciseră să sufere necinste pentru numele Domnului (Fapte 
5,41). 

Vedeţi? Chiar dacă firea [natura] chinurilor pricinuieşte necaz şi durere, voinţa celor biciuiţi a 
biruit până şi firea lucrurilor. De aceea şi Pavel zice: Toţi care voiesc a vieţui cu bună credinţă 
întru Hristos Iisus, prigoniţi vor fi (II Timotei 3, 12). 

Aşa încât dacă nu prigoneşte omul, dă război diavolul; şi multă filosofîe ne trebuieşte, şi mare 
bărbăţie, ca să ne trezvim şi să priveghem în rugăciuni, ca să nu poftim cele străine, ca să 
împărţim cu nevoiaşii cele ce avem, ca spunem orişicărei dezmierdări - şi celei prin haine, şi 
celei prin masă - „du-te învârtindu-te"; ca să fugim de lăcomie, de beţie, de ocări, ca să ne 
înfrânăm limba, ca să nu ţipăm fără de rânduială (că apostolul zice: toată amărăciunea şi iuţimea 
şi mânia şi strigarea şi hula să se lepede de la voi- Efeseni 4, 31), ca să nu spunem vorbe 
spurcate, ca să nu facem glume ieftine. 

Iar a păzi cu de-amănuntul acestea nu mică osteneală este. Şi ca să înveţi ce mare lucru este a 
filosofa şi că lucrul nu cunoaşte uşurare în această viaţă, ascultă ce grăieşte Pavel: Chinuiesc 

trupul meu şi îl supun robiei ( I Corinteni 9, 27) - că aceasta zicând lăsa să se înţeleagă silirea şi 
osteneala multă pe care e nevoie să le rabde cei care vor să-şi facă trupul bine înfrânat în toate 
privinţele. 

Şi Hristos le grăia ucenicilor: în lume necazuri veţi avea, dar îndrăzniţi: Eu am biruit lumea (Ioan 
16, 33). „Necazul acesta", zice, „ne mijloceşte uşurare. Arenă de luptă este această viaţă, iar în 
arenă şi în timpul întrecerilor nu poate să se bucure de uşurare cel ce vrea să fie încununat: aşa 
încât de vrea cineva să fie încununat, să aleagă viaţa cea aspră şi ostenicioasă, ca după ce se va fi 
ostenit aici puţină vreme să se bucure neîncetat de cinste dincolo". 

7. Câte necazuri nu cad asupra noastră în fiecare zi? Ce suflet să ai, ca să nu te întristezi, nici să 
te superi, ci să mulţumeşti, să dai slavă, să te închini Celui Care îngăduie să vină asemenea 
ispite? Câte lovituri neaşteptate, câte restrişti nu ne ating? Şi trebuie ca, atunci când suntem 
necăjiţi de gândurile rele, să nu îngăduim limbii a zice vreun lucru nelalocul său - precum şi 
fericitul Iov a răbdat nenumărate pătimiri dând mulţumită lui Dumnezeu. 

Sunt însă unii care, dacă se poticnesc în vreo privinţă, sau de sunt ocărâţi de cineva, sau cad în 
vreo boală, durere de picioare, ori de cap, ori în vreo altă boală, hulesc îndată - şi astfel osteneala 
bolii o suferă, iar de câştig se lipsesc. Ce faci, omule, hulind pe Binefăcătorul şi Mântuitorul şi 
Apărătorul şi Purtătorul tău de grijă? Ori nu-ţi dai seama că te îndrepţi spre prăpastie şi te arunci 
în hăul celei mai mari pierzanii? îţi uşurezi, cumva, suferinţa dacă huleşti? Ba o măreşti, şi faci 
durerea mai cumplită, că diavolul aduce mii de suferinţe asupra ta tocmai ca să te arunce în acest 
hău - şi dacă te vede hulind, cu uşurinţă adaugă la durere şi mai mare o face, ca împuns fiind de 
ea să-ţi pierzi răbdarea iarăşi; iar de te vede îndurând cu vitejie şi dând mulţumită lui Dumnezeu 
cu atât mai mult cu cât sporeşte suferinţa, se depărtează îndată, văzând că degeaba stă la pândă. 

Câinele ce stă lângă o masă, când vede că omul ce mănâncă îi aruncă mereu câte ceva din 
bucatele de pe masă, rămâne pironit acolo; iar dacă dând o dată şi de două ori târcoale nu capătă 
nimic, pleacă, băgând de seamă vede că stă la pândă în zadar. Aşa şi diavolul: stă mereu cu gura 
căscată spre noi. Dacă-i arunci, ca unui câine, vreun cuvânt de hulă, primindu-1 se va apropia din 
nou; iar dacă stărui în a da mulţumită lui Dumnezeu, l-ai omorât cu foamea, şi l-ai alungat 
repede, şi l-ai făcut să se care grabnic. 

Zici că nu poţi să taci, fiindcă te junghie durerea. Nici eu nu zic să nu grăieşti - dar în locul hulei 
mulţumire, în locul vorbei de nerăbdare laudă. Mărturiseşte-te Stăpânului, strigă cu mare glas 
rugându-te, strigă cu mare glas slăvind pe Dumnezeu: aşa ţi se va uşura şi suferinţa, prin 
mulţumită făcând pe de o parte să plece diavolul, iar pe de alta atrăgând ajutorul lui Dumnezeu. 
Că de huleşti, pe de o parte ai făcut sprijinul lui Dumnezeu să se depărteze, iar pe de alta mai 
aprig l-ai făcut împotriva ta pe diavol şi mai vârtos te arunci pe tine însuţi în dureri; iar dacă 
mulţumeşti, ai stricat uneltirile vicleanului drac şi ai atras la tine lecuirea cea de la Purtătorul de 
grijă Dumnezeu. 

„Dar limba e mişcată adeseori prin obicei să spună vorba aceea rea". Dacă se porneşte, muşc-o 
tare mai înainte să iasă vorba. Mai bine să verse sânge acum decât, dorind atunci o picătură de 
apă, să nu poată avea parte de această mângâiere; mai bine să sufere durere vremelnică decât să 
rabde neîncetat pedeapsa iadului dincolo, precum nici limba bogatului, arsă fiind după moarte, 
nu avea parte de nici o mângâiere. 

Dumnezeu ţi-a poruncit să-i iubeşti pe vrăjmaşii tăi, iar tu întorci spatele lui Dumnezeu, Care te 
iubeşte? Ţi-a poruncit să vorbeşti de bine pe cei ce te necăjesc şi să binecuvântezi pe cei ce te 
ocărăsc, iar tu vorbeşti de rău pe Binefăcătorul şi Ocrotitorul tău nefiind cu nimic nedreptăţit? Că 
Dumnezeu putea să nimicească ispita, dar a îngăduit-o ca să devii mai încercat. 

„Dar nu vezi că mă prăpădesc şi pier?" Nu pentru că aşa-i firea ispitei, ci din pricina lenevirii 
tale: că ce este mai lesne, spune-mi, să huleşti ori să mulţumeşti? Au hula nu ţi-i face vrăjmaşi şi 
potrivnici pe cei ce te aud, şi nu te aruncă în deznădejde, şi după aceea nu-ţi înmulţeşte durerea? 
Iar mulţumirea nu-ţi aduce cununi ale filosofîei, şi nenumărate laude din partea tuturor, şi mari 
răsplăţi la Dumnezeu? Deci, pentru ce, lăsând ceea ce ţi-este de folos şi lesnicios şi dulce, alergi 
în schimb după ceea ce te vătăma şi te întristează şi te pierde? 

De altfel, dacă necazul pricinuit de ispită şi de sărăcie ar fi pricina hulelor, ar trebui ca toţi cei 
aflaţi în sărăcie să hulească: or, mulţi dintre cei care trăiesc în sărăcia cea mai de pe urmă dau 
mulţumită lui Dumnezeu necontenit, în timp ce alţii, care se bucură de bogăţie şi dezmierdare, nu 
încetează a huli. Aşadar, recunoştinţa şi hula ţin nu de firea lucrurilor, ci de alegerea voii noastre. 
De asta am şi citit această pildă: ca să înveţi că leneşului nici bogăţia nu-i e de folos, iar pe cel cu 
luare-aminte nici sărăcia nu-1 poate vătăma. Şi ce zic eu de sărăcie? 

Chiar dacă s-ar aduna toate relele câte îi lovesc pe oameni, niciodată nu vor putea birui sufletul 
celui iubitor de Dumnezeu şi iubitor de înţelepciune [filosof], nici nu îl vor îndupleca să se 
depărteze de fapta bună (şi martor este Lazăr) - la fel cum omului închipuit şi împrăştiat nici 
sănătatea, nici necurmata bunăstare, nici oricare alt lucru nu-i vor putea fi de folos. 

8. Să nu spunem, deci, că sărăcia şi boala şi primejdiile ne silesc să hulim. Nu sărăcia, ci lipsa de 
minte; nu boala, ci dispreţuirea Proniei; nu primejdiile, ci lipsa de evlavie duc la hulă şi la toată 
răutatea pe cei ce nu-şi iau seama. 

„Dar de ce unii sunt pedepsiţi aici, iar alţii dincolo, şi nu sunt pedepsiţi toţi aici?" De ce? Fiindcă 
de-ar fi fost aşa, am fi pierit cu toţii, fiindcă toţi ne aflăm sub epitimii. Pe de altă parte, dacă 
nimeni n-ar fi fost pedepsit aici, cei mai mulţi s-ar fi lenevit şi mulţi ar fi zis că nici nu este 
Pronie. Că dacă văd aici pedepsiţi pe mulţi dintre cei răi, şi tot spun multe hule ca acestea, dacă 
n-ar fi fost nimeni pedepsit aici ce n-ar fi zis? Până unde n-ar fi ajuns cu răutatea? De asta 
Dumnezeu aici îi pedepseşte pe unii, iar pe alţii nu. 

El pedepseşte pe unii pentru a le curma răutatea, a le uşura pedeapsa dincolo sau chiar a-i izbăvi 
de tot şi a-i mai cuminţi pe cei ce vieţuiesc în răutate prin pilda pedepsei acelora; iar pe ceilalţi 
nu-i pedepseşte aici cu scopul ca aceştia, dacă ajung a lua aminte la sine, a se pocăi şi a se ruşina 
de îndelunga răbdare a lui Dumnezeu, să scape şi de osânda de dincolo şi de pedeapsa de aici - şi 
dacă rămân în păcat, nefolosindu-se cu nimic de îngăduinţa lui Dumnezeu, mai mare osândă să-şi 
pricinuiască pentru nesimţirea lor cea peste măsură. 

Iar de va spune vreun isteţ că cei pedepsiţi în iad au fost nedreptăţiţi, fiindcă puteau să se 
pocăiască, răspunsul este că dacă Dumnezeu ar fi cunoscut, cu preştiinţa Sa, că aveau să se 
pocăiască, nu i-ar fi aruncat în iad. Că dacă i-a lăsat în viaţă pe cei despre care ştia că nu se vor 
îndrepta, cu cât mai mult ar fi îngăduit ca cei despre care ştia că vor trage câştig din îndelunga 

Lui răbdare să rămână în această viaţă ca să se bucure spre pocăinţă de timpul dat? Or, răpindu-i 
mai înainte, şi lor le face mai uşoară osânda de dincolo, şi pe ceilalţi îi învaţă minte prin 
pedepsirea acelora. 

„Şi de ce nu face aşa cu toţi răii?" Ca prin frică şi prin celelalte pedepse să dobândească mai 
multă întreagă înţelepciune şi, lăudând îndelunga răbdare a lui Dumnezeu şi ruşinându-se de 
blândeţea Lui, să se depărteze de răutate. „Dar ei nu fac nimic din toate astea!" Nu Dumnezeu 
este de vină, ci lenevia celor care nu vor să se folosească de nişte leacuri ca acestea spre 
mântuirea lor. 

Şi ca să înveţi că de asta face aşa, ia aminte. Pilat a amestecat cândva sângele galileenilor cu 
jertfele lor, şi apropiindu-se unii au vestit asta lui Hristos - la care El zice: Au vi se pare că 
galileenii aceştia mai păcătoşi decât toţi galileenii au fost fiindcă au pătimit acestea? Nu, ci zic 
vouă: de nu vă veţi pocăi, toţi veţi pieri aşa (Luca 13, 2-3). Şi peste alţi optsprezece s-a surpat un 
turn - şi despre aceştia a zis la fel - că spunând: Ce, credeţi că doar aceia erau păcătoşi? Nu, zic 
vouă (Luca 13, 4), a arătat că şi cei în viaţă erau vrednici de aceeaşi pedeapsă, iar spunând: de nu 
vă veţi pocăi, toţi aşa veţi pieri (S), a arătat că îngăduise ca aceia să pătimească pentru ca cei vii, 
prinzând frică din păţaniile celorlalţi şi pocăindu-se, să se facă moştenitori împărăţiei Cerurilor. 

„Păi cum, e pedepsit acela ca eu să mă fac mai bun?" Nu pentru asta, ci este pedepsit pentru 
păcatul său, iar pe deasupra se face prilej de mântuire pentru cei care iau aminte, fâcându-i mai 
râvnitori prin frica celor întâmplate. Aşa fac şi stăpânii: adeseori, bătând o slugă, îi fac pe ceilalţi 
mai cuminţi prin frică. Atunci când vezi pe unii căzând în sfărâmare de corabie [naufragiu], ori 
striviţi sub dărâmăturile unei case, ori pierind într-un pârjol [incendiu], ori înecaţi în viituri, ori 
într-alt chip năprasnic săvârşindu-şi viaţa, iar apoi pe alţii păcătuind la fel ca ei sau chiar mai rău 
şi nepăţind nimic de acest fel, nu te tulbura zicând: „De ce, păcătuind la fel, nu păţesc la fel?" 

Cugetă la faptul că Dumnezeu a îngăduit ca unul să piară pentru a-i îmblânzi pedeapsa de 
dincolo sau chiar a-1 curaţi cu desăvârşire, iar pe altul nu 1-a lăsat să păţească la fel pentru ca 
înţelepţindu-se din pedeapsa celuilalt să se facă mai bun, iar de rămâne în aceleaşi, să îşi adune 
pedeapsă fără îmblânzire din lenevia sa - şi Dumnezeu nu este vinovatul pedepsei de neîndurat. 

De asemenea, dacă vezi un drept necăjit sau pătimind vreuna din toate cele zise mai înainte, să 
nu cazi cu duhul - fiindcă aceluia mai luminate cununi îi lucrează suferinţele. Pe scurt: orice 
pedeapsă, dacă se face asupra păcătoşilor, micşorează din povara păcatelor; iar de se face asupra 
drepţilor, mai strălucit le face sufletul; şi mai mare câştig au atât păcătosul cât şi dreptul din 
necaz, dar asta numai dacă îndurăm cu recunoştinţă, că asta se cere de la noi. 

9. De aceea, dumnezeiasca Scriptură este plină de nenumărate astfel de pilde şi ne arată drepţi şi 
răi deopotrivă rău pătimind, ca oricum ai fi, drept sau păcătos, să rabzi cu bărbăţie având aceste 
pilde. Şi îţi arată nu doar răi care suferă, ci şi unii care o duc bine, ca să nu te tulburi de 
bunăstarea lor, ştiind din cele întâmplate cu bogatul acesta ce foc îi aşteaptă dincolo de nu se vor 
pocăi. 

„Dar nu se poate să fie omul fără griji şi aici şi dincolo?" Nu se poate. De asta şi drepţii au vieţuit 
aici în osteneli. „Dar Avraam?" Păi cine a mai tras câte a tras Avraam? Oare n-a fost lipsit de 

patrie? Oare nu a fost despărţit de toţi casnicii săi? Oare nu a răbdat foamete în pământ străin? 
Oare nu s-a mutat mereu, ca un pribeag fără căpătâi, din Babilon în Mesopotamia, de acolo în 
Palestina, apoi de acolo în Egipt? 

Ce să mai zicem de încercările cu femeia, de războaiele şi junghierile cu barbarii, de robirea 
casei rudeniei sale [Lot] şi de nenumăratele păţanii de acest fel? Iar atunci când a primit fiu, oare 
nu a răbdat cele mai nesuferite lucruri dintre toate, poruncindu-i-se să junghie cu mâinile sale pe 
cel dorit şi iubit al său? Dar însuşi cel jertfit, Isaac? Oare nu era alungat mereu, de pretutindeni, 
de către vecini, şi nu a fost lipsit de femeie la fel ca tatăl său, şi n-a rămas neroditor atâta vreme? 
Dar lacov, cel crescut în casă, oare nu a răbdat lucruri şi mai grozave decât bunicul său? 

Şi ca să nu lungim cuvântul înşirând toate, auzi ce zice despre întreaga sa viaţă: Puţine şi rele au 
fost zilele mele, şi n-au ajuns la zilele părinţilor mei (Facere 47, 9). Cine, văzându-şi fiul că şede 
pe scaun împărătesc şi se bucură de atâta slavă, nu ar uita de necazurile vechi? Şi totuşi, lacov 
era aşa de istovit încât nici în atâta bunăstare nu uita de greutăţile prin care trecuse. Dar David? 
Câte grozăvii n-a răbdat? Nu spune şi el acelaşi lucru, zicând: Zilele anilor noştri întru dânşii 
şaptezeci de ani, iar de vor fi în puteri optzeci de ani; şi ce este mai mult decât aceştia, osteneală 
şi durere (Psalmul 89, 10-11). 

Dar Ieremia? Au nu blesteamă şi ziua naşterii sale din pricina neîncetatelor necazuri (Ieremia 20, 
14)? Dar Moisi? Nu spune şi acesta, istovit: Dacă aşa ai de gând să-mi faci, mai bine omoară-mă 
(Numeri 11, 15)? Iar Ilie, acel suflet mare până la cer, care a închis cerurile, plângea întruna către 
Dumnezeu - după atâtea minuni făcute! - zicând: Ia sufletul meu de la mine, că nu sunt eu mai 
bun decât părinţii mei (III împăraţi 19, 4)? 

De fapt, la ce bun să pomenesc pe fiecare dintre aceştia în parte? Că doar îi cuprinde pe toţi 
Pavel, zicând: în cojoace au umblat şi în piei de capre, lipsiţi fiind, necăjiţi, rău supăraţi - ei, de 
care lumea nu era vrednică (Evrei 11, 37-38). Şi, mai pe scurt, este neapărată nevoie ca cel ce are 
de gând a plăcea lui Dumnezeu şi a se face încercat şi neprihănit să nu alerge după viaţa cea 
dezmăţată şi răsfăţată şi moleşită, ci după cea ostenicioasă şi plină de multe chinuri şi sudori: că 
nimeni nu este încununat dacă nu se luptă după lege (II Timotei 2, 5), zice apostolul; şi în altă 
parte: tot cel ce se luptă se înfrânează de la toate (I Corinteni 9, 25) - şi de la cuvânt, şi de la 
privire, şi de la vorbă spurcată, şi de la ocară, şi de la hulă, şi de la cuvânt de ruşine (Coloseni 3, 
8). 

De aici învăţăm că şi de nu vine asupra noastră ispită dinafară suntem datori a ne căli în fiecare 
zi prin postiri, petrecere aspră, mâncare simplă, aşternut aşijderea, fugind în toate privinţele de 
răsfăţ - căci altfel nu e cu putinţă a plăcea lui Dumnezeu. Că să nu-mi spună cineva acel cuvânt 
rece: „Cutare are şi cele de aici, şi cele de dincolo". 

Cu neputinţă este să aibă şi cele de aici, şi cele de dincolo cei care trăiesc în bogăţie şi în 
desfătare şi în păcat, ci - dacă chiar trebuie s-o zic - asta se poate spune despre cei care sunt în 
strâmtorare: că au cele de dincolo fiindcă se vor bucura de plată, iar pe cele de aici le au ca unii 
ce se hrănesc cu nădejdile celor de dincolo şi nu simt necazurile de faţă din pricina aşteptării 
celor ce au să fie. 

Dar să auzim şi cele care urmează: Peste toate acestea, zice, între noi şi voi prăpastie mare s-a 
întărit. Deci, bine a zis David că fratele nu izbăveşte; nu va da lui Dumnezeu răscumpărare 
pentru sine (Psalmul 48, 7): că nu e cu putinţă să izbăvească de iad nici fratele, nici tatăl, nici 
fiul. Ia aminte: Avraam 1-a numit pe bogat fiu, dar să-i arate ajutor părintesc nu a putut; bogatul 1- 
a numit pe Avraam părinte, dar nu s-a putut bucura de ajutorul pe care este firesc să-1 capete un 
fiu de la bunăvoinţa părintească - şi asta ca să înveţi că nici rudenia, nici prietenia, nici un fel de 
legătură pătimaşă, nici altceva din cele ce sunt nu pot aduce folos celui ce singur s-a trădat prin 
viaţa sa. 

10. Zic asta fiindcă adesea multora, când noi îi îndemnăm să ia aminte la sine şi să se trezvească, 
nici nu le pasă şi fac din îndemn temei de râs, zicând: „O să mă aperi tu în ziua aia; am curaj, nu 
mă tem"; altul: „Tata e mucenic", altul: „Bunicul e episcop"; alţii se pun sub acoperământul 
tuturor celor din casa lor. 

Toate acestea sunt însă vorbe găunoase, căci fapta bună a celorlalţi nu ne va putea folosi atunci. 
Adu-ţi aminte de fecioarele acelea care nu au dat untdelemn celorlalte cinci, ci ele au intrat în 
cămara de nuntă, iar celelalte au fost închise afară. Este foarte bine să-ţi ai nădejdile de mântuire 
în faptele tale bune, că dincolo nici un prieten nu te va apăra. Că dacă aici, unde stă în puterea 
noastră a ne pocăi, zice Dumnezeu către Ieremia: Nu te ruga pentru norodul acesta (7, 15; 11, 
16), cu atât mai mult dincolo. 

Ce spui? Ai tată mucenic? Aceasta mai vârtos te va putea osândi - că având acasă pildele faptei 
bune, nevrednic te arăţi de fapta bună părintească. Ai prieten ales şi minunat? Nici acesta nu te 
va ajuta atunci. „Păi atunci de ce zice Hristos: Faceţi-vă prieteni din mamona nedreptăţii, ca 
dacă veţi fi lipsiţi să vă primească pe voi în corturile cele veşnice (Luca 16, 9)?" Aici nu 
prietenia este arătată ca lucru de căpetenie, ci milostenia: că dacă singură prietenia era de 
căpetenie, se cuvenea să spună doar: Făceţi-vă prieteni, însă arătând că nu doar prietenia este de 
căpetenie, a adăugat: din mamona nedreptăţii. 

Poate că cineva s-ar simţi îndemnat să spună: „Pot să îmi fac prieten şi fără mamona, şi încă unul 
mai osârduitor decât mi-aş face prin mamona". Dar Hristos te înduplecă să îndrăzneşti nu doar în 
prieteniile sfinţilor, ci în prieteniile cele făcute prin mamona, ca să înveţi că milostenia este 
lucrul de căpetenie, ea e lucrarea şi isprava ta. 

Deci, acestea toate ştiindu-le, iubiţilor, să luăm aminte la noi înşine cu toată scumpătatea şi dacă 
suntem pedepsiţi, să mulţumim; dacă petrecem întru bunăstare, să ne ferim de primejdie şi, 
înţelepţindu-ne din pedepsele suferite de alţii, prin pocăinţă şi umilinţă şi necontenită mărturisire 
să mulţumim; şi descărcându-ne de cele cu care vom fi greşit întru această viaţă de acum şi cu 
multă râvnă ştergând toată întinarea sufletului nostru, să îl rugăm pe Dumnezeu să ne 
învrednicească pe noi toţi ca despărţindu-ne de cele de aici să plecăm dincolo în aşa fel încât nu 
împreună cu bogatul să avem parte, ci dimpreună cu Lazăr bucurându-ne de şanurile patriarhului, 
de bunătăţile cele fără de moarte să ne desfătăm: de care fie ca noi toţi să avem parte, cu harul şi 
cu iubirea de oameni a Domnului nostru Iisus Hristos, dimpreună cu Care Tatălui se cuvine 
slava, şi Sfântului Duh, în vecii vecilor. Amin. 

1 Pentru a înţelege sensul pasajului, e bine de ştiut că mamona este un cuvânt aramaic ce 
desemnează averea, banii. 

2 Cuvântul „umilinţă" echivalează în limbajul teologic tradiţional românesc termenul grecesc, pe 
care părintele Dumitru Stăniloaie îl traduce (ad litteram) şi prin „străpungere", îndeobşte acest 
termen denumeşte întristarea cea mântuitoare pentru păcate, dar şi înduioşarea la văzul unui 
necăjit sau părerea de rău. 

Cuvântul IV 

din "Omilii la parabola despre săracul Lazar si bogatul nemilostiv " 
Editura Sophia, Bucureşti, 2002 

Al patrulea cuvânt despre bogat si Lazar; si conştiinţa care obişnuieşte sa ne amintească 
păcatele vechi; si despre Iosif 

1 .Trebuie sa plătesc datoria cu care v-am rămas dator pentru astăzi, tâlcuindu-va sfârşitul pildei 
lui Lazar. Voi socotiţi, poate, ca am terminat totul, dar eu nu ma voi folosi de neştiinţa voastră ca 
sa va amăgesc, nici nu voi pleca mai înainte de a lua tot ce se arata - fiindcă nici ţăranul, după ce 
a cules toata via, nu pleacă până ce nu taie toate boabele. 

Ei bine, dat fiind ca vad si acum nişte înţelesuri ascunse sub slove ca sub nişte frunze, haide ca si 
pe acestea, folosind cuvântul în locul secerii, sa le culegem până la unul - ca via, odată culeasă, 
rămâne goala de roadă, numai cu frunzele; iar via cea duhovniceasca a dumnezeieştilor Scripturi 
nu este asa, ci daca luam tot ce se arata, mai mult rămâne. Mulţi au vorbit si înaintea mea despre 
aceste lucruri, mulţi vor vorbi, poate, si după mine - dar nimeni nu va putea goli toata bogăţia, 
fiindcă asa e firea acestei îmbelsugari: cu cât sapa cineva mai adânc, cu atât vor izvorî mai mult 
dumnezeiestile înţelesuri, fiindcă Scriptura este izvor care nu seaca niciodată. 

Si se cuvenea sa va plătesc aceasta datorie la adunarea dinainte, însă am socotit ca nu e lucru fara 
primejdie a trece peste isprăvile fericitului Vavila si ale cetei sfinţilor mucenici celor dimpreună 
cu dânsul. De aceea am si amânat plata datoriei, pastrându-v-o deplina pentru ziua de astăzi. Hai 
deci după ce am dat părinţilor cuvenita plata de laude - nu după vrednicia lor, ci după puterea 
noastră - sa va plătesc si vouă cu restul istorisirii. Sa nu obosiţi, însă, până ce nu o sa ajungem la 
capăt, reînodând cuvântul de unde l-am lăsat ieri. Dar unde l-am lăsat? La prăpastia care-i 
desparte pe drepţi de păcătoşi, căci grăind bogatul: "Trimite pe Lazar," a zis către dânsul 
Avraam: "Prăpastie mare s-a întărit între noi si voi, ca cei care vor vrea sa treacă de aici către voi 
sa nu poată, nici cei de acolo la noi sa nu treacă." Si am arătat pe larg ca după iubirea de oameni 
a lui Dumnezeu nădejdile de mântuire trebuie sa ne fie în isprăvile noastre, nu sa ne socotim 
părinţii si bunicii si străbunicii si nici rudeniile si prietenii si casnicii si vecinii: ca "fratele nu 
izbăveşte - au izbavi-va omul?" (Psalmul 48, 8). 

Oricât se vor ruga si milogi cei care pleacă din aceasta lume cu păcate, totul va fi deja zadarnic si 
în desert: ca si cele cinci fecioare nebune s-au rugat de tovarăşele lor pentru untdelemn, dar n-au 
primit; si cel ce a ascuns talantul în pământ a fost osândit, cu toate mulţimea dezvinovăţirilor pe 
care le-a adus; si cei ce nu l-au hrănit pe Hristos când a flămânzit, nici nu l-au dat de băut când a 
fost însetat, deşi credeau ca pot sa se apere spunând ca n-au ştiut ce fac, n-au avut parte de iertare 
si răspuns bun. 

Alţii nici n-au avut ce sa mai spună, precum cel îmbrăcat în haine murdare, ca fiind învinuit 
tăcea - si nu numai acesta, ci si altul, care a fost pomenitor de rau fata de aproapele si i-a cerut 

suta de dinari împrumutaţi - fapt pentru care stăpânul i-a învinuit după aceea de cruzime si 
neomenie - nu a avut ceva de zis. De aici se vede ca nimic nu ne va apară dincolo daca nu vom 
avea faceri de bine - ci fie ca ne vom ruga si ne vom milogi, fie ca vom tăcea, deopotrivă vor 
veni asupra noastră osânda si pedeapsa. 

Asculta, dar, cum si bogatul, cerând doua lucruri de la Avraam, nu a primit nici unul. In primul 
rând a cerut pentru sine, zicând: "Trimite pe Lazar", iar după aceea pentru fraţii sai; dar nici una 
din cereri nu i-a fost împlinita, căci prima era cu neputinţa, iar cea de-a doua de prisos. Totuşi, 
pentru mai multa râvna, haide sa ascultam, de vreţi, cuvintele anume ce s-au rostit. Ca daca 
atunci când un dregător aduce în mijlocul pieţei un osândit, si-1 împresoară cu calai, si pune sa 
fie chinuit, toţi aleargă cu multa râvna vrând sa audă ce întreabă judecătorul si ce răspunde 
osânditul, cu mult mai vârtos aici trebuie sa ascultam cu deadinsul ce cere acest vinovat - de 
bogat vorbesc - si ce-i răspunde prin Avraam Dreptul Judecător (fiindcă nu patriarhul era cel care 
judeca, măcar ca el vorbea). 

Precum în tribunalele lumeşti tâlharii si ucigaşii stau, potrivit legilor, departe de judecător, 
nefiindu-le îngăduit sa audă vocea lui (si prin aceasta având a suferi încă o necinstire pe lângă 
celelalte), ci un oarecare mijlocitor poarta întrebările judecătorului si răspunsurile celor judecaţi, 
asa si aici. Osânditul nu-L auzea pe Dumnezeu grăind către el, ci Avraam era mijlocitor, aducând 
la cunoştinţa judecatului cuvintele Judecătorului: ca nu de la sine spunea ce spunea, ci îi "citea"( 
O alta analogie cu procedura judiciara) legile lui Dumnezeu si îi grăia legile ieşite de Sus - drept 
care bogatul nici nu avea ce sa răspundă împotriva. 

2. Sa luam aminte deci cu scumpatate la cele spuse, fiindcă anume stărui asupra acestei pilde si 
este de acum a patra zi de când nu ma depărtez de la ea, fiindcă mult este si câştigul pe care-1 vad 
facându-se din aceasta istorisire si bogaţilor, si săracilor, si celor care se tulbura de propăşirea 
celor rai si de sărăcia si strâmtorarea drepţilor - ca de obicei nimic nu îi sminteşte si nu îi tulbura 
pe cei mulţi ca faptul ca unii bogaţi, trăind în răutate, se bucura de bunăstare multa în vreme ce 
unii drepţi, vieţuind îmbunătăţit, ajung la cea mai de pe urma sărăcie si alte nenumărate crunte 
urmări ale sărăciei suferă. 

Pilda aceasta, însă, poate aduce leacurile potrivite, pe cei bogaţi înteleptindu-i, iar pe cei săraci 
mângâindu-i; pe bogaţi învatându-i sa nu cugete semeţ, iar pe săraci mângâindu-i în starea lor de 
acum; pe bogaţi înduplecându-i sa nu se îngâmfe daca rai fiind nu dau seama aici, fiindcă 
dincolo îi aşteaptă pedeapsa cea mai crunta, iar pe săraci îndemnându-i sa nu se tulbure de 
bunăstarea altora, nici sa nu socoata ca nu sunt de la Pronie cele ce ni se întâmpla, când aici 
dreptul suferă, iar omul rau si spurcat se bucura de bunăstare necurmata. Ca amândoi îsi vor 
primi răsplata după vrednicie: unul cununile răbdării si bărbăţiei, iar celalalt pedepsele răutăţii. 

Aceasta pilda sa v-o înfăţişaţi, atât bogaţii cât si săracii: bogaţii pe pereţii casei voastre, iar 
săracii pe pereţii cugetului - si daca o va şterge cândva uitarea, zugraviti-o iarasi prin aducerea 
aminte. Ba si voi, bogaţii, sa v-o scrieţi mai ales în cuget, si neîncetat s-o aveţi în gând, si va va fi 
scoală si temei a toata filosofia: ca de o vom avea mereu înscrisa în cuget, nici bucuriile acestei 
vieţi nu vor putea sa ne îngâmfe, nici întristările ei nu vor putea sa ne doboare, ci le vom privi 
atât pe unele cât si pe celelalte întocmai ca pe zugrăvelile de pe pereţi. Ca văzând un bogat si un 

sărac înfăţişaţi pe pereţi, nici pe primul nu-1 pizmuim, nici pe celalalt nu-1 dispreţuim, căci ceea 
ce vedem sunt umbra, nu adevăr. 

Asijderea, pricepând firea [natura] bogăţiei si sărăciei, a slavei si necinstei si a tuturor celor 
mâhnicioase si strălucite ale acestei lumi, ne vom slobozi de toata tulburarea născuta în noi din 
pricina lor - ca toate acestea sunt mai amăgitoare decât umbra, si pe omul înalt si nobil la suflet 
nimic din cele strălucite si slăvite nu-1 poate semeţi, si nimic din cele umile si lepădate nu-1 poate 
aduce la deznădejde. 

E vremea, totuşi, sa auzim si ce spune bogatul. "Rogu-te", zice, "părinte, sa trimiţi în casa tatălui 
meu pe Lazar, ca am cinci fraţi; sa le dea lor mărturie, ca sa nu vina si ei în acest loc de munca." 
Neizbândind în cererea pentru sine, cere pentru alţii. Vezi cum pedeapsa 1-a făcut iubitor de 
oameni si bun? Ca cel ce îl dispreţuia pe Lazar când îl avea în fata se îngrijeşte acum de alţii care 
nu sunt de fata; cel ce trecea nepăsător pe lângă omul care zăcea înaintea ochilor lui îsi aduce 
aminte de cei pe care nu îi vede si cere cu multa preţuire si râvna (prin aceasta expresie 
consacrata Sfântul Ioan arata ca bogatul a învăţat în urma pedepsei pe de o parte sa pretuiasca 
persoana omeneasca si pe de alta sa-i arate atenţie si grija, "râvna") ca Dumnezeu sa arate cumva 
purtarea Sa de grija spre a-i scapă de relele care urmau sa îi cuprindă, si roagă sa fie trimis Lazar 
în casa tatălui sau, unde îi fusese arena de lupta si alergarea faptei bune (obişnuitele imagini din 
sport (gimnastica si lupte), atât de populare si îndrăgite în antichitatea greaca). 

"Sa-1 vadă încununat fraţii mei", zice, "care l-au văzut luptându-se, care au fost martorii sărăciei 
si foametei si nenumăratelor rele pe care el le-a îndurat, si sa fie acum martori ai cinstei, ai 
prefacerii, ai întregii lui slave ca, din amândouă părţile fiind înteleptiti si învăţaţi ca urmările 
faptelor noastre se întind dincolo de aceasta viata, sa se pregătească asa încât sa poată scapă de 
osânda si pedeapsa de dincolo". 

Dar Avraam ce zice? "Au pe Moise si pe proroci, sa-i asculte pe dânşii". "Nu porţi tu grija", zice, 
"de fraţii tai cum poarta Dumnezeu, Cela ce i-a făcut pe ei. Nenumăraţi învăţători le-a rânduit 
spre îndemn, spre sfat, spre povatuire". Dar bogatul ce zice iar? "Nu, părinte Avraame, ci de va 
merge cineva din morţi la dânşii se vor pocăi." Asa spune gloata. Unde sunt acum cei care zic: 
"Cine a venit de acolo? 

Cine a înviat din morţi? Cine a povestit cum stau lucrurile în iad?" Câte de-acestea nu si-a zis 
bogatul în sinea lui când se desfată? Ca nu degeaba cerea sa învie cineva din morţi: ci dat fiind 
ca atunci când asculta Scripturile le dispreţuia, îsi bătea joc, socotea ca basme sunt spusele lor. 

"Si ei", zice, "au aceleaşi bănuieli pe care le aveam eu; dar de va merge cineva din morţi, fata de 
acela nu vor fi neîncrezători, nu vor fi batjocoritori, ci mai degrabă vor lua aminte la spusele lui". 
Avraam, însă, ce răspunde? "Daca nu asculta pe Moise si pe proroci, măcar de ar si învia cineva 
din morţi, nu vor crede." Si ca adevărat este acest lucru, ca cel ce nu asculta de Scripturi nu va 
asculta nici de cei înviaţi din morţi, au arătat iudeii, care, după ce nu au ascultat pe Moise si pe 
proroci, nici văzând morţi înviaţi nu au crezut - ci ba încercau sa îl omoare pe Lazar (Cel înviat a 
patra zi, fratele Martei si Măriei), ba se năpusteau asupra apostolilor, deşi mulţi morţi au înviat în 
vremea Răstignirii. 

3. Ca sa înveţi si din alta parte ca mai vrednica de crezare este învăţătura prorocilor decât 
vestirile celor înviaţi, ia seama ca mortul este cu totul rob, iar Scripturile grăiesc ceea ce grăieşte 
Stăpânul. Asa mai vrednice de încredere decât orice, fiindcă ne-a arătat în ele lucruri cu mult mai 
limpezi decât învierea unor morţi: a întors la credinţa întreaga lume, a gonit rătăcirea, a săvârşit 
toate acestea prin pescari si alţi oameni simpli, si în tot locul ne-a înfăţişat dovezi îndestulătoare 
ale purtării Sale de grija. 

Sa nu socotim, dar, ca urmările faptelor noastre se mărginesc la viata de acum, ci sa credem ca 
negreşit va fi judecata si răsplătire a tuturor celor făcute aici de către noi. Acest lucru este atât de 
limpede si de învederat tuturor ca si iudeii, si păgânii, si ereticii, si toţi oamenii sunt de un cuget 
în privinţa lui. Ca deşi nu toţi filosofeaza despre înviere cum se cuvine, totuşi cu privire la 
judecata si pedeapsa si la tribunalele de dincolo toţi se învoiesc spunând într-un glas ca este o 
răsplătire a celor făcute aici: ca de nu ar fi fost asa, la ce sa mai fi întins Dumnezeu ditamai cerul, 
sa fi aşternut pământul, sa fi desfăşurat marea, sa fi arătat atâta purtare de grija, daca nu avea de 
gând sa ne poarte de grija până la capăt? 

4. Nu vezi câţi oameni cu viata îmbunătăţită au plecat din aceasta lume după ce au pătimit 
nenumărate grozavii, fara sa fi primit nimic bun; iar alţii, care au vădit multa răutate răpind 
averile altora, despuind si împilând văduve si orfani, bucurându-se de bogăţie si dezmierdare si 
de nenumărate bunătăţi, au plecat din aceasta viata fara sa fi patit nici cel mai mic necaz? 

Deci, când se vor bucura cei dintâi de rasplatile faptei bune, sau când vor plaţi ceilalţi pentru 
răutatea lor, daca totul se sfârşeşte pentru noi odată cu viata de aici? Ca daca este Dumnezeu - si 
este! - oricine se va învoi ca El nu are cum sa nu fie drept; iar daca este drept, le va răsplăti atât 
unora cât si celorlalţi după vrednicie - lucru pe care de asemenea îl vor recunoaşte toţi. Ei bine, 
daca le va răsplăti atât unora cât si celorlalţi după vrednicie, iar aici nu si-a primit nimeni răsplata 
- nici râul pedeapsa răutăţii sale, nici dreptul plăţile faptei bune - e limpede ca rămâne sa vina o 
anumita vreme când toţi vor primi ce li se cuvine. 

Altminteri, pentru ce ne-a pus Dumnezeu în cuget un judecător care neîncetat e treaz si 
privegheaza - de conştiinţa zic? Ca nu este între oameni, nicidecum, vreun judecător asa 
neadormit precum conştiinţa noastră. Judecătorii cei dinafară se lasă cumpăraţi cu bani si 
măguliţi cu linguşiri, si frica îi face făţarnici, si încă multe altele sunt care strica dreptatea 
hotărârii lor; în vreme ce tribunalul conştiinţei nu se pleacă nici unuia dintre aceste lucruri, ci fie 
ca dai bani, fie ca linguşeşti, fie ca ameninţi, fie ca mai ştiu eu ce faci, va da hotărâre dreapta 
împotriva gândurilor ce au păcătuit, si însuşi cel ce a făcut păcatul se osândeşte singur, chiar daca 
nu-1 pâraste nimeni altul. 

Si nu o data, de doua ori, ci de multe ori si întreaga viata face mereu aceasta. Niciodată, nici 
după trecerea unui răstimp îndelungat, nu uita cele întâmplate, ci si în timpul săvârşirii păcatului, 
si înainte de săvârşirea lui, si după ce a fost săvârşit se scoală asupra noastră ca pârâs amarnic, 
mai ales după ce a fost săvârşit. Ca în timp ce păcătuim nu simţim atât de mult mustrările 
conştiinţei, fiind beţi de plăcere; dar după ce sfârşim - mai ales atunci, după ce plăcerea toata s-a 
stins - ne străpunge boldul amar al căinţei, ca durerile femeilor care nasc. La acelea înainte de 
naştere multa si nesuferita e osteneala, si chinurile facerii le sfâşie cu junghiuri ascuţite, dar după 
naştere le vine uşurare, durerile ieşind din ele odată cu pruncul. 

Aici, însă, nu este asa, ci câta vreme zămislim si nastem gândurile stricate ne bucuram si ne 
veselim, iar durerile ne apuca abia după ce aducem pe lume pruncul cel rau, păcatul, când vedem 
cât de hâd este noul-nascut - si atunci suntem sfâşiaţi lăuntric mai rau decât femeile care nasc. 

Drept aceea, va rog sa nu primim pofta stricata chiar de la începutul ei; iar daca o vom si primi, 
sa înăbuşim lăuntric seminţele ei. Iar daca ne vom lenevi până la a nu face nici atâta, sa omoram 
păcatul prin mărturisire si lacrimi, prin învinuirea de sine: ca nimic nu este asa de pierzător 
pentru păcat precum învinuirea si osândirea de sine cu pocăinţa si lacrimi. Ti-ai osândit păcatul? 
Ai lepădat povara. Si ştii cine spune asta? însuşi Dumnezeu, Cel care judeca: "Spune tu păcatele 
tale întâi, ca sa fii îndreptăţit" (Isaia 43, 26). 

Pentru ce te ruşinezi si roşeşti, zi-mi, când e vorba sa-ti spui păcatele? Ca doar nu unui om le 
spui, ca sa te ocărască; nu unui împreuna-rob cu tine le mărturiseşti, ca sa te facă de râs: 
Stăpânului, Purtătorului de grija, Iubitorului de oameni, Doctorului îti araţi rana. Ce, crezi ca 
daca tu nu spui El nu ştie ce ai făcut - El, Care ştia si înainte de a o face tu? 

Si atunci, pentru ce nu spui? Ce, păcatul se face mai apăsător daca îl dai în vileag? Ba mai lesne 
de suferit si mai uşor se face. Si Dumnezeu vrea sa îti spui păcatul nu ca sa fii pedepsit, ci ca sa 
fii iertat; nu ca sa afle El păcatul tau - ca îl ştia doar - ci ca tu sa înveţi ce datorie îti iartă. Si vrea 
sa înveţi mărimea harului ca sa fii totdeauna mulţumitor, ca sa fii mai şovăielnic către păcat, ca 
sa fii mai cu râvna către fapta buna. 

Daca nu spui cât de mare e datoria ta, nu recunoşti covârşirea harului. "Nu te silesc", spune 
Dumnezeu, "sa ieşi în văzul tuturor si sa te înconjori de martori mulţi; spune-Mi doar Mie 
păcatul, totul rămânând între noi, ca sa îti vindec rana si sa te izbăvesc de durere". De asta a pus 
în noi conştiinţa, care lucrează cu mai multa dragoste decât un părinte: ca părintele, după ce si-a 
certat copilul o data, de doua ori, de trei ori, de zece ori, daca îl vede ca rămâne neîndreptat, se 
deznadajduieste de el si îl desfiaza, si îl da afara din casa, si îl şterge din spiţa neamului. 

Conştiinţa însă nu face asa, ci daca spune o data, de doua ori, de trei ori, de mii de ori, si nu 
asculţi, iar îti va spune si nu va înceta până la ultima suflare; în casa, si la răspântii, si la masa, si 
în piaţa, si pe drum, de multe ori si în vis ne înfăţişează în nălucire si închipuire păcatele noastre. 

5. Si ia seama câta înţelepciune la Dumnezeu. Nu a făcut mustrarea conştiinţei nici necurmata 
(ca neîncetat fiind învinuiţi n-am îndura povara), nici atât de neputincioasa încât sa se lase 
păgubaşa după un îndemn, doua. Ca daca ne-ar fi împuns în fiecare zi si ceas, ne-am fi dat duhul 
de întristare; iar daca după o aducere-aminte sau doua de rânduiala ar fi încetat cu mustrarea, nu 
am fi cules mult folos. Drept aceea, Dumnezeu a făcut aceasta mustrare statornica, dar nu 
neîncetata. Statornica pentru ca noi sa nu cădem în lenevire, ci pururea si până la sfârşitul vieţii 
sa ne trezvim aducându-ni-se aminte de rânduiala; nu neîncetata, ca sa nu ne prăbuşim, ci 
primind oarecare uşurări si mângâieri sa ne tragem suflul. 

Ca precum a nu ne îndurera de loc pentru păcate e lucru pierzător, născând în noi cea mai mare 
nesimţire, asemenea si a patimi aceasta neîncetat si peste măsura este vătămător, căci prisosul de 
întristare poate, adeseori lipsindu-1 pe om de judecata sa fireasca, sa înece sufletul si sa îl facă 
netrebnic spre toata lucrarea cea buna. - Drept aceea, Dumnezeu a făcut ca mustrarea conştiinţei 

sa vina asupra noastră la răstimpuri, căci este aspra foarte si obişnuieşte sa îl împungă pe păcătos 
mai cumplit decât orice bold: ca nu doar când păcătuim noi înşine, ci si când alţii fac aceleaşi 
păcate ca si noi se scoală cu vigoare si striga împotriva noastră cu mare glas. Si curvarul, si 
preacurvarul, si hoţul se socoate atins nu doar când este învinuit el, ci si când aude ca alţii sunt 
învinuiţi pentru aceleaşi păcate ca ale lui, prin pedepsirea altora aducându-i-se aminte de păcatele 
lui. 

Este învinuit altul, dar e atins acesta - care de nimic nu a fost învinuit - daca a cutezat acelaşi 
lucruri ca si celalalt, întocmai ca atunci când sunt lăudaţi si încununaţi alţii pentru fapte bune, dar 
se bucura si se veselesc si cei ce au aceleaşi fapte bune, ca si cum ei ar fi cei lăudaţi. Deci, cine 
poate fi mai nenorocit decât păcătosul, daca alţii sunt învinuiţi si lui îi vine sa intre în pământ? Si 
cine poate fi mai fericit decât cel care duce viata îmbunătăţită, daca se bucura si se veseleşte când 
sunt lăudaţi alţii, prin laudele primite de aceştia aducându-si aminte de faptele sale bune? 

Acestea sunt lucrurile înţelepciunii lui Dumnezeu, acestea sunt semnele preamării Lui purtări de 
grija - ca ancora sfinţita este mustrarea conştiinţei, ce nu îngăduie sa ne cufundam de tot în 
adâncul păcatului: ca nu numai în timpul săvârşirii păcatelor ne împunge, ci si după mulţi ani ştie 
sa ne aducă aminte deseori vechile greşeli. Si voi înfăţişa dovada limpede chiar din Scripturi. L- 
au vândut oarecând fraţii pe Iosif nu pentru vreo vina, ci pentru ca văzuse vise ce-i prevesteau 
slava lui viitoare. "Am văzut", zice, "snopii voştri ca se închinau snopului meu" (Facere 37, 7). 

L-au vândut cu toate ca pentru asta se cuvenea sa îl ocrotească, deoarece avea sa fie cununa a 
întregii case si strălucire a tot neamul, însă asa-i zavistia: poarta război cu propriul sau bine, si 
zavistnicul ar alege mai degrabă sa pătimească mii de morţi decât sa-1 vadă pe aproapele 
bucurându-se de bun nume, chiar daca acesta ar avea sa se răsfrângă si asupra lui. 

Cine poate fi mai jalnic decât unul ca acesta? Asa au patit si fraţii lui Iosif, si vazându-1 din 
depărtare ca vine aducându-le de mâncare, vorbeau între ei: "Veniţi sa-1 omoram, si vom vedea 
ce vor fi visurile lui" (20). Daca de înrudirea după sânge nu te-ai ruşinat, iar pe cea după fire n-ai 
vrut s-o iei în seama, măcar de slujirea lui trebuia sa te ruşinezi, ca pentru a te hrăni pe tine 
venise. Ci ia seama cum prorocesc si fara sa vrea: "Veniţi sa-1 omoram, si vom vedea ce vor fi 
visurile lui"(20). Ca daca n-ar fi uneltit, si nu ar fi urzit vicleşug, si nu ar fi alcătuit acel sfat fara 
de ruşine, nu ar fi ajuns sa cunoască puterea viselor acelora: ca nu-i totuna a sui pe tronul 
Egiptului fara a fi pătimit nici un necaz cu a ajunge la aceasta strălucire trecând prin asemenea 
piedici si restrişti. 

Ca daca n-ar fi uneltit fraţii, Iosif nu ar fi fost vândut în Egipt; daca nu ar fi fost vândut în Egipt, 
nu s-ar fi aprins de patima după el stăpâna; daca nu s-ar fi aprins de patima după el stăpâna, nu ar 
fi fost aruncat în temniţa, nu ar fi tâlcuit visele, nu ar fi ajuns sa împărăteasca; daca nu ar fi ajuns 
sa împărăteasca, nu ar fi venit fraţii lui sa cumpere grâne si nu s-ar fi închinat lui. 

Asa încât mai ales ca urmare a faptului ca au încercat sa îl ucidă au cunoscut puterea acelor vise. 
Si atunci, ce? Fraţii i-au adus toate acele bunătăţi pe care le-a dobândit si toata acea slava? 
Nicidecum; ci ei au uneltit sa-1 dea morţii si necinstei si robiei si relelor celor mai de pe urma, 
însă Dumnezeu, Iscusitul, s-a folosit de răutatea uneltitorilor spre proslăvirea celui vândut, a 
celui căruia i se întinsese cursa. 

6. Ca sa nu se creadă ca cele ce s-au făcut tin de întâmplare, Dumnezeu prin însisi cei potrivnici, 
prin cei care pun piedica, săvârşeşte cele pe care încearcă sa le împiedice aceia, folosindu-se de 
vrăjmaşii lui Iosif ca de nişte slujitori spre proslăvirea lui ca sa înveţi ca nimeni nu va destramă 
planul lui Dumnezeu si mâna Lui cea înalta nimeni n-o va abate, ca atunci când vreunii uneltesc 
împotriva ta sa nu cazi cu duhul si sa nu cârteşti, ci sa ştii cu încredinţare ca uneltirea lor te duce 
la sfârşit bun, dar numai daca rabzi vitejeşte toate câte vin asupra ta. 

lata, deci, ca si aici pizma a născut domnie si zavistia a mijlocit coroana si a adus tron, si însisi 
uneltitorii l-au împins pe Iosif la mărirea stăpânirii aceleia; si cel împotriva căruia s-a uneltit a 
ajuns sa împărăteasca, iar uneltitorii sa îi slujească; si aceluia i se dădea închinare, iar aceştia din 
urma se închinau lui. 

Aşadar, când vin asupra ta necazurile unul după altul, fara contenire, nu te tulbura, nu cârti, ci 
aşteaptă sfârşitul: ca negreşit îti va fi vrednic de marea dărnicie a lui Dumnezeu, dar numai daca 
vei rabdă cu recunoştinţa tot ce vine asupra ta între timp. Ca si Iosif, după acele vise ajungând în 
cele mai mari primejdii, si fiind vândut de fraţi, si punându-i-se gând rau de către stăpâna, si 
aruncat fiind în temniţa, n-a zis în sinea sa: "Ce mai este si asta? Amăgire erau acele vise: mi-am 
pierdut patria, am fost lipsit de slobozenie; nu m-am supus, pentru Dumnezeu, stăpânei mele care 
ma îndemna la preacurvie. 

Pentru întreaga înţelepciune si fapta mea buna sunt pedepsit, însă El nici acum nu m-a ocrotit, 
nici nu mi-a întins mâna de ajutor, ci a îngăduit sa fiu mereu în lanţuri si în necazuri necurmate: 
ca după groapa a venit robia, după robie uneltirea stăpânei, după uneltire pâra mincinoasa, după 
pâra mincinoasa temniţa". 

Nimic dintre acestea însă nu-1 tulbura, ci rămânea îndrăznind întru nădejde si ştiind ca nu rămân 
niciodată neîmplinite vestirile lui Dumnezeu. Dumnezeu ar fi putut sa le împlinească în aceeaşi 
zi; dar ca sa arate atât puterea Sa cât si credinţa robilor Sai, lasă sa treacă vreme lunga si sa se 
pună multe piedici, încât si vârtutea Lui s-o afli (ca Si-a împlinit făgăduinţele când părea sa nu 
mai fi rămas nici o nădejde), si răbdarea si credinţa robilor Lui s-o vezi, pe care nici o păţanie 
nu-i face sa cada din aşteptarea lor cea buna. 

Precum spuneam, fraţii lui Iosif au mers în Egipt, foametea împingându-i ca un ostaş si 
aducându-i cu de-a sila în fata lui Iosif, care era mai-mare în acea tara; si voiau sa cumpere 
grâne. Iosif, însă, ce zice către ei? "Iscoade sunteţi". Iar ei îsi spuneau: "Ce înseamnă asta? Am 
venit sa cumpăram mâncare si ne punem viata în primejdie?" Pe buna dreptate, fiindcă si el v-a 
adus cândva mâncare si i-ati pus viata în primejdie. El însă a suferit într-adevar, în timp ce 
primejdia voastră e prefăcuta, fiindcă el nu va este vrăjmaş, ci doar a luat chip de vrăjmaş ca sa 
afle cu de-amanuntul cum stau lucrurile acasă. 

Ca de vreme ce fuseseră nerecunoscători si rai fata de el, iar pe Veniamin nu îl vedea împreuna 
cu dânşii, s-a temut pentru băiat ca nu cumva sa fi patit si acesta la fel ca el, si a dat porunca sa 
fie legat unul dintre fraţi si ţinut în Egipt, iar toţi ceilalţi sa plece cu grâul, amenintându-i cu 
moartea daca nu-1 vor aduce pe Veniamin. Ei bine, după ce s-a făcut asa si le-a zis lor: "Lasati pe 
unul dintre voi aici si aduceti-1 pe celalalt frate al vostru; iar daca nu, cu moarte veţi muri", ce îsi 
spuneau între ei? "Asa este, în păcat suntem noi pentru fratele nostru, ca nu ne-a fost mila de 
necazul sufletului lui când ne ruga pe noi" (Facere 42, 21). Vazut-ai după cât amar de vreme si- 

45 



au amintit de acel păcat? Atunci graiau către tatăl lor: "Fiara rea 1-a mâncat pe Iosif ' (Facere 37, 
33), insa în fata si în auzul lui Iosif îsi mărturiseau păcatul. 

Ce lucru mai uimitor decât acesta poate fi? Are loc judecata fara pâra, si dezvinovăţire fara 
învinuire, si dovedire fara martori, însisi făptaşii învinuindu-se si dând în vileag fapta cea 
săvârşita într-ascuns. Cine i-a înduplecat, cine i-a silit sa scoată la lumina cele cutezate cu atâta 
vreme în urma? Nu este limpede ca judecătorul cel neînduplecat care este conştiinţa le cutremura 
mereu cugetul si le tulbura sufletul? Si cel pe care au vrut atunci sa îl omoare şedea judecându-i 
în tăcere; si nefiind data nici o hotărâre împotriva lor, singuri se osândeau. Si astfel ziceau ei, dar 
unul dintre dânşii se dezvinovăţea spunând: "Nu v-am grăit vouă, zicând: "Nu faceţi nedreptate 
băiatului," nu-i faceţi nici un rau, ca fratele nostru este ? "Si iată, sângele lui se cere" acum din 
mâinile noastre (Facere 42, 22). 

Cel ce a zis acestea nu pomenise nimic despre ucidere si junghiere, iar cel care şedea înaintea lor 
nu întreba nimic despre acestea, ci le cerea pe fratele rămas. Totuşi, conştiinţa lor, aflând vreme 
prielnica, s-a ridicat si le-a mustrat cugetul, i-a făcut sa-si mărturisească nelegiuirea fara a-i sili 
nimeni. Asa patim si noi ades în privinţa păcatelor trecute: ca fiind strânşi cu usa în necazuri si 
restrişti, ne aducem aminte de greşelile dinainte. 

7. Acestea toate stiindu-le, după ce am făptuit ceva rau sa n- aşteptam necazuri si restrişti, nici 
primejdii si lanţuri, ci în fiecare ceas si în fiecare zi sa înviem în noi amintirea acelei judecaţi, si 
sa dam singuri hotărârile cele împotriva noastră, si sa încercam în tot chipul a ne dezvinovăţi 
înaintea lui Dumnezeu, si nici noi înşine sa nu avem alta părere cu privire la înviere si judecata, 
nici pe alţii spunând altfel sa nu îi ascultam, ci sa le închidem gura cu cele zise mai înainte - ca 
de nu am avea atunci a da socoteala de cele greşite, nu ne-ar fi rânduit aici Dumnezeu asemenea 
tribunal. 

Dar si aceasta e o mărturie a iubirii Lui de oameni, căci dat fiind ca atunci ne va cere sa dam 
seama de cele greşite, a rânduit acest judecător nemitarnic ca judecându-ne acesta aici pentru 
păcate si facându-ne mai cu întreaga înţelepciune, sa ne scape de judecata ce va sa fie. Asta 
spune si Pavel: "Ca de ne-am fi judecat singuri, nu am fi fost judecaţi de Domnul" (Corinteni 11, 
31). 

Deci, ca atunci sa nu fim pedepsiţi, sa nu fim traşi la răspundere, fiecare sa intre în a sa conştiinţa 
si, punându-si înainte întreaga viata si cercetând cu toata amănunţimea toate cele greşite, sa 
osândească sufletul sau pentru ca a lucrat acestea, sa pedepsească gândurile, sa necăjească, sa 
strâmtoreze cugetul sau, sa se tragă la socoteala pentru păcate prin osândirea de sine, prin 
pocăinţa desăvârşita, prin lacrimi, prin mărturisire, prin postire si milostenie, prin înfrânare si 
dragoste - ca, descarcându-ne de păcate aici în tot chipul, sa putem pleca pe lumea cealaltă cu 
multa îndraznire, de care fie ca noi toţi sa avem parte, cu harul si iubirea de oameni a Domnului 
nostru Iisus Hristos, Căruia dimpreună cu Tatăl este slava, si Sfântului Duh, în vecii vecilor. 
Amin. 

Cuvântul V 

din "Omilii la parabola despre săracul Lazar si bogatul nemilostiv" 
Editura Sophia, Bucureşti, 2002 

Despre spusa Apostolului 
"Fraţilor, despre cei ce au adormit 
nu voim sa fiţi întru neştiinţa, 
ca sa nu va întristaţi"; 
si despre Iov siAvraam 

1 . Patru zile am cheltuit tâlcuindu-va pilda lui Lazar, dezgropând comoara pe care am aflat-o în 
trup bubos, comoara cuprinzând nu aur si argint si pietre de mult preţ, ci multa filosofie, si 
bărbăţie, si răbdare, si tărie sufleteasca, în privinţa comorilor pământeşti se întâmpla ca deasupra 
sa fie mărăcini si buruieni si pământ vârtos, iar daca sapa cineva adânc sa se arate multa bogăţie. 
La fel s-a întâmplat si în privinţa lui Lazar: deasupra răni, dedesubt bogăţie nespusa; trupul 
slabanogit, dar sufletul -ales si priveghetor. Si se putea vedea împlinit asupra lui acel cuvânt 
apostolesc: "Pe cât se strica omul nostru cel dinafară, pe atât se înnoieşte cel dinăuntru" (II 
Corinteni 4, 16). 

Si am fi putut vorbi si azi despre aceeaşi pilda luptându-ne cu ereticii care defăima Legământul 
cel Vechi, osândesc pe patriarhi si îsi ascut limba împotriva Ziditorului tuturor - Dumnezeu. Dar 
ca sa nu va saturaţi de aceste lupte, haide sa le punem deoparte pentru alta data si sa vorbim 
despre altceva, fiindcă de masa la care se pune un singur fel ajunge sa ti se facă greaţa, iar 
felurimea mâncărurilor stârneşte pofta. Deci, ca si în privinţa ascultării învăţaturilor sa se 
întâmple astfel, sa ne întoarcem astăzi, după vreme îndelungata, la fericitul Pavel, fiindcă la buna 
vreme ni s-a citit locul [pasajul, pericopa] apostolesc de astăzi, a cărui tâlcuire va fi o nimerita 
urmare a celor spuse data trecuta. Ati auzit, dar, ce striga si grăieşte astăzi Pavel: "Despre cei ce 
au adormit nu voim sa fiţi întru neştiinţa ca si ceilalţi, care nu au nădejde" (I Tesaloniceni 4, 13). 

Data trecuta - struna evanghelica a lui Lazar, acum - glasul apostolesc; dar împreuna-glasuirea 
lor este deplina. Si când tâlcuiam acea pilda am filosofat multe cu privire la înviere si la 
tribunalele de dincolo, iar acum cuvântul ne poarta iarasi la aceleaşi: asa încât daca săpam si 
locul [pasajul] apostolesc, vom găsi aceeaşi comoara. 

Ca si atunci întreg cuvântul meu sârguia sa va înveţe acest lucru: a nu pune vreun preţ pe 
lucrurile strălucitoare ale acestei lumi, ci a merge mai departe cu nădejdile si a cugeta în fiecare 
zi la judeţul cel înfricoşat, si la Judecătorul Cel neînduplecat, si la hotărârile pe care le va lua El 
în privinţa noastră. Asta ne sfătuieşte si Pavel prin cuvintele care s-au citit azi. Ci luaţi aminte: 
"Fraţilor, despre cei ce au adormit, nu voim sa fiţi întru neştiinţa ca si ceilalţi, care nu au nădejde: 
fiindcă de credem ca Ii/sus a murit si a înviat, asa Dumnezeu si pe cei adormiţi întru Iisus aduce- 
i-va împreuna cu El" (I Tesaloniceni 4, 13-14). 

Mai întâi se cuvine, cugetând cu luare-aminte, sa cercetam de ce atunci când vorbeşte despre 
Hristos numeşte moartea Lui "moarte", iar când vorbeşte despre sfârşitul nostru îl numeşte 

47 



"adormire", nu "moarte", ca nu a zis: "Despre cei morţi". Dar cum? "Despre cei adormiţi" , si 
iarasi: "asa Dumnezeu si pe cei adormiţi întru Iisus aduce-i-va împreuna cu El" - si nu a zis: "pe 
cei morţi", si iarasi: "Noi, cei vii, câţi vom mai fî rămas la venirea Domnului, nu o vom lua 
înaintea celor adormiţi" (15). Si nici aici n-a zis: cei morţi, ci de trei ori pomenind de moartea 
lor, de tot atâtea ori a numit-o "adormire". Iar cu privire la Hristos nu face asa. Dar cum? 
"Fiindcă de credem ca Iisus a murit. . ." Vedeţi? N-a zis: "a adormit", ci: "a murit". Pentru ce, dar, 
a numit moartea lui Hristos "moarte", iar moartea noastră - "adormire"? 

Ca nu degeaba, nici la întâmplare întrebuinţează anume cuvintele acestea, ci având în vedere un 
lucru mare si minunat: în privinţa lui Hristos vorbeşte de "moarte" ca sa arate ca El a pătimit 
într-adevar, iar îrr privinţa noastră vorbeşte de "adormire" spre a ne alina durerea. Ca acolo unde 
învierea a avut loc, spune cu îndrăzneala "moarte", iar acolo unde învierea e doar nădăjduita 
vorbeşte de "adormire", prin aceasta numire îmbarbatându-ne si dându-ne bune nădejdi: fiindcă 
cel ce doarme se va scula negreşit, si moartea nu e altceva decât un somn lung. Si sa nu-mi spui 
ca răposatul nu aude, nici nu da glas, nici nu vede si nici nu simte, fiindcă nici adormitul nu face 
aceste lucruri. 

Iar daca chiar este nevoie sa spun ceva uimitor, si sufletul adormitului doarme într-un fel - iar al 
celui răposat nu doarme, ci privegheaza. "Dar mortul putrezeşte si se strica", vei spune, 
"facându-se praf si cenuşa" Si ce daca, iubitule? Tocmai pentru aceasta se cade sa ne bucuram si 
mai mult: fiindcă si cel ce voieşte sa refacă o casa veche si putreda începe prin a-i scoate afara pe 
cei ce locuiesc într-însa si apoi o strica, după care o reclădeşte mai frumoasa ca înainte - si pe cei 
scoşi din casa nu îi mâhnesc cele întâmplate, ci mai degrabă îi veselesc. Ca nu iau seama la 
dărâmarea cea văzuta, ci se gândesc la reclădirea care urmează si încă nu se vede. întocmai la fel 
si Dumnezeu ne strica trupul si scoate din el ca dintr-o casa pe locuitorul lui -sufletul - ca 
rezidind aceasta casa mai strălucita ca înainte, cu mai multa slava sa-1 readucă pe suflet înăuntru. 
Deci, sa nu luam aminte la stricarea cea văzuta, ci la strălucirea cea viitoare. 

Si iarasi: când are cineva o statuie stricata de cocleala si de timp, căreia buna parte din mădulare 
îi sunt roase, ce face? O sfarmă, o baga în cuptor si, retopindu-o bine, o reface mai frumoasa 
decât era. Aşadar, precum topirea cea din cuptor a statuii nu este nimicire, ci refacere, asa si 
moartea trupurilor noastre nu e pierzare, ci înnoire. 

Drept aceea, când vezi ca trupul nostru se desface ca în cuptor si putrezeşte, nu te opri la 
priveliştea aceasta, ci aşteaptă retopirea - si nici cu aceasta măsura a pildei sa nu te mulţumeşti, 
ci înaintează si mai mult cu gândul. Ca făcătorul de statui, băgând în cuptor arama, nu îti 
înapoiază statuie de aur sau fara de moarte, ci tot de arama o face - iar la Dumnezeu nu este asa, 
ci băgând El trup de lut si muritor, îti da statuia de aur si fara de moarte; fiindcă primind trup 
stricacios si muritor, îl înapoiază nestricacios si nemuritor. 

Deci, nu te uita ca trupul zace cu ochii închişi, lipsit de glas, ci gândeste-te ca va învia si va primi 
de la Dumnezeu slava negrăita si înfricoşata si minunata, si de la priveliştea de acum stramuta-ti 
gândurile către nădejdea ce va sa vina. Dar poate îti pare rau pentru despărţire, si pentru asta 
plângi si te tânguiesti? Dar daca maritându-ti tu fata cu cineva, acela ar pleca, luând-o cu sine, în 
tara depărtata, unde ar duce-o bine, oare ar fi un lucru nelalocul lui daca n-ai vedea nici o 

grozăvie în cele întâmplate, ci te-ai mângâia de necazul plecării fiicei cu veştile despre 
propăşirea ei cea de acolo? 

Iar atunci când nu un om, nu un împreuna-rob cu tine, ci Stăpânul însuşi ia pe cine se cuvine, 
plângi si te tânguiesti? "Dar cum se poate sa nu plâng", zici, "de vreme ce om sunt". Nici eu nu 
spun sa nu plângi; nu întristarea caut s-o înlătur, ci întristarea cea peste măsura. Fiindcă a te 
întrista este firesc, iar a te întrista peste măsura e semn de nebunie, de zaticneala, de suflet 
femeiesc, îndurereaza-te, plângi, dar nu cârti, nu te răzvrăti, nu te mânia - da mulţumită Celui ce 
a luat pe robul Sau, ca astfel sa-1 împodobeşti pe cel plecat si sa trimiţi împreuna cu el dincolo 
strălucite vesminte de îngropăciune. 

Ca de cârteşti, si pe răposat îl jigneşti, si pe Cel care 1-a luat îl întărâţi, si pe tine însuti te vatami; 
iar daca dai mulţumită lui Dumnezeu si pe răposat îl împodobeşti, si pe Cel care 1-a luat îl 
slăveşti, si pe tine însuti te foloseşti. Lăcrimează precum a lăcrimat Stăpânul tau pentru Lazar, 
punându-ne masuri si dreptare si hotare ale întristării pe care nu se cade sa le trecem. De aceea a 
grăit si Pavel: "Iar despre cei adormiţi nu voim sa fiţi întru neştiinţa ca si ceilalţi, care nu au 
nădejde". 

"Intristeaza-te", zice, "dar nu precum păgânul, care tăgăduieşte învierea, care deznadajduieste de 
viata viitoare". Ma ruşinez, credeti-ma, si roşesc văzând prin piaţa cete de femei care fac urât, îsi 
smulg parul, îsi frâng mâinile, îsi zgârie fetele - si asta sub ochii păgânilor. Ce nu vor spune 
aceştia, si ce nu vor zice despre noi? "Astia sunt cei care filosofeaza despre înviere? Halal! 

Ca faptele nu li se potrivesc cu învăţaturile. In vorbe filosofeaza despre înviere, iar în fapte se 
poarta ca cei fara nădejde. Daca ar fi îndrăznit întru nădejdea invierii, n-ar fi făcut acestea; dac-ar 
fi fost încredinţaţi ca răposatul s-a dus la o soarta mai buna, n-ar fi bocit". Acestea si mai multe 
decât acestea grăiesc necredincioşii ascultând bocetele acelea. Sa ne ruşinam, dar, si sa avem 
întreaga înţelepciune, si sa nu mijlocim atâta vătămare atât noua, cât si celor care ne vad. Spune- 
mi, pentru ce plângi atâta după cel răposat? Fiindcă era rau? Pentru asta se cuvine sa dai 
mulţumită lui Dumnezeu, ca au fost curmate răutăţile lui. 

Fiindcă era vrednic si bun? Si pentru asta se cuvine sa te bucuri, ca a fost răpit grabnic, mai 
înainte ca "răutatea sa schimbe priceperea lui" (înţelepciunea lui Solomon 4, 11), si a plecat în 
loc unde s-a statornicit de acum afara de primejdie si unde nu mai e vreo temere de întorsături ale 
sortii. Poate plângi fiindcă era tânăr? Si pentru asta da slava Celui ce 1-a luat, ca degrab 1-a 
chemat la soarta mai buna. 

Plângi fiindcă era bătrân? Si pentru asta da mulţumită, si iarasi slaveste-L pe Cel ce 1-a luat pe 
răposat. Rusineaza-te de însasi rânduiala prohodului, cântări de psalmi, rugăciuni, si adunare de 
părinţi [duhovniceşti], si atâta ceata de fraţi [în Hristos] - acestea nu ca sa boceşti si sa te tângui 
si sa cârteşti, ci ca sa dai mulţumită Celui ce 1-a luat pe răposat. Ca precum pe cei chemaţi în 
dregătorii îi petrece mulţimea cu laude, asa si pe aceia dintre sfinţi care pleacă de aici toţi îi 
petrec cu multa lauda, ca pe unii ce sunt chemaţi la mai mare cinste. 

Odihna este moartea, scăpare de sudorile si ostenelile lumeşti. Deci, când vezi pe careva dintre 
cei apropiaţi ca pleacă din aceasta lume, nu cârti ci frânge-ti inima, aduna-te în tine însuti, 

cearca-ti conştiinţa, gândeste-te ca nu după multa vreme acelaşi sfârşit te aşteaptă si pe tine, 
întelepteste-te si teme-te văzând sfârşitul celuilalt, taie toata lenevirea, cerceteaza-ti faptele, 
îndreapta-ti greşelile, prefa-te cu prefacerea cea buna. 

"Prin asta ne deosebim de necredincioşi: ca judecam altfel lucrurile". Necredinciosul caută spre 
cer si i se închina, ca îl socoate Dumnezeu; caută spre pământ si îl cinsteşte si e vrăjit de cele ce 
cad sub simţuri (Si în ziua de astăzi o buna parte din ecologisti au atitudine de adorare a naturii, 
cu nuanţa panteista). 

Noi însă nu suntem asa, ci căutam spre cer si ne minunam de Cel care 1-a făcut pe el fiindcă nu îl 
socotim dumnezeu, ci lucru al lui Dumnezeu. Privesc zidirea întreaga, si prin ea sunt călăuzit la 
Ziditor. Necredinciosul vede bogăţie, si casca gura cu mirare; o vad si eu si ma umfla râsul. El 
vede sărăcie, si se întristează; o vad si eu, si ma veselesc, într-un fel vad eu lucrurile, si-ntr-altul 
le vede el. La fel si în privinţa morţii. 

El priveşte un mort si îl socoate a fi mort, privesc si eu un mort, si în loc de moarte vad somn. Si 
precum în privinţa slovelor cu aceiaşi ochi le privim câţi ştim citi si câţi nu, dar nu cu aceeaşi 
înţelegere - căci neştiutorii de carte le socot nişte semne oarecare, iar ştiutorii citesc cu mult 
meşteşug înţelesul cuprins în ele - asa si în privinţa lucrurilor cu acelaşi ochi privim cele ce se 
petrec, dar nu cu aceeaşi înţelegere si cu aceeaşi socotinţa. Si atunci, deosebindu-ne de ei în toate 
celelalte, ne vom potrivi lor în părerile despre moarte? 
29 Sublinierea aparţine traducătorului. 

3. Gândeste-te la cine a plecat răposatul, si afla mângâiere: s-a dus acolo unde este Pavel, unde e 
Petru, unde e toata ceata sfinţilor; gândeste-te cum va învia, cu câta slava si strălucire; gândeste- 
te ca plângând si tânguindu-te nu vei putea sa îndrepţi cu tânguirile ceea ce s-a întâmplat, iar pe 
tine însuti te vei vatama cât se poate de rau; gândeste-te cui urmezi făcând asta, si fugi de 
partasia păcatului. Pe cine - dar - urmezi si cui râvneşti? 

Necredincioşilor, celor ce n-au nădejde, precum a zis si Pavel: "Ca sa nu va întristaţi, precum 
ceilalţi, care nu au nădejde". Si ia aminte cu câta acrivie [exactitate] a vorbit - ca nu a zis: "care 
nu au nădejdea învierii", ci doar "care nu au nădejde". Ca cel ce nu are nădejdea judecaţii de 
dincolo n-are nici o nădejde, nici nu ştie ca este Dumnezeu, nici ca El Se îngrijeşte de cele ale 
acestei vieţi, nici ca toate se petrec sub ochiul unei dreptăţi Dumnezeieşti; iar cel ce nu cunoaşte 
acestea, nici nu le ia în socoteala, este mai dobitoc [iraţional] decât orişice fiara si a izgonit din 
suftetul sau si legi si judecaţi si rânduieli - pe scurt, toate bunătăţile. Ca cel ce nu aşteaptă sa dea 
socoteala de cele făptuite de toata fapta buna se depărtează si toata răutatea o îmbrăţişează. 

Având în minte aceste lucruri, precum si nebunia si vătămarea de minte a păgânilor, cărora ne 
facem părtaşi prin bocete, sa fugim de împreuna-glasuirea cu ei. Pavel a pomenit de ei tocmai ca, 
gândindu-te la necinstea în care cazi, sa te trezeşti din împreuna-glasuirea cu ei si sa te întorci la 
nobleţea care îti este proprie. Si nu numai aici, ci în multe locuri si mereu face aceasta fericitul 
Pavel, fiindcă atunci când vrea sa ne abată de la păcate arata cui ne facem părtaşi prin păcate, ca 
îngretosându-te de aceia3 1 sa fugi de partasia cu ei. 

De pilda, scriind Tesalonicenilor spune precum urmează: "Fiecare din voi sa-si stăpâneasca vasul 
sau întru sfinţenie si cinste, nu întru patima de pofta precum neamurile, care nu cunosc pe 
Dumnezeu" (I Tesaloniceni 4, 4-5). Si iarasi: "Nu umblaţi precum umbla neamurile întru 
deşertăciunea mintii lor" (Efeseni 4, 17). La fel si aici: "Nu voiesc sa fiţi întru neştiinţa, fraţilor, 
cu privire la cei adormiţi, ca sa nu va întristaţi ca si ceilalţi, care nu au nădejde" - fiindcă nu firea 
lucrurilor, ci voia noastră este cea care ne întristează; nu moartea celui dus, ci neputinţa celor 
care se tânguiesc. 

Iar pe cel credincios nimic din cele de aici nu va putea sa-1 întristeze, ci el se deosebeşte de 
păgâni si aici, înainte de bunătăţile viitoare, nu mici bunătăţi câştigând din filosofia cea după 
Hristos si culegând de aici roadă unei foarte mari veselii si a unei bucurii neîncetate. De aceea 
zice si Pavel: Bucurati-va pururea întru Domnul, si iarasi zic: bucurati-va (Filipeni 4, 4). Asa 
încât si înainte de înviere nu mica este plata pe care am primit-o: a nu fi doborâţi de nici unul din 
necazurile ce ni se întâmpla, ci a ne bucura de multa mângâiere prin nădejdea celor ce au sa vina. 

31 Mai exact: "de calitatea persoanelor" (cărora ne facem părtaşi prin păcate). 

Aşadar, în vreme ce noi câştigam din amândouă părţile, necredinciosul se păgubeşte din 
amândouă părţile: atât fiind pedepsit mai târziu(32 în viata viitoare) (fiindcă nu crede în înviere), 
cât si deznadajduind în necazurile de aici (fiindcă nu aşteaptă nimica bun după acestea). 

Prin urmare, trebuie sa mulţumim lui Dumnezeu nu numai pentru înviere, ci si pentru nădejdea 
învierii, ce poate mângâia sufletul îndurerat si-1 poate încredinţa ca trebuie sa îndrăznească în 
privinţa celor duşi, căci vor învia iarasi si vor fi împreuna cu noi. Ca daca este sa ne îndureram si 
sa ne tânguim, apoi pentru cei care trăiesc în păcate trebuie sa ne doară si sa ne tânguim, nu 
pentru cei ce au plecat cu viata îmbunătăţită. 

Asa face si Pavel - căci scriind corintenilor zice: "Nu cumva, daca voi veni iarasi, sa ma 
smerească Dumnezeu si voi plânge pe mulţi". Nu vorbeşte de morţi, ci de cei "care au păcătuit 
mai înainte si nu s-au pocăit de curvia, necuratia si spurcăciunea pe care au facut-"o (II 
Corinteni 12, 21). Aceştia trebuie plânşi. In acelaşi chip îndeamnă si altul, zicând: "Plângi pentru 
mort, ca i-a lipsit lumina; si pentru cel nebun plângi, ca i-a lipsit înţelegerea. Plângi puţin pentru 
mort, ca s-a odihnit; iar viata nebunului este mai rea decât moartea" (Sirah 22, 9-10). Iar daca cel 
lipsit de minte este vrednic a fi jelit mereu, cu mult mai mult cel desert de dreptate si căzut din 
nădejdea cea după Dumnezeu. 

Prin urmare, pe aceştia sa-i jelim noi, ca aceasta e tânguirea cea cu folos, într-adevar, de multe 
ori s-a întâmplat sa ne îndreptam jelind pe unii ca aceştia; iar în ce-i priveşte pe cei duşi, 
tânguirea este un lucru nefolositor si vătămător în acelaşi timp. Deci, sa nu rasturnam rânduiala, 
ci sa jelim numai păcatul; iar în ce priveşte toate celelalte - fie sărăcie, fie boala, fie moarte la 
vârsta tânăra, fie împilare, fie pâra mincinoasa, fie oricare altul dintre relele omeneşti - toate sa le 
ducem cu vitejie, ca necazurile acestea ni se fac temei de mai multe cununi, de vom avea trezvie. 

4. "Dar cum sa nu ma întristez, de vreme ce om sunt ?" însă eu, dimpotrivă, zic: cum este cu 
putinţa sa te întristezi, de vreme ce eşti om, cinstit cu înţelegere si gândire si cu nădejdile celor 
viitoare? "Dar cine n-a fost copleşit de suferinţa asta?" Mulţi si în multe locuri, atât în vremea 

noastră cât si în cea străbuna. lata, asculta ce a zis Iov atunci când i-a răposat toata ceata 
odraslelor: "Domnul a dat, Domnul a luat; cum a voit Domnul, asa s-a si făcut" (1, 21). 

Merita sa ne minunam de cuvintele acestea la simpla auzire; iar daca le vei cerceta cu de- 
amanuntul, mai desluşit vei vedea minunea. Căci ia gândeste-te: nu jumătate din copii i-a luat 
diavolul, lasându-i cealaltă jumătate; nu i-a luat cea mai mare parte din ei si i-a lăsat măcar putini 
ci a cules toata roadă iar pomul nu 1-a doborât; a tulburat toata marea cu valurile, iar luntrea nu a 
scufundat-o; si-a cheltuit toata puterea, dar turnul nu 1-a clătinat. Dimpotrivă, izbit din toate 
părţile, rămânea neclintit si nori de sageti veneau asupra lui fara a-1 răni; erau trimise, dar nu îl 
străpungeau. 

Gândeste-te ce înseamnă sa vezi pierind atâţia copii, fiindcă toate împrejurările erau dureroase. 
Si ca îi fuseseră rapiti toţi si ca pieriseră deodată, într-o singura zi si ca erau în floarea vârstei si 
ca dovediseră multa îmbunătăţire si ca viata le fusese curmata de asemenea urgie si ca după 
atâtea alte lovituri aceasta venise cea din urma si ca Iov era un tata iubitor si ca cei duşi îi erau 
dragi. 

Ca de ar fi pierdut odrasle rele s-ar fi îndurerat dar nu atât de mult, căci răutatea celor răposaţi nu 
îngăduie durerii sa se înteţească; dar când sunt îmbunătăţiţi, atunci rana nu se închide, pomenirea 
lor e nestearsa, necazul nu cunoaşte alinare, îndoita fiind durerea, atât de pe urma firii cât si de 
pe urma faptei bune a celor răposaţi. Iar ca erau îmbunătăţiţi asta se vede din următorul fapt: tatăl 
lor le purta multa grija si sculându-se aducea jertfe pentru ei din teama de păcatele lor cele 
neştiute si decât asta nimic nu îi era mai însemnat; iar asta arata nu doar viata cea îmbunătăţită a 
fiilor ci si iubirea tatălui. 

Aşadar, daca Iov era părinte si încă unui atât de iubitor, ce arata nu numai dragostea cea din fire 
ci si pe cea din cucernicie. Cei răposaţi erau încă si atât de îmbunătăţiţi, înseamnă ca întreit i-a 
fost focul necazului. Pe de alta parte, când odraslele sunt răpite doar în parte, suferinţa cunoaşte 
oarecare mângâiere fiindcă cele ramase alina durerea pentru cele răposate; dar când moare 
întreaga ceata, spre cine putea sa caute părintele cu mulţi copii, ajungând deodată fara copii? Pe 
lângă acestea, poate fi arătata si o a cincea rana. 

Care este aceasta? Faptul ca au fost rapiti toţi copiii pe neaşteptate: ca daca atunci când mor unii 
în trei sau in cinci zile, toate femeile si toţi apropiaţii se tânguie în primul rând pentru ca cel ce s- 
a săvârşit a fost luat de la ei degrab si fara veste, cu cât mai mult nu era sa se întristeze Iov, care 
nu în trei zile, sau în doua, sau într-una, ci într-un ceas a fost văduvit de ei în asemenea chip? 

Ca necazul la care te aştepţi, chiar de ar fi tare nesuferit, se uşurează prin aceea ca ai răgazul sa te 
obişnuieşti cu gândul lui; dar cel care se întâmpla pe neaşteptate si fara veste e de neîndurat. 
Când la ceva ce e în sine o nenorocire se adaugă si faptul se întâmpla pe neaşteptate, gândeste-te 
cât de anevoie este de suferit: e ceva dincolo de cuvinte! Vrei sa auzi si o a şasea rana? I-a 
pierdut pe toţi fiind ei în floarea vârstei. Stiti cât de mult dor morţile timpurii si cât înmulţesc ele 
jalea; iar moartea aceasta nu doar ca a fost timpurie ci si năprasnica -iată a şaptea rana: ca Iov nu 
i-a văzut dându-si duhul în pat ci îngropaţi sub dărâmăturile casei. 

Gândeste-te, dar, cum îi era ca sapând în mormanul de ruine sa scoată când o piatra, când un 
mădular de odrasla si sa vadă ba o mâna încă ţinând paharul, ba alta mâna pe farfurie si trupul 
copilului stâlcit, cu nasul sfărâmat, capul strivit, ochii scurşi, creierii împrăştiaţi - într-un cuvânt 
cu toata înfăţişarea slutita încât din pricina mulţimii rănilor părintele nu putea sa recunoască 
chipurile iubite. 

Va tulburaţi si plângeţi auzind asta: gânditi-va, atunci ce simţea el văzând acestea. Ca daca noi, 
după atâta vreme, nu putem îndura fara sa plângem povestirea acelei nenorociri, fiind vorba încă 
si de necaz străin, ce simţea acel om de diamant care o vedea cu ochii sai si filosofa în nenorociri 
nu străine, ci ale sale. Ca nu s-a răzvrătit împotriva lui Dumnezeu, nici n-a grăit vreunele ca 
acestea: "Ce înseamnă asta?Asa sunt răsplătit pentru binefacerile mele? De asta mi-am deschis 
casa străinilor ca sa o vad facându-se mormânt copiilor? Pentru asta am arătat în privinţa lor 
toata fapta buna, ca sa sufere asemenea moarte?" 

Nimic de acest fel n-a zis, nici n-a gândit ci a răbdat toate cu vitejie cu toate ca rămăsese lipsit de 
ei după ce le purtase atât de grija. Ca precum un făurar de statui iscusit, lucrând [modelând] 
statui din aur le înfrumuseţează cu multa migala, asa si el făcea cu sufletele lor, slefuindu-le si 
împodobindu-le. Si precum un lucrator de pământ harnic petrece mereu udând, îngrădind, 
împrejmuind, în tot felul îngrijind tulpini de finici ori de măslini, asijderea si Iov nu înceta 
crescând sufletul fiecăruia, ca pe un măslin roditor, spre mai multa sporire în fapta buna. Dar a 
văzut tulpinile smulse de duhul rau si întinse pe pământ si suferind un sfârşit jalnic - si n-a grăit 
nimic de hula, ba a si mulţumit lui Dumnezeu, făcând rana de moarte diavolului. 

5. Iar de vei zice ca Iov a avut mulţi fii, iar alţii pierd de multe ori pe cel unul născut al lor si nu 
poate fi vorba de aceeaşi jale - bine zici; o sa îti spun si eu ca nu poate fi vorba de aceeaşi jale ci 
cu mult mai mare este jalea lui Iov: ca ce folos a avut de mulţimea odraslelor? Mai vădit i-a făcut 
necazul si mai amara durerea faptul ca a primit rana în mai multe trupuri. Iar daca vrei sa vezi si 
un alt sfânt care n-a avut decât un fiu unul-nascut si care a vădit aceeaşi bărbăţie (sau poate chiar 
mai mare), adu-ti aminte de patriarhul Avraam care nu 1-a văzut pe Isaac murind, însă - lucru 
mult mai amar si mai dureros - a primit porunca sa-1 junghie chiar el. Si nu s-a împotrivit 
poruncii, nici nu s-a răzvrătit, nici n-a grăit vreun lucru cum ar fi: "Pentru ce m-ai făcut părinte? 
Ca sa faci din mine ucigaş de prunc? Mai bine era sa nu mi-1 fi dat de la început decât, după ce 
mi l-ai dat, sa ma lipseşti de el în asa chip. Vrei sa mi-1 iei? De ce îmi porunceşti mie sa-1 junghi! 
si sa-mi spurc dreapta? Oare nu mi-ai făgăduit ca din acest copil vei umple lumea de urmaşii 
mei? Si atunci, cum vei da roadele după ce smulgi rădăcina? 

Cum îmi fagaduiesti urmaşi poruncindu-mi sa-mi junghii fiul? Cine a mai văzut, cine a mai auzit 
asa ceva? Am fost înşelat, am fost amăgit". Nimic de acest fel n-a zis, n-a cugetat, n-a răspuns 
împotriva Poruncitorului, n-a căutat dezvinovăţiri ca sa nu împlinească porunca, ci auzind: "Ia pe 
fiul tau cel iubit, pe Isaac, pe care l-ai iubit, si adu-1 jertfa pe un munte, pe care ti-1 voi spune Eu" 
(Facere 22, 2), cu atâta râvna a împlinit porunca încît a făcut chiar mai mult decât ceea ce i se 
poruncise. Ca si de femeie a tăinuit lucrul si de robi s-a ascuns, lasându-i la poala muntelui si s-a 
suit luând doar jertfa. Aşadar, nu în sila ci cu multa râvna a făcut ce i se poruncise. 

Gândeste-te dar cum îi venea sa vorbească cu fiul lui fiind ei singur si nimeni de fata - 
împrejurare în care rărunchii se aprind mai tare si dragostea se face mai puternica - si asta nu o zi 

sau doua ci vreme de mai multe zile. Ca a împlini grabnic porunca este lucru mare si minunat, 
dar nu asa de minunat ca fiind chinuit si pus la încercare vreme de mai multe zile, sufletul lui sa 
nu vădească vreo omeneasca slăbiciune fata de copil. Dumnezeu i-a mărit lupta si i-a prelungit 
alergarea tocmai ca sa se arate mai bine luptătorul; ca era luptător adevărat, luptându-se nu cu om 
ci cu însasi tirania firii. Ce cuvânt va putea zugravi bărbăţia lui? A suit copilul, 1-a legat, 1-a pus 
pe lemne, a înhăţat sabia, era pe cale sa dea lovitura. 

Cum sa spun si în ce fel, nu ştiu; numai el ştie, cel care a făcut acestea; ca nici un cuvânt nu va 
putea sa înfăţişeze cum nu i-a amorţit mâna, cum n-a rămas fara putere, cum nu 1-a zăpăcit 
vederea cea iubita a fiului. Se cuvine aici a ne minuna si de Isaac, ca precum Avraam lui 
Dumnezeu si acesta s-a supus tatălui; precum Avraam, poruncind Dumnezeu sa-si jertfească fiul, 
n-a căutat dezvinovăţiri ca sa nu o facă, asa si el, legat fiind de tatăl sau si suit pe altar, nu a zis: 
"Pentru ce faci acestea?" ci s-a supus mâinii părinteşti. Si putea fi văzut acelaşi om tata si 
jertfitor deodată facându-se si jertfa fara sânge aducându-se, ardere de tot fara foc, chip al morţii 
si al învierii pe altar facându-se; ca 1-a junghiat pe fiu si totodată nu 1-a junghiat; nu 1-a junghiat 
cu mâna, 1-a junghiat cu râvna. Fiindcă si Dumnezeu a dat porunca nu ca sa vadă vărsare de 
sânge ci ca sa îti arate pilda de sloboda alegere a voii si pe acel viteaz sa-1 facă vestit în mijlocul 
întregii lumi si sa dea învăţătura întregii viitorimi ca trebuie sa dam întâietate poruncilor lui 
Dumnezeu în fata copiilor si a firii si a tuturor celor ce sunt si chiar a sufletului. Se pogoară deci, 
avându-1 pe Isaac ca martor viu. 

Si atunci ce iertare vom avea, spune-mi, ce dezvinovăţire de vreme ce îl vedem pe acest viteaz 
plecându-se lui Dumnezeu cu atâta râvna si făcând în toate voia Lui, în timp ce noi ne răzvrătim? 
Sa nu-mi vorbeşti de jale, nici de necazul cel nesuferit ci uita-mi-te ca era mai presus si decât 
jalea cea amara. Porunca era în stare sa-i tulbure gândul si sa-1 arunce în nedumerire si sa îi 
zdruncine credinţa în făgăduinţele din trecut; căci care dintre oamenii obişnuiţi n-ar fi socotit 
înşelare cele spuse cu privire la mulţimea urmaşilor pe care îi făgăduise Dumnezeu? Dar Avraam 
nu. 

Si de Iov se cade sa ne minunam [sa-1 admiram] pentru filosofia arătata în nenorocire nu mai 
puţin, ba chiar mai mult; ca după atâta îmbunătăţire, după milostenie si dovezi ale iubirii de 
oameni, neavând nici un lucru rau pe conştiinţa sa ori pe a odraslelor sale, văzând pricina de jale 
noua si nemaipomenita, cum nu s-a întâmplat nici celor ce cutezaseră cele mai mari ticăloşii, nu 
a simţit ca oamenii obişnuiţi; nu a socotit nici ca ar fi nefolositoare fapta buna, nici ca ar fi gândit 
rau în trecut. 

Asa încât trebuie nu numai sa ne minunam de ei [sa-i admiram] ci si sa râvnim a le urma 
îmbunătăţirea. Si sa nu spună cineva ca aceia erau oameni neobişnuiţi. Da, erau neobişnuiţi si 
mari; dar noua ni se cere acum mai multa filosofic decât acelora si decât tuturor celor ce au trăit 
în vremea Legământului celui Vechi, ca zice Domnul: "daca nu va prisosi dreptatea voastră mai 
mult decât a cărturarilor si fariseilor, nu veţi intra întru împărăţia Cerurilor" (Matei 5, 20). 

Aşadar, din toate părţile dobândind temeiuri de întreaga înţelepciune si adunând cele spuse de 
mine atât despre înviere cât si cu privire la aceşti sfinţi, neîncetat sa ne "descântam" cu ele 
sufletele -nu doar în vremea tânguirii ci si atunci când suntem slobozi de durere. Si eu, cu toate 
ca nu-i nimeni căzut în descurajare, am vorbit despre aceste lucruri anume ca daca vom cădea 

într-un asemenea necaz sa avem parte, amintindu-ne de cele spuse acum, de îndestula mângâiere. 
Ca si ostaşii se îndeletnicesc în timp de pace cu meşteşugul războiului ca atunci când va veni 
lupta sa îsi arate îndemânarea dobândita în vreme de pace acolo unde este nevoie de ea. 

Si noi sa ne gătim deci arme si doctorii în vremea păcii, asa încât daca se va scula vreodată 
asupra noastră război de patimi dobitocesti [iraţionale] (fie de tânguire, fie de durere, fie de 
altceva asemenea), bine fiind înarmaţi si îngrădiţi din toate părţile sa abatem cu multa iscusinţa 
năvălirile celui rau, îm-prejmuindu-ne din toate părţile cu zid de apărare si prin cugetări drepte si 
prin hotărârile lui Dumnezeu si prin pildele bărbaţilor îmbunătăţiţi si în orice alt chip cuviincios. 
Ca astfel vom putea si viata de aici sa ne-o petrecem cu buna inima si de împărăţia Cerurilor sa 
avem parte, în Hristos Iisus, a Căruia este Slava si cinstea, dimpreună cu Tatăl si cu Sfântul Duh, 
în vecii vecilor. Amin. 

Cuvântul VI 



din "Omilii la parabola despre săracul Lazar si bogatul nemilostiv " 
Editura Sophia, Bucureşti, 2002 



Despre cutremur si despre bogat si Lazar, 
si de unde vine robia 

1. Vazut-ati puterea lui Dumnezeu, vazut-ati si iubirea de oameni a lui Dumnezeu? Puterea - ca a 
zguduit lumea, iubirea de oameni - ca prabusindu-se ea, a tinut-o; iar mai bine zis si puterea, si 
iubirea de oameni în fiecare din aceste fapte. Ca si a cutremura este lucrul puterii, si a tine al 
iubirii de oameni - ca a cutremurat pământul si a întărit lumea, ca fiind ea clătinata si gata sa 
cada a sculat-o. 

Dar iată, cutremurul a trecut - ci temerea sa ramâna; zguduirea aceea s-a dus, dar sfiala sa nu se 
duca; am făcut rugăciuni trei zile, dar sa nu slăbim râvna: ca pentru nepăsarea noastră a fost 
cutremurul; ne-am făcut nepăsători, si am chemat cutremurul; ne-am făcut râvnitori, si am 
depărtat mânia; sa nu fim iarasi nepăsători, ca sa nu chemam iarasi mânia si pedeapsa lui 
Dumnezeu - "ca nu voieşte Dumnezeu moartea păcătosului, ci sa se întoarcă si sa fie viu" 
(Iezechiil 33, 11). Vazut-ati ce stricacios e neamul omenesc? Când a fost cutremurul, cugetam 
zicând în sine-mi: 

"Unde sunt răpirile? Unde sunt lăcomiile? Unde sunt tiraniile? Unde sunt nechibzuintele? Unde 
sunt stăpânirile? Unde sunt ostenelile de prisos? Unde sunt jefuirile săracilor? Unde sunt 
îngâmfările bogaţilor? Unde sunt stăpânirile dregătorilor? Unde sunt ameninţările? Unde sunt 
temerile?" 

Doar o clipa, si mai uşor decât o pânza de păianjen s-au rupt toate, toate acestea s-au destrămat, 
si tânguirea stăpânea în cetate, si toţi fugeau la biserica. Spun acestea pentru ca frica celor 
întâmplate sa fie totdeauna proaspăta în voi si sa va întărească totdeauna cugetul. Dumnezeu a 

cutremurat cetatea, dar n-a dat-o pierzării, ca daca ar fi vrut s-o piardă, n-ar fi cutremurat-o; dar 
fiindcă n-a voit s-o piardă, cutremurul a luat-o înainte ca un crainic, preîntâmpinându-ne cu 
privire la mânia lui Dumnezeu, ca facându-ne mai buni prin frica sa abatem de la noi pedeapsa 
cea prin fapte. Asa a făcut si cu barbarii: "încă trei zile si Ninive va fi nimicită" (Iona 3, 5). "Si 
de ce nu o nimiceşti? Ameninţi ca o s-o prăpădeşti, de ce n-o prăpădeşti?" 

Răspunde Dumnezeu: "Fiindcă nu vreau s-o prăpădesc, de aceea ameninţ". - "Si atunci de ce 
vorbeşti?" - "Ca sa nu fac ceea ce vorbesc, trimit cuvântul înainte, sa fie împiedicata fapta", încă 
trei zile si Ninive va fi nimicită, a spus atunci prorocul - iar acum zidurile dau glas. Asta zic, si 
nu voi înceta sa zic, si către săraci si către bogaţi: gânditi-va cât de puternica este mânia lui 
Dumnezeu, cât de lesnicioase si la îndemâna îi sunt toate, si sa încetam odată cu răutatea, într-un 
răstimp de-o clipa, asa a amorţit si cugetul si mintea fiecăruia si a zguduit temeliile inimii. 

Sa ne gândim: în Ziua cea înfricoşata, când nu va fi grozăvie de o clipita, ci veacuri fara număr, 
si râuri de foc, si mânii ameninţătoare, si puteri care trag la judecata, si scaunul înfricoşat al 
Judecătorului, si judeţ nemitarnic, si se vor pune la vedere faptele fiecăruia, si nu va fi cine sa 
ajute - nici vecin, nici avocat, nici rudenie, nici frate, nici tata, nici mama, nici prieten, nici vreun 
altcineva: vom face atunci, spune-mi? Aduc peste voi frica spre a va găti mântuirea; mai ascuţita 
decât fierul am făcut învăţătura, ca oricine dintre voi are buba sa si-o înlăture. 

Nu am spus totdeauna, si acum spun, si nu voi înceta s-o spun: până când veţi fi legaţi de toate 
acestea? Către toţi vorbesc, dar mai ales cu cei care bolesc, cu cei care nu iau aminte la cele zise; 
sau, mai bine zis, amândorura le este de folos cuvântul: celui bolnav ca sa se însănătoşească, iar 
celui sănătos ca sa nu se îmbolnăvească. Până când lucruri? Până când bogăţie? Până când clădiri 
strălucite? Până când veţi fi înnebuniţi după iubirea de plăceri cea lipsita de suflet? lata ca a venit 
cutremurul: cu ce a folosit bogăţia? Unde e bogăţia? 

Osteneala amândorura s-a prăpădit: agonisita a pierit împreuna cu cel ce a agonisit-o, casa 
împreuna cu cel ce a si-a facut-o. Mormânt de obşte al tuturor s-a făcut cetatea, mormânt făcut în 
graba, pe care l-au gătit nu mâini de meşteri, ci necazul. Unde sunt răpirile? Vedeţi ca toate sunt 
mai plăpânde ca pânza de păianjen? 

2. Poate îmi vei spune: "Ce câştigi vorbind?" Câştig daca cineva ma asculta. Eu îmi fac treaba 
mea; semănătorul seamănă. A ieşit semănătorul sa semene, si unele seminţe au căzut lângă cale, 
altele pe pietriş, altele în spini, altele pe pământ bun: trei parti au pierit si una s-a mântuit - iar 
semănătorul n-a încetat sa semene, ci, întrucât o parte s-a mântuit, n-a încetat cu plugaritul. Si e 
cu neputinţa ca sămânţa aruncata într-o asemenea mulţime sa nu-mi rodească spice; chiar daca 
nu ma vor asculta toţi, ma vor asculta jumătate; chiar de nu jumătate, măcar a treia parte; chiar 
daca nu a treia parte, atunci a zecea parte; iar daca nu a zecea parte, ci măcar unul din mulţime 
tot ma va asculta, si tot e bine: ca nu mic lucru este a mântui si o singura oaie, fiindcă si pastorul 
cel din pilda, lăsând cele nouăzeci si noua de oi, a alergat după cea pierduta, care era una. 

Un singur om de este, si nu-1 trec cu vederea: chiar daca-i unul singur, este om, vietatea de care 
Dumnezeu se îngrijeşte cel mai mult. 

Chiar daca-i rob, nu mi se pare de dispreţuit, ca eu caut nu rangul, ci fapta buna; nu ma uit daca-i 
stăpân sau rob, ci ma uit la suflet; chiar daca-i unul singur, este om - pentru el a fost întins cerul, 
pentru el străluceşte soarele, pentru el aleargă pe cer luna, pentru el a fost revărsat văzduhul, 
pentru el curg izvoarele, pentru el a fost întinsa marea, pentru el au fost trimişi prorocii, pentru el 
a fost data Legea. 

Dar ce zic eu de astea? Pentru el, Fiul Cel Unul-Nascut al lui Dumnezeu S-a făcut om. Stăpânul 
meu S-a junghiat si a vărsat sângele Sau pentru om, iar eu sa trec un om cu vederea? Dar ce 
iertare voi avea? Nu auziţi ca Domnul a stat de vorba cu o samarineanca, si a cheltuit cu ea 
mulţime de cuvinte; si nu a fost trecuta cu vederea fiindcă era samarineanca, ci a fost îngrijită, 
fiindcă avea suflet; n-a fost dispreţuita fiindcă era curva, ci a avut parte de multa luare-aminte, 
fiindcă avea sa se mântuiască si fiindcă arătase credinţa. 

Eu nu voi înceta a grai, chiar daca nimeni nu ma va asculta: doctor sunt, întrebuinţez leacurile; 
dascăl sunt, mi s-a poruncit sa îndemn - fiindcă s-a zis: "Străjer te-am dat pe tine casei lui Israil" 
(Iezechiil 3, 17). Nu îndreptez pe nimeni? Si ce daca? Eu am plata mea. De altfel, "nu îndreptez 
pe nimeni" am zis-o doar asa, ca e cu neputinţa ca din atâta mulţime sa nu se îndrepteze nimeni. 
Dar astea sunt fatareli si îndreptăţiri ale ascultătorilor leneşi. "Ascult în fiecare zi", spun unii, 
"dar nu fac". 

Asculta, chiar daca nu faci, ca ascultând ajungi sa si faci; chiar daca nu faci, rusineaza-te de 
păcat; chiar daca nu faci, schimba-ti cugetul; chiar daca nu faci, osândeste-te pe tine însuti ca nu 
faci. A te osândi pe tine însuti, de unde vine? Din cuvintele mele. Când zici: "Vai mie, am 
ascultat si nu fac", acest "vai mie" e începutul schimbării în bine. Ai păcătuit si apoi ai plâns 
pentru păcat? Ai şters păcatul, fiindcă s-a zis: "Spune tu întâi fărădelegile tale, ca sa te 
îndreptezi" (Isaia 43, 26). 

Si daca te vei amarî ori te vei întrista pentru păcat, întristarea este mântuitoare într-un fel, nu prin 
firea sa, ci prin iubirea de oameni a Stăpânului. Celui ce are păcat nu mica mângâiere îi este a se 
întrista, ca zice Domnul: "Am văzut ca s-a întristat si s-a amărât, si am vindecat durerile lui" 
(Isaia 57, 17-18). O! iubire de oameni negrăita si bunătate cu neputinţa de tâlcuit! "S-a întristat, 
si l-am tămăduit pe el". "Si ce mare lucru ca s-a întristat?" "Nu-i mare lucru", zice Domnul, "dar 
Eu am luat pricina ca sa tamaduiesc durerile lui". Vedeţi cum într-o clipa le-a adunat pe toate? 

Aşadar, cugetaţi fara încetare în voi însiva la seara cutremurului. Toţi ceilalţi s-au temut de 
cutremur, eu însă m-am temut de pricina cutremurului, înţelegeţi ce vreau sa spun? Ceilalţi se 
temeau sa nu se surpe cetatea si sa moara; eu ma temeam ca Stăpânul e mâniat pe noi: ca nu e 
cumplit lucru a muri, ci e cumplit a-L mânia pe Stăpânul. Asa încât nu de cutremur m-am temut, 
ci de pricina lui: ca pricina cutremurului este mânia lui Dumnezeu, iar pricina mâniei sunt 
păcatele noastre. 

Nicicând sa nu te înfricoşezi de pedeapsa, ci de păcat, care naşte pedeapsa. Se clatină cetatea? Si 
ce daca? Sa nu ti se clatine cugetul, de vreme ce si în privinţa celor bolnavi si raniti nu-i plângem 
pe cei care se lecuiesc, ci pe cei de nevindecat. Precum boala si rana, asa e si păcatul; precum 
este tăierea pârtilor bolnave si leacul amar, asa e si pedeapsa. 



57 



3. Ati înţeles ce vreau sa zic? Luaţi aminte, ca vreau sa va învat un cuvânt filosofesc. De ce îi 
plângem pe cei pedepsiţi, dar nu pe cei care păcătuiesc? Ca nu este pedeapsa asa grozava ca 
păcatul: ca doar păcatul e temeiul pedepsei. Aşadar, daca vezi pe cineva ca are buba obrintita 
[cangrenată], ca are trupul plin de viermi si zemuind, dar nu îi pasa de buba si de rana sa, iar pe 
altul ca suferă de aceleaşi, dar, fiind îngrijit de doctori, este ars [cauterizat] si tăiat [incizat] si bea 
doctorii amare, pe cine vei plânge, spune-mi? Pe cel bolnav si neîngrijit, sau pe cel bolnav si 
doftoricit? 

E limpede ca pe cel dintâi. Sa zicem ca avem doi păcătoşi - unul pedepsit, altul nepedepsit. Sa 
nu-mi spui: "Fericit e acesta, ca e bogat, dezbracă pe orfani si face silnicie văduvelor". Chiar 
daca nu boleşte, ci, asa răpitor cum e, are trecere, se bucura de cinste si stăpânire, nu suferă nici 
unul din necazurile omeneşti, nici fierbinţeala [febra], nici lipsa, nici vreo boala de alt fel, are o 
ceata de copii în jurul sau si bătrâneţe verzi: ei bine, pe acesta sa-1 plângi mai mult, ca e bolnav si 
nici doftoricit nu e. 

Cum anume - o sa va spun acuma eu. Daca ai vedea pe cineva ca cuprins de hidropica si are 
splina umflata, însă nu aleargă la doctor, ci bea băuturi reci, are masa de sibarit33, se îmbată în 
fiecare zi, e însoţit de mult alai si îsi sporeşte astfel boala, l-ai ferici sau l-ai plânge? Dar daca l-ai 
vedea pe altul cuprins de hidropica, dar se bucura de îngrijirea mâinilor doctorilor, se 
înfometează [tine regim], se strâmtoreaza mult, rabdă leacuri amare, care pricinuiesc durere, însă 
prin durere nasc sănătate, nu l-ai ferici mai mult decât pe acela? 

Bineînţeles, căci unul boleşte si nu se îngrijeşte, iar celalalt boleşte si se lecuieşte. "Dar e cu 
osteneala lecuirea". O fi, însă la urma e cu folos. Asa este în viata de acum. Dar de la trupuri sa 
trecem la suflete, de la boli la păcate, de la amărăciunea leacurilor la pedepsele si la judecata lui 
Dumnezeu: ca precum este leacul cel de la doctor si tăierea [incizarea] si arderea [cauterizarea], 
asa este pedeapsa cea de la Dumnezeu. Precum focul de multe ori pus pe locul bolnav arde si 
împiedica întinderea bolii, iar cuţitul îndepărtează putreziciunea, fiind dureros, dar aducând 
folos, asa si foametea si molimele si toate câte par rele, sunt aduse asupra sufletului în loc de 
cuţit si foc ca sa împiedice întinderea păcatelor după asemănarea a ceea ce se întâmpla la 
doftoricirea bolilor trupeşti si sa facă sufletul mai bun. Si iarasi: sa luam doi curvari, însă unul 
bogat si altul sărac. Cine are mai mare nădejde de mântuire? Bineînţeles ca săracul. 

Sa nu zici, prin urmare: "Bogatul curveste si trăieşte în belşug, si pentru asta îl fericesc". Mai 
vârtos se cădea sa îl fericeşti daca curvind ar fi trăit în sărăcie, ar fi răbdat de foame, fiindcă 
sărăcia l-ar fi învăţat filosofia cu de-a sila. Când vezi pe un om rau ca o duce bine, sa plângi, 
fiindcă doua sunt relele lui: si ca este bolnav, si ca nu are vindecare. Când vezi pe un om rau în 
necazuri, mângâie-1 - nu doar fiindcă mai bun se face, ci fiindcă multe din păcatele lui sunt şterse 
aici. la aminte cu agerime la ce spun. Mulţi dintre oameni si aici sunt chinuiţi, si dincolo sunt 
osândiţi; alţii numai aici; alţii numai dincolo. Baga la cap învăţătura mea, fiindcă acest cuvânt, 
priceput bine, multe tulburări alunga din gândul tau. 

Dar, daca vreţi, sa vorbim mai întâi de cel care dincolo este pedepsit, iar aici se bucura de plăceri. 
Sa ia aminte si bogaţii si săracii la cele spuse, ca atât unora cât si celorlalţi le este de folos 
învăţătura. Cu privire la faptul ca mulţi sunt osândiţi si aici si dincolo, asculta ce zice Hristos: "în 
oricare cetate sau casa veţi intra, daţi bineţe zicând: "Pace casei acesteia"- si de va fi casa 

vrednica, sa vina pacea voastră peste ea; iar de nu va fi vrednica, pacea voastră la voi sa se 
întoarcă. Si oricine nu va va primi pe voi, nici va asculta cuvintele voastre, ieşind afara din 
cetate, scuturaţi praful de pe picioarele voastre. Amin grăiesc vouă, ca mai uşor va fi pământului 
Sodomei si Gomorei în Ziua Judecaţii, decât cetăţii aceleia" (Matei 10, 11; Luca 10, 5, 10). 

De aici este vădit ca locuitorii Sodomei si ai Gomorei si aici au fost osândiţi, si dincolo sunt 
pedepsiţi - fiindcă atunci când zice ca mai uşor va fi celor din Sodoma decât acestora, arata ca 
cetăţenii Sodomei sunt pedepsiţi, dar nu la fel ca ei. 

4. Sunt si unii care sunt pedepsiţi numai aici, precum curvarul din Corint - căci scriindu-le 
corinteni-lor, fericitul Pavel zicea asa: "Cu adevărat, se aude între voi curvie, si încă de aceea 
care nici între păgâni nu se pomeneşte, sa aibă cineva pe femeia tatălui sau. Si voi v-ati semeţit, 
în loc mai bine sa fi plâns ca se ridice dintre voi cel ce a făcut fapta aceasta. Eu, dar, nefiind la 
voi cu trupul, însă cu duhul fiind de fata acolo, iată am judecat ca si cum as fi de fata pe cel ce a 
făcut aceasta, precum urmează: în numele Domnului nostru Iisus Hristos, adunându-va voi si 
duhul meu, sa daţi pe unul ca acesta satanei spre pieirea trupului, ca duhul sa se mântuiască în 
ziua Domnului Iisus" (I Corinteni 5, 1-5). 

Ai văzut cum acest curvar este pedepsit aici, iar dincolo nu este pedepsit? Ca fiind pedepsit aici 
cu trupul, nu mai este pedepsit dincolo. Si acum sa va arat pe cineva care s-a desfătat aici, iar 
dincolo este pedepsit. Era un om bogat. Dar chiar daca ati luat-o înainte pe firul istorisirii, sa 
aşteptaţi deznodământul. Fireşte, pentru mine este cinste, iar pentru voi lauda atunci când abia 
fiind semănat începutul cuvântului, voi culegeţi deja spicul; neîncetata împărtăşire de învăţaturi a 
făcut din voi dascăli; dar fiindcă împreuna cu voi au intrat si oarecare străini, nu alergaţi, ci 
asteptati-i pe cei ce schioapata. Ca doar Biserica trup este: are si ochi, are si cap. 

Daca intra un spin în talpa, ochiul se pleacă, mădular fiind al trupului, si nu zice: "întrucât sed la 
înălţime, dispreţuiesc mădularul de jos", ci se pleacă si lasă înălţimea sa. Ce este mai de rând ca 
talpa si ce este mai nobil decât ochiul? Dar împreuna-patimirea a acoperit deosebirea, si 
dragostea a împreunat totul. 

Asa sa faci si tu: chiar daca eşti iute, chiar daca eşti pregătit pentru ascultarea învăţăturii, însă 
fratele tau nu poate urmări învăţaturile pe care le însămânţez (Cuvântul poate da atât imaginea 
unei însamântari cât si cea a depunerii unui capital ce trebuie sa dea profit ) în voi, sa se coboare 
ochiul tau spre talpa, sa sufere împreuna cu cel ce schioapata, asa încât sa nu ramâna lipsit de 
cuvântul învăţăturii din pricina repeziciunii tale si a încetinelii lui. Sa nu te foloseşti de 
priceperea ta spre pierzania lui, ci da mulţumită lui Dumnezeu pentru repeziciunea ta. Eşti bogat? 
Ma bucur si ma veselesc, dar acela încă trăieşte în sărăcie - sa nu ramâna sărac pentru bogăţia ta. 
El are un spin - tulburarea gândului; ci pogoara-te si îndepărtează spinul. 

Ce zice, deci? "Era un oarecare om bogat"- cu numele, nu cu lucrul. "Era un oarecare om bogat", 
ce se îmbracă în porfira, întindea masa îmbelşugata, avea pocale de vin împodobite cu ghirlande, 
făcea în fiecare zi ospeţe; iar celalalt "era un sărac oarecare pe nume Lazar". Si unde este numele 
bogatului? Nicăieri, ca este fara nume. Câta bogăţie avea si nume nu i se afla. . . Cum este aceasta 
bogăţie? Ca un pom bogat în frunze, însă lipsit de rod, stejar întins spre înălţime, care-si da 
ghinda ca mâncare dobitoacelor, om fara rod de om - ca unde este bogăţie si răpire, lup este cel 

59 



care se vede; unde este bogăţie si cruzime, leu vad, nu om: a pierdut bunul neam [nobleţea] prin 
râul neam al răutăţii. 

"Era un oarecare om bogat", care se îmbracă în porfîra zi de zi, iar sufletul si-1 umplea de 
păienjeniş; care mirosea a mir, dar era plin de putoare; care întindea masa bogata, hrănind 
paraziţi si lingăi, îngrasând trupul rob, iar pe stăpânul suflet lasându-1 sa moara de foame nebăgat 
în seama; a cărui casa era împodobita si temelia păcatului văruita; care avea sufletul înecat în 
vin. Aşadar, avea bogatul acela masa bogata întinsa, pocale cu vin împodobite cu ghirlande, 
hrănea paraziţi si lingăi - circul cel rau al diavolului, lupii cei ce robesc pe mulţi dintre bogaţi, ce 
cumpăra cu ghiftuiala pântecelui lor pieirea acelora, care pierd cu multa cinstire si linguşire pe 
bogat. 

N-ar greşi cel care i-ar numi pe unii ca aceştia lupi care, luându-1 pe bogat ca pe o oaie în 
mijlocul lor, îl ridica în slavi cu laudele, si îl umfla de mândrie cu osanalele, si nu îl lasă nici sa- 
şi vadă rana, ci îi orbesc cugetul si îi măresc buba. Mai apoi, schimbându-se bătaia vântului, fug 
"prietenii", iar suferinţa i-o împărtăşim noi, cei ce îl mustram; măştile acelora sunt date jos, cum 
deseori se întâmpla si acum. 

5. Aşadar, bogatul acela hrănea paraziţi si lingăi, făcând din casa teatru, adapând pe fiecare cu 
vin până la molesire, în bunăstare multa petrecând; iar celalalt era Lazar cel plin de bube, care 
şedea la poarta bogatului si poftea farâmiturile de la masa lui. înseta lângă izvor, înconjurat de 
bunăstare flămânzea. Si unde zăcea? Nu la răscruce, nu în vreo uliţa, nu în mijlocul pieţei, ci la 
poarta bogatului, pe unde intra si ieşea bogatul, ca sa nu zică acesta: "Nu l-am văzut, mi-a scăpat 
privirii, nu l-au zărit ochii mei". La usa ta zace mărgăritarul în noroi, si nu te uiţi? doctorul la 
poarta, si nu te lecuiesti? cârmaciul în liman, si suferi sfărâmare de corabie? Hrăneşti paraziţi si 
pe săraci nu îi hrăneşti? Asa a fost atunci, asa este si astăzi: fiindcă acestea s-au scris ca 
viitorimea sa tragă învăţătura din fapte si sa nu păţească ce a patit acel bogat. 

Săracul, dar, zăcea la poarta; săracul era afara, bogatul înăuntru; zăcea plin de bube trupul, 
comoara având deasupra spini, iar dedesubt mărgăritare - căci cu ce îi strica boala trupeasca daca 
avea sănătatea sufletului? Sa audă săracii, si sa nu-i mai înăbuşe deznădejdea; sa audă bogaţii, si 
sa se întoarcă de la răutatea lor: ca cele doua chipuri - al bogatului si al săracului, al cruzimii si al 
bărbăţiei, al lăcomiei si al răbdării - ne sunt înfăţişate ca atunci când vezi un sărac bubos si 
dispreţuit sa nu îl plângi; când vezi un bogat împodobit, sa nu îl fericeşti. Adu-ti aminte de pilda; 
daca te tulbura sfărâmarea de corabie a gândurilor, grăbeşte la liman, ia mângâiere din povestire, 
gândeste-te la Lazar cel dispreţuit, gândeşte -te la bogat cât de bine o ducea si cum se bucura de 
plăceri, si nimic din cele ce se întâmpla în viata sa nu te tulbure. Ca de ai gând desăvârşit nu te 
îneacă valurile, nu se scufunda corabia ta, daca prin dreapta judecare a gândurilor deosebeşti 
firea lucrurilor. Ce-mi zici: "Trupul meu este strâmtorat"? Cugetul tau sa nu se vatame. "Cutare e 
bogat si rau". 

Ce daca? Dar răutatea nu se vede cu ochii. Nu-mi judeca după cele dinafară ale omului, ci după 
cele dinăuntru. Daca vezi un pom, te uiţi la frunze sau la rod? Asa si cu omul: daca vezi un om, 
nu-1 judeca după cele dinafară, ci după cele dinăuntru; uita-te la rod, nu la frunze. Nu cumva sa 
fie măslin sălbatic si sa fie socotit măslin bun; nu cumva sa fie lup si sa fie socotit om. 

Deci, nu te uita la firea omului, ci la alegerea voii; nu la înfăţişare, ci la cuget - si nu numai la 
cuget, ci cercetează cu de-amanuntul viata lui. Daca are iubire de săraci, om este; de este dedat 
negoatelor, stejar este35 de e dedat mâniei e fiara, este leu; de este răpitor, lup este; de este 
înşelător, năpârca este. Si sa spui: "Eu om caut, ce-mi araţi fiara în loc de om?", învata în ce sta 
vrednicie omului si nu te tulbura. 

Aşadar, Lazar zăcea la poarta bubos, ros de foame; iar câinii, venind, lingeau rănile lui - câinii, 
ma milostivi ca omul, îi lingeau rănile, curatându-i obrin- teala. Si zăcea precum aurul în cuptor, 
facându-se mai încercat; nu spunea ca mulţi dintre cei săraci "Asta înseamnă Pronie? Oare 
Dumnezeu vede cele omeneşti? Eu sunt drept si trăiesc în sărăcie, ia cutare este nedrept si 
vieţuieşte în bogăţie". 

Nimic de acest fel nu cugeta, ci se deşerta de socotinţa sa si lasă sa lucreze neurmata iubire de 
oameni a lui Dumnezeu, curatindu-si sufletul, îndurând cu bărbăţie pătimirile, dovedind răbdare 
statornica, zăcând cu trupul si alergând cu cugetul, înaripat fiind cu socotinţa, răpind cununa, 
ridicându-se din rele si martor bunătăţilor facându-se. Nu a zis: "Paraziţii se îndestulează, iar eu 
nici de farâmituri nu sunt învredncit". Dar ce? Mulţumea si dădea slava lui Dumnezeu, 

Si au murit amândoi: a murit bogatul si a fost îngropat; a plecat si Lazar, ca nu as putea spune: 
"A murit". Ca moartea bogatului a fost moarte si îngropare, în vreme ce moartea săracului a fost 
plecare, si mutare la cele mai bune, si alergare din arena la răsplătire, din mare la liman, din lupta 
la triumf, din osteneli la cununa. Au plecat amândoi dincolo, unde sunt cele adevărate; s-a 
terminat piesa de teatru, au fost date jos măştile. 

Ca la teatru se lasă la amiaza cortina si intra mulţi dintre actori prefacându-se, cu masti pe fata, 
povestind un basm vechi si istorisind despre cele de atunci, si unul face pe filosoful nefiind 
filosof; altul face pe împăratul nefiind împărat, ci având chip de împărat fiindcă asa cere 
povestea; doctorul nici un bat nu e în stare sa mânuiască, ci numai hainele sunt de el; robul e un 
om slobod; dascălul nici slovele nu le ştie. Se arata cu totul altceva decât sunt de fapt, iar ce sunt 
de fapt nu arata (deoarece ca doctor apare cineva care nu este doctor, si ca filosof apare cineva cu 
o masca pletoasa, si ca ostaş apare cineva îmbrăcat ostăşeşte). Si înfăţişarea mastii însala 
privirea, însă nu poate schimba firea pe care o fatareste. 

Câta vreme privitorii sed desfatându-se, măştile rămân pe fete; după ce vine seara însă, si 
spectacolul se încheie, si toata lumea pleacă, măştile sunt aruncate si cel ce înăuntru era împărat 
se afla afara aramar. Au fost aruncate măştile, a plecat amăgirea, a fost arătat adevărul - si cel ce 
înăuntru era slobod se afla afara rob (fiindcă, precum am zis, înăuntru e amăgirea, iar afara 
adevărul), si s-a lăsat seara: s-a terminat piesa de teatru, s-a arătat adevărul. 

Asa e si în privinţa vieţii si a morţii: cele de acum sunt teatru, lucrurile omeneşti sunt actorie. Iar 
când se va pune capăt zilei si va veni noaptea cea înfricoşata sau mai degrabă zi (noapte pentru 
păcătoşi, iar zi pentru cei drepţi); când se va termina piesa de teatru, când se vor arunca măştile, 
când va fi cercetat fiecare si faptele sale - nu fiecare si bogăţia sa, nu fiecare si dregatoria sa, nu 
fiecare si vaza sa, nu fiecare si stăpânirea sa, ci fiecare si faptele sale - fie el boier, împărat, 
femeie sau bărbat, când Dumnezeu ne va întreba de viata creştineasca si faceri de bine, nu de 
mulţimea rangurilor, nu de starea umila a sărăciei, nu de semetia samavolnicei stăpâniri, ci va 

zice: "Mie da-mi fapte - si daca-mi dai, chiar daca eşti rob, eşti mai bun decât unul slobod; chiar 
daca eşti femeie, eşti mai barbata decât bărbatul". 

După ce se vor arunca măştile, atunci se vor arata si adevăratul bogat, si adevăratul sărac; si 
precum atunci când se termina piesa de teatru si vreunul dintre noi, care sta pe un loc de sus, 
vede pe cel ce înăuntru era filosof ca afara este aramar si zice: "Aoleu, asta nu era înăuntru 
filosof? Afara vad un aramar. Asta nu era înăuntru împărat? Afara vad un om de rând. Asta nu era 
înăuntru bogat? Afara vad un sărac", asa se va întâmpla si atunci. 

6. Nu vorbesc mai pe larg ca sa nu-1 zăpăcesc pe ascultător cu mulţimea celor grăite, în schimb, 
vreau sa înfăţişez o piesa de teatru cu numai doua personaje. Doua personaje am folosit, de la 
acestea pornind a va croi drum si a va face temei de înţelegere. V-am lărgit cugetul prin pilda 
vieţii de zi cu zi, încât fiecare sa priceapă deosebirea lucrurilor36. 

Aşadar, doua sunt personajele: unul este bogat, altul sărac; Lazar joaca rolul săracului, bogatul - 
pe cel al bogatului; viata lor văzuta este un rol, nu adevărata stare a lucrurilor. Au plecat amândoi 
dincolo, atât bogatul cât si săracul. Pe Lazar l-au primit îngerii: după câini - îngeri, după usa 
bogatului - sânul lui Avraam, după foamete - îmbelsugare fara margini, după necaz - uşurare 
netulburata. Pe bogat, în schimb, după bogăţie 1-a luat în primire sărăcia, după masa îmbelşugata 
- pedeapsa si chinurile, după odihna - dureri nesuferite. Si ia seama ce se întâmpla: au plecat 
dincolo, si piesa de teatru s-a terminat; au fost date jos măştile, se arata de acum fetele. 

Au plecat amândoi dincolo, si bogatul, chinuindu-se în văpaie, vede pe Lazar odihnindu-se, 
desfatându-se, bucurându-se în sânul lui Avraam, si zice către el: "Părinte Avraame, trimite pe 
Lazar sa-mi umezească limba cu vârful degetului, ca ma chinuiesc în văpaia aceasta". Dar 
Avraam ce zice? "Fiule, ai luat cele bune ale tale si Lazar pe cele rele ale sale - si acum el este 
mângâiat, iar tu te chinuiesti. De altfel, si prăpastie s-a întărit între noi si voi, ca daca vrea cineva 
sa treacă de aici către voi sa nu poată". Luaţi aminte, căci este de folos sa vorbim despre acestea: 
astfel ne speriem, însă ne curăţim; ne doare, însă ne îndreptam. Primeşte, deci, cele ce se spun. 

Aşadar, fiind bogatul în munci, a privit în sus si 1-a văzut pe Lazar: a văzut ceva nou. La usa ta 
stătea, bogatule, în fiecare zi; nu o data intrai si ieseai, însă atunci nu îl vedeai - iar acum, ca eşti 
în văpaie, îl vezi de la depărtare? Când petreceai în bogăţie, când ţinea de voia ta sa te uiţi la el, 
n-ai vrut sa-1 vezi: de ce acum ai vederea atât de agera? Nu era la poarta ta? Cum nu-1 vedeai? 
Când era aproape nu îl zăreai, iar acum îl vezi si din depărtare, peste o prăpastie atât de mare? 

Si ce face bogatul? îl cheamă părinte pe Avraam. De ce îi spui părinte celui a cărui iubire de 
străini nu ai urmat-o? Bogatul îi spune lui Avraam părinte, Avraam îi spune fiule, numele acestea 
arata înrudirea, însă bogatul nu capata nici un ajutor. Totuşi, ele sunt pomenite, si anume ca sa 
învăţaţi ca înrudirea nu foloseşte la nimic: ca bunul neam [nobleţea] sta nu în strălucirea 
înaintaşilor, ci în îmbunătăţirea obiceiurilor. Sa nu îmi zici: "Am tata consul". Ce-mi pasa mie? 
Eu îti vorbesc despre altceva. Sa nu îmi zici: "Am tata consul". Pe Apostolul Pavel de l-ai avea 
ca tata si de-ai avea fraţi mucenici, iar tu nu ai urma faptei lor bune, nu ai nici un folos din 
înrudire, ci mai vârtos vătămare si osânda. "Mama mea este milostiva". Si ce legătura are asta cu 
tine, neomenosul? 

Ca iubirea ei de oameni sporeşte osânda râului tau obicei. Ce zice Botezătorul Ioan către norodul 
iudeu? "Faceţi rod vrednic de pocăinţa, si nu începeţi a zice întru voi: "Tata avem pe Avraam" 
(Luca 3, 8). Ai strămoş slăvit? Daca-i urmezi, ai câştigat; iar daca nu-i urmezi, pârâs se face 
strămoşul slăvit, ca din rădăcina dreapta roadă amara ai ieşit. Niciodată nu-1 ferici pe omul ce are 
ruda pe un drept, de nu urmează obiceiurilor aceluia. 

Ai mama sfânta? Si ce îti foloseşte? Ai mama rea? Si cu ce te vatama? Ca precum fapta buna a 
mamei nu-ti foloseşte de nu-i urmezi, asijderea nici răutatea nu te va vatama daca îti preschimbi 
răutatea în bunătate. Dar precum acolo este mai mare vina, pentru ca având acasă pilda n-ai 
urmat faptei bune, asijderea si aici lauda e mai mare, pentru ca având mama rea nu ai urmat 
răutăţii ei, ci din rădăcina amara roadă buna ai ieşit - ca nu strălucire a înaintaşilor se cere, ci 
obicei îmbunătăţit. Eu si pe rob îl numesc nobil, si stăpân pe cel ferecat în lanţuri, daca vad ca 
are un fel de a fi creştinesc; pentru mine si cel cu rang înalt este om de rând daca are suflet de 
rob. Ca cine este rob, daca nu cel ce face păcatul? Ca robia trupeasca tine de împrejurări, însă 
aceasta robie tine de deosebirea voii, si cealaltă tot de aici si-a luat începutul. 

7. în vechime nu erau robi: ca Dumnezeu, zidind pe om, nu 1-a făcut rob, ci slobod. A făcut pe 
Adam si pe Eva, si amândoi erau slobozi. De unde a luat, dar, început robia? Neamul omenesc s- 
a abătut de la calea dreapta si, întrecând măsura poftei, a ajuns la neînfrânare: si daca vrei sa ştii 
cum, asculta. 

A venit potopul, obşteasca sfărâmare de corabie [naufragiu] a lumii, "s-au deschis jgheaburile 
cerului si izvoarele adâncului s-au desfăcut" (Facere 7, 11) si cele văzute se topeau37 si se 
destrămau, pământul nu se mai vedea, ci toate erau mare, având ca rădăcina mânia lui 
Dumnezeu, si toate erau valuri. Munţii se întindeau spre înălţimi, dar marea si pe ei îi acoperea - 
încât erau numai marea si cerul. Si neamul omenesc era pierdut, si singura scânteie rămasa din 
neamul nostru era Noe: scânteie nestinsa în mijlocul marii, purtând începăturile neamului nostru, 
pe femeie si pe copii, pe porumbiţa si pe corb si toate celelalte. 

Si erau toţi înăuntru, si chivotul [arca] se purta deasupra apei în mijlocul talazurilor, si nu se 
sfărâma, fiindcă avea cârmaci pe Stăpânul tuturor: ca nu scândurile ei au sca-pat-o, ci mâna Lui 
cea puternica. Si uita-te ce minune: după ce a fost potopit pământul, după ce au fost nimiciţi 
lucratorii râului, după ce s-a potolit furtuna, s-au arătat vârfurile munţilor, "a şezut chivotul" [s-a 
oprit arca] (Facere 8, 4-5), "Noe a trimis porumbiţa" (8). 

Taine erau acestea si chipuri ale celor ce aveau sa fie: de pilda, chivotul închipuie Biserica, Noe 
pe Hristos, porumbiţa pe Duhul Sfânt, frunza de măslin - iubirea de oameni a lui Dumnezeu. 
Vietatea de casa [domestica] a fost trimisa si a ieşit din chivot - dar primele sunt chipuri, iar 
celelalte - adevăr. Si ia seama la îmbelsugarea adevărului. 

Precum chivotul i-a scăpat în mijlocul marii pe cei care erau înăuntrul sau, asa si Biserica scapă 
pe toţi cei rătăciţi: însă chivotul doar scapă, în vreme ce Biserica face mai mult. lata ce vreau sa 
zic: chivotul a primit dobitoace si a scăpat dobitoace; Biserica a primit oameni dobitocesti, si nu 
doar ca îi scapă, ci-i si preface. Chivotul a primit corb si corb a scos din el; Biserica primeşte 
corb si scoate porumbiţa, primeşte lup si îl scoate oaie - fiindcă atunci când intra în ea un om 

răpitor, lacom, si aude dumnezeiestile cuvinte ale învăţăturii, se schimba la cuget si din lup se 
face oaie, căci lupul răpeşte si cele străine, iar oaia si lâna sa o da. 

A şezut chivotul, si uşile s-au deschis. Noe a ieşit cu bine din sfărâmarea de corabie; vede 
pământul pustiit, vede mâlul ce se făcuse grabnic mormânt -mormânt de obşte vitelor si 
oamenilor, toate trupurile cailor si oamenilor si vitelor necuvântătoare îngropate laolaltă. A văzut 
priveliştea aceea jalnica, a văzut pământul plin de amărăciune; era foarte descurajat; toţi 
pieriseră; nu scăpase om, nici vita, nici altceva nimic, afara de cine se afla în chivot; nu se vedea 
nimic, fara numai cerul; descurajarea îl stăpânea, era cuprins de durere. 

A băut vin si s-a culcat, ca sa se mângâie de rana descurajării. S-a întins pe pat, încredintându-se 
somnului ca unui doctor ca sa mai uite de cele întâmplate, precum era firesc sa se întâmple unui 
bătrân care a băut vin si a adormit. Trebuie sa-1 dezvinovăţim pe drept: ca n-a făcut ce a făcut 
fiindcă era beţiv, nici din pofta pătimaşa, ci prin vin si somn îsi lecuia durerea. De asta a zis si 
Solomon: "Daţi vin celor ce sunt în supărări si băutura îmbătătoare celor ce sunt în dureri" (Pilde 
31,6). De asta mulţi dintre oameni - si mai ales cei îndoliaţi, care si-au înmormântat pruncul sau 
femeia - din pricina durerii sfâşietoare, a întristării covârşitoare, a gândului chinuitor la pierderea 
suferita, aduce acasă prieteni, si face ospat îmbelşugat, si se da vin curat celui întristat ca sa i se 
aline rana. 

Asa s-a întâmplat si cu bătrânul Noe atunci: ca fiind chinuit de întristare s-a folosit de vin ca de 
un leac, si acesta I-a făcut sa adoarmă. Iar ca sa învăţaţi de unde a venit robia, aflaţi ca nu după 
multa vreme a intrat acel blestemat de fiu al lui - fiu după fire, nu după alegerea voii (si iarasi 
spun ca bunul neam sta nu în strălucirea strămoşilor, ci în felul de a fi îmbunătăţit); a intrat acel 
fiu al lui si a văzut goliciunea tatălui. 

Se cuvenea sa îl acopere, se cuvenea sa îl îmbrace cinstindu-i bătrâneţea, cinstindu-i jalea, 
cinstindu-i necazul, cinstindu-i părinteasca întâietate; dar el, ieşind, a povestit la toţi. Ceilalţi fraţi 
ai lui, luând o manta si mergând de-a-ndaratelea, ca sa nu vadă cele trâmbiţate de către el, au 
intrat si si-au acoperit tatăl - iar acesta, trezindu-se, a aflat totul si a început a zice: "Blestemat 
Hanaan băiatul, sluga va fi fraţilor sai" (Facere 9, 25), adică: "Rob vei fi, pentru ca ai dat în 
vileag ruşinea tatălui tau". Vezi ca din păcat vine robia si ca răutatea a adus-o în lume? 

Iar acum, vrei sa-ti arat cum se slobozeste omul din robie? Era un oarecare Onisim, rob fugar, 
vrednic de dispreţ; a fugit si a mers la Pavel, a primit botezul, s-a spălat de păcate, a rămas la 
picioarele apostolului - iar acesta scrie către stăpânul lui: "Pe Onisim, care cândva era tie 
netrebnic, iar acum si tie si mie de buna treaba, primeste-1 ca pe mine însumi" (Filimon 1,10- 
12). Ce se întâmplase? "L-am născut întru legaturile mele" (10). 

8. Vazut-ai ca sufletul ales, ca obiceiul bun fac pe om slobod? Ca "rob" si "slobod" sunt doar 
nume. Ce e acela "rob"? Doar un nume. Câţi stăpâni nu zac în pat beţi, iar slugile stau lângă ei 
treze? Pe cine sa numesc "rob": pe cel treaz, sau pe cel beat? Pe robul unui om, sau pe cel robit 
de patima? Unul e rob pe dinafară, celalalt îsi poarta robia în sine pretutindeni. 

Spun asta - si nu voi înceta s-o spun - ca gândul vostru sa fie în potrivire cu firea lucrurilor si sa 
nu va lasati târâţi de amăgirea gloatei, ci sa stiti ce înseamnă "rob", ce înseamnă "sărac", ce 

64 



înseamnă "de neam prost", ce înseamnă "fericit", ce înseamnă "pătimire": ca daca veţi învata a 
face dreapta deosebire între acestea, nu veţi suferi nici o tulburare. Dar ca nu cumva, lungind de 
prisos vorba, sa ne abatem de la cele urmărite, haide sa revenim la firul cuvântării. Deci, bogatul 
din pilda a ajuns sărac - sau, mai bine zis, era sărac si când era bogat: ca ce folos este omului 
daca are cele străine si cele cuvenite lui nu le are? 

Ce folos este omului a dobândi avere fara a dobândi fapta buna? De ce iei ale altora si cele 
cuvenite tie le pierzi? "Am", zice, "ţarina roditoare". Si ce daca? Dar nu ai suflet roditor. "Am 
robi". Dar nu ai fapta buna. "Am haine". Dar nu ai dobândit cucernicie. Ai lucruri străine, iar pe 
cele ce ti se cad nu le ai. Daca cineva îti va da avere în păstrare, te pot numi bogat? Nicidecum. 
De ce? Fiindcă bunurile pe care le ai sunt străine; fiindcă sunt lăsate în păstrare. O, de ti-ar fi 
doar bunuri lăsate în păstrare, nu si adaos la pedeapsa! 

Aşadar, văzând bogatul pe Lazar, zice: "Părinte Avraam, miluieste-ma". Cuvinte de sărac, de 

cerşetor, de sărman. "Părinte Avraame, miluieste-ma". "Ce 

vrei?" 

Trimite pe Lazar. Cel pe care de nenumărate ori l-ai trecut cu vederea, pe care nici n-ai vrut sa-1 
vezi, acela ceri acum sa îti fie trimis ca sa te mântuiască? 

Trimite pe Lazar. Dar unde-ti sunt acum paharnicii? Unde îti sunt covoarele? Unde-ti sunt 
paraziţii? Unde îti sunt lingăii? Unde ti-e îngâmfarea? Unde îti e trufia? Unde ti-e aurul îngropat? 
Unde-ti sunt hainele cele roase acum de molii? Unde ti-e argintul pe care îl cinsteai? Unde ti-e 
strălucirea cea păruta si desfătarea? Frunze erau: a venit iarna si s-au uscat toate; cum a venit 
ziua, a fugit visul - ca umbra era; a venit ziua si s-a dus umbra. 

Trimite pe Lazar. "Dar de ce nu vede bogatul nici un alt drept - nici pe Noe, nici pe Iacov, nici pe 
Lot, nici pe Isaac, ci pe Avraam?" De ce? Fiindcă Avraam era iubitor de străini, si pe calatori îi 
trăgea în cortul sau - si iubirea lui de străini spre mai mare osânda a neomeniei bogatului slujeşte. 

Trimite pe Lazar. Auzind asta, sa ne cutremuram, iubiţilor, ca nu cumva, văzând si noi săraci si 
trecân-du-i cu vederea, sa ni se facă dincolo paraşi mulţi în locul unui singur Lazar. 

"Trimite pe Lazar, sa-si întingă vârful degetului în apa si sa îmi răcorească limba, ca ma 
chinuiesc mult în văpaia aceasta". Da, căci "cu măsura cu care veţi măsura, cu aceea vi se va 
măsura" (Matei 7, 2). N-ai dat din farâmituri? N-ai parte de picătura cea de apa. 

"Trimite pe Lazar, sa-si întingă vârful degetului în apa si sa îmi răcorească limba, ca ma 
chinuiesc mult în văpaia aceasta". Si ce zice către el Avraam? "Fiule, ai primit cele bune ale tale 
în viata ta, si Lazar asijderea cele rele: si acum el se mângâie, iar tu te chinuiesti". 

Nici aici nu a zis: "ai primit cele bune ale tale", ci: "Ai luat". 

Multa deosebire face adaosul prepoziţiei - fiindcă, precum a zis de multe ori dragostei voastre, 
trebuie sa cercetam si silabele, întrucât Domnul spune: "Cercetaţi Scripturile" (Ioan 5, 39), căci 
adeseori putem scoate un înţeles si dintr-o iota sau o cirta. Iar ca sa te încredinţezi ca si adaosul 

unei slove poate avea înţelesul sau, patriarhul Avraam, despre care vorbeam adineauri, s-a numit 
mai întâi Avram - si Dumnezeu i-a zis: "Nu va mai fi numele tau Avram, ci Avraam" (Facere 17, 
5). A adăugat un a, si 1-a făcut părinte al multor neamuri, lata, deci, cum adaosul unei slove s-a 
făcut semn de multa nobleţe. Aşadar, sa nu laşi nebăgate în seama lucrurile acestea. 

Aşadar, patriarhul nu a zis: ai primit cele bune ale tale, ci: Ai luat - se spune când este vorba de 
primirea a ceva datorat, ia aminte la ce spun: ca una este a primi (pur si simplu) , si alta este a 
primi ceva datorat. "Ai primit cele bune ale tale, si Lazar pe cele rele ale sale". lata ca si bogatul 
a primit cele bune ale sale, si Lazar pe cele rele ale sale. Spun toate acestea avându-i în vedere pe 
cei pedepsiţi aici, nu dincolo, si pe cei ce se desfată aici si dincolo sunt pedepsiţi. 

Ia aminte, aşadar, la ce zic. "Ai primit cele bune ale tale, si Lazar pe cele rele ale sale" - cele 
datorate. Luaţi aminte la acest lucru, fiindcă acum ajung la ţinta: numai - cum se spune - lasati- 
ma sa-mi tes urzeala, însă nu va tulburaţi de la început, ci când ma apuc sa spun asa ceva 
aşteptaţi încheierea. 

Vreau sa va fac agera privirea mintii si sa nu va îndeletniciţi numai pe deasupra [superficial] cu 
dumnezeiestile Scripturi, ci sa va pogorâţi în adâncul lor - adânc ce nu cunoaşte vifor, adânc mai 
fara de primejdie decât vremea senina. Cu cât vei coborî mai mult, cu atât vei fi mai ferit de 
primejdie - ca nu este aici navala fara de rânduiala a apelor, ci aşezare cu buna rânduiala a 
înţelesurilor. "Ai primit cele bune ale tale, si Lazar pe cele rele ale sale: si acum el este mângâiat, 
iar tu te chinuiesti". însemnat este lucrul pe care-1 cercetam acum. 

Am zis ca arata primirea a ceva datorat. Si atunci, daca Lazar era drept - precum într-adevar era 
si precum ne arata sânul lui Avraam, cununa, rasplatile, uşurarea, desfătarea, bărbăţia, răbdarea -, 
iar bogatul era păcătos si cu totul rau si lipsit de omenie, dedat beţiei si dezmierdării, întinzând 
ospeţe sibaritice, trăind în atâta neruşinare si dezmat, pentru ce zice patriarhul asa? Ce i se datora 
lui, om bogat, om dezmăţat si neomenos? Ce i se datora? De ce n-a zis Avraam: "Ai primit", ci: 
"Ai luat?" 

9. Ia aminte la ce s-a zis: i se cuveneau pedepse, i se cuveneau munci, i se cuveneau chinuri. De 
ce n-a zis: "Ai luat acestea", încordeaza-ti cugetul, fiindcă voi coborî în adâncul noimelor. Dintre 
toţi oamenii care sunt, unii sunt păcătoşi, ier alţii drepţi, la aminte, dar, la deosebirea ce este sf 
între drepţi: unul e drept, iar altul e mai drept; unul este mai mare, iar altul e mai mic; si precum 
sunt multe stele si soare si luna, asa e si deosebirea drepţilor: "ca alta este slava soarelui, si alta 
slava lunii, si alta slava stelelor" (I Corinteni 15, 41). 

Ca unele sunt mai mari în slava, iar altele mai mărunte; si precum sunt trupuri [corpuri] cereşti, 
asa sunt si trupuri pământeşti; si precum între trupuri unul e trup de cerb, altul de câine, altul de 
leu, altul de vipera, altul de alta fiara, asa si între păcate sunt deosebiri. Deci, între oameni unii 
sunt drepţi, iar alţii păcătoşi; dar si între drepţi este deosebire multa, si între păcătoşi este 
deosebire multa si fara margini. Ci ia aminte: chiar de ar fi cineva drept, si de o mie de ori drept, 
si ar fi urcat chiar până la culmea faptei bune, încât sa scape de păcate, nu poate fi curat de 
întinaciune, de-ar fi de o mie de ori drept - fiindcă om este. Ca "cine se poate lauda ca are inima 
curata? Sau cine va cuteza a zice ca este curat de păcate?" (Pilde 20, 9). 

De aceea ni s-a si poruncit sa zicem în rugăciunea noastră: si ne iartă noua gresalele noastre, ca 
prin întrebuinţarea statornica a rugăciunii acesteia sa ne amintim ca dincolo ne pasc pedepse 
pentru vinile noastre. De altfel, Pavel apostolul, vasul alegerii, templul lui Dumnezeu, gura lui 
Hristos, alăuta Duhului, dascălul lumii, cel care a înconjurat pământul si marea, care a smuls 
spinii păcatelor, care a semănat seminţele cucerniciei, cel mai puternic decât împăraţii, mai 
înstărit decât bogaţii, mai tare decât ostaşii, mai filosof decât filosofii, mai bine grăitor decât 
ritorii, cel care neavând nimic câştigase toate, cel ce prin umbra sa strica moartea, cel ce prin 
hainele sale gonea bolile, cel ce în mare a ridicat semn de biruinţa, cel răpit până la al treilea cer, 
cel ce a intrat în rai, cel ce a propovăduit pe Hristos ca Dumnezeu - ei bine, acesta zice: "Cu 
nimic nu ma ştiu vinovat: ci nu întru aceasta m-am îndreptat" (I Corinteni, 4, 4). 

Cel ce agonisise atât de multa si de aleasa mulţime a faptelor bune zice: "Iar Cela ce ma judeca 
pe mine, Domnul este". ( I Corinteni 4, 4). 

Aşadar, "cine se va lauda ca are inima curata, sau cine va cuteza sa spună ca este curat de 
păcate?" Cu neputinţa este, dar, a fi vreun om fara de păcat. Ce tot spui tu: "Cutare este drept, 
este milostiv, este iubitor de săraci"? Dar negreşit are si vreun neajuns: fie ocaraste pe nedrept, 
fie ca se măreşte în desert, fie ca altceva de felul acesta face: ca nu pot fi înşirate toate. 

Unul e milostiv, însă adesea e lipsit de întreaga înţelepciune; altul are întreaga înţelepciune, dar 
nu e milostiv: primul e cunoscut pentru acea fapta buna, iar cel de-al doilea pentru cealaltă. Sa 
zicem ca e cineva drept, si de mai multe ori drept, si are toate bunătăţile: daca s-a trufit din 
pricina dreptăţii lui, trufia i-a stricat toata dreptatea. Fariseul nu era drept, postind de doua ori în 
săptămâna? Si ce zice? "Nu sunt ca ceilalţi oameni, răpitori si nedrepţi" (Luca 18, 11). Si de 
multe ori omul cade în trufie fiindcă se simte cu conştiinţa curata, încât vătămarea pe care nu i-a 
putut-o pricinui păcatul i-o pricinuieste trufia. 

Nu poate fi vreun om cu totul drept, asa încât sa fie curat de păcat; si iarasi, nu este om care sa 
fie asa rau încât sa n-aiba vreun bine cât de mic în sine. De pilda: cutare e răpitor si lacom si 
pierzător, dar uneori da milostenie, dar uneori e cu întreaga înţelepciune, dar uneori grăieşte 
cuvânt de folos, dar uneori ajuta cuiva, dar uneori plânge, dar uneori se întristează pentru păcate. 
Deci, nu e drept fara de păcat, nici păcătos pustiu cu totul de orice lucru bun. 

Cine-i mai rau decât Ahav? El făcuse răpire si ucidere; si totuşi, pentru ca i-a părut rau de păcatul 
sau, Dumnezeu a grăit către Ilie: "Vezi cum s-a umilit Ahav de către fata Mea? (III împăraţi 21, 
29), vezi în ce adânc de rautati s-a mai aflat si puţin bine?" Cine-i mai decăzut ca luda trădătorul, 
robul iubirii de arginti? Ci totuşi, si acesta a făcut un mic lucru bun după fapta lui cea grozava; ca 
zice: "Am păcătuit, vânzând sânge nevinovat" (Matei 27, 4). 

Deci, precum ziceam: nu e din fire răutatea, ca sa n-aiba loc fapta buna. Oaia nu se poate 
sălbatici nicicând, căci are blândeţea în fire; lupul nu se poate îmblânzi nicicând, căci are 
sălbăticia în fire. Aşadar, legile firii nu sunt călcate, nici clătinate, ci neschimbate dăinuie. Cu 
mine însă nu-i asa, ci sălbatic ma fac când vreau si blând daca voiesc: ca nu-s legat prin fire, ci 
sunt cinstit cu slobozenia alegerii. Deci, cum am zis, nu este nimeni asa de bun încât sa n-aiba 
vreo mica întinaciune, nici asa rau încât sa n-aiba si vreun lucru bun cât de mic. 

Prin urmare, dat fiind ca este răsplătire pentru toate, chiar daca face bine vreun ucigaş sau 
viclean sau răpitor, negreşit are parte de plata pentru acel bine si nu rămâne binele nerasplatit 
pentru relele pe care le-a făcut. Si iarasi: de va fi făcut cineva nenumărate lucruri bune, dar si 
vreun lucru rau, răsplătirea pentru acel rau va veni fara îndoiala. Tine minte cuvintele acestea, 
pastreaza-le cu tărie si neclintire în mintea ta. Nu este vreun om bun fara de păcat, nici vreun om 
rau fara vreo urma de dreptate. 

Spun iar si iar aceleaşi lucruri ca sa le înrădăcinez, ca sa le sădesc, ca sa le pun în adâncul 
sufletului vostru: ca diavolul va arunca oarecare griji în suflet, voind sa rătăcească mintea voastră 
si sa şteargă din ea cele spuse de mine. Drept aceea le aduc până în adânc, ca de le vei păzi aici 
bine, nici după ce vei pleca nu ai sa le poţi pierde. 

Ca fac si cu dragostea voastră ca si cum as pune aur în punga, i-as strânge acesteia baierile si as 
pecetlui-o, ca sa nu ma poată jefui furul nici când lipsesc, învatându-va mereu strâng baierile 
cugetului vostru, îl pecetluiesc si îl feresc de primejdie, ca sa nu slăbească din nepăsare, ci, 
pazindu-1, prin seninătatea de aici tin la depărtare tulburarea cea dinafară. Deci, nu spun toate 
câte le spun din dragoste de multa vorbire, ci din grija si dragoste părinteasca si din dorinţa 
dascălului ca spusele lui sa nu se prăpădească în van: ca a spune acestea "mie nu-mi este cu lene, 
iar vouă va e de folos" (Filipeni 3, 1). Sa va învat vreau, nu sa arat ce deştept sunt eu. 

Aşadar, nu este drept fara de păcat, s'i nu e păcătos care sa n-aiba ceva bun; si dat fiind ca atât 
pentru păcat cât si pentru bine este răsplata, ia aminte ce se întâmpla: păcătosul primeşte răsplata 
cuvenita celor bune ale lui, daca are vreun cât de mic lucru bun, si dreptul primeşte pedeapsa 
cuvenita păcatului sau, daca a făcut vreun cât de mic lucru rau. Ei bine, ce se întâmpla, si ce face 
Dumnezeu? A rânduit necazuri ca răsplata pentru păcat în viata de acum si în veacul cel viitor. 

Aşadar, daca este cineva drept si face vreun lucru urât si suferă necaz si este dat pedepsei, sa nu 
te tulburi, ci sa te gândeşti si sa îti spui în sinea ta: "Dreptul acesta a făcut vreodată un mic rau, si 
îsi primeşte aici răsplata, ca dincolo sa nu mai fie pedepsit". Asemenea: de vezi vreun păcătos 
răpitor, lacom, savârsitor a mii de rele, si totuşi o duce bine, sa te gândeşti ca a făcut cândva 
vreun lucru bun si îsi primeşte aici cele bune ale sale, ca răsplata dincolo sa nu ceara. Astfel, 
daca este cineva drept si pateste vreun necaz, prin aceasta îsi primeşte aici răsplata, ca sa lepede 
aici păcatul si sa plece curat dincolo; si daca este păcătos, plin de rautati si bolnav de nenumărate 
boli duhovniceşti, răpitor si lacom, se bucura aici de bunăstare ca răsplata dincolo sa nu ceara. 

Intâmplându-se deci ca Lazar sa aibă ceva păcate, iar bogatul sa aibă si ceva bun, Avraam zice: 
"Aici n-ai ce sa mai aştepţi: ai primit cele bune ale tale dincolo, precum si Lazar pe cele rele ale 
sale". Si ca sa înveţi ca nu în desert zic acestea, ci asa este, zice: Ai primit cele bune ale tale. 
"Care?" 

Ai făcut vreun lucru bun? Ai primit bogăţia, sănătatea, desfătarea, stăpânirea, cinstea; nimic nu ti 
se mai datorează: ai primit cele bune ale tale. Si atunci, ce? Lazar păcat nu a făcut? Ba da, si 
Lazar avea cele rele ale sale. "Când tu ai primit cele bune ale tale, atunci si Lazar cele rele ale 
sale; de aceea, acum el este mângâiat, iar tu te chinui". Asa încât când vezi un drept ca este 
pedepsit aici, fericeste-1 si zi: "Dreptul acesta fie ca avea păcat si a primit plata pentru el si 
pleacă dincolo curat, fie ca este pedepsit mai mult decât măsura păcatelor sale si i se socoate lui 

adaos de dreptate". Ca dincolo se face socoteala si-i zice Dumnezeu dreptului: "Ai din ce este al 
Meu atât", îi încredinţează, sa zicem, zece oboli si îi pune cei zece oboli la socoteala. 

"Si daca cheltuieşti şaizeci de oboli", îi zice Dumnezeu, "zece oboli ti-i socotesc pentru păcat, iar 
cincizeci întru dreptate". Iar ca sa înveţi ca restul întru dreptate i se socoteşte, "Iov era drept, fara 
de prihana, adevărat, cinstitor de Dumnezeu si se ferea de tot lucrul rau" (Iov 1, 1); si a fost 
pedepsit trupul lui aici, ca dincolo sa fie îndreptăţit a cere răsplăti - ca ce zice Dumnezeu către 
el? "Au ma faci pe Mine vinovat ca sa te araţi pe tine drept?" (Iov 40, 3). 

Aceeaşi răbdare ca si drepţii arătând, dar, si bărbăţie de aceeaşi vârtute cu buna lor petrecere, sa 
primim ca plata bunătăţile cele gătite sfinţilor, celor ce îl iubesc pe Dumnezeu - de care fie ca noi 
toţi sa avem parte, cu harul si cu iubirea de oameni a Domnului nostru Iisus Hristos, a Căruia 
este slava si puterea în vecii vecilor. Amin. 

33 Sibariţii, locuitorii anticei cetati Sibaris din sudul Italiei, erau vestiţi pentru viata lor de lux si 
de plăceri. 

35 în opera sfântului Ioan aflam de mai multe ori analogia dinţi păcătos si stejar; în Omilia a opta 
despre pocăinţa, spre exemplu, el spune: "Stejar e curva, pom fara roadă, care-si da ghinda spre 
mâncare porcilor necuvântători". 

36 Credem ca sfântul Ioan vorbeşte despre deosebirea dintre bogăţia adevărata si cea mincinoasa, 
dintre sărăcia adevărata si cea părelnica. 

37 Verbul denota o întoarcere la starea amorfa, căreia îi urmează o refacere, o remodelare. 
Sfântul Ioan oferă în Omilia 25 la Facere (paragraful 6), cu privire la acelaşi eveniment al 
potopului, analogia refacerii unui vas metalic coclit, pe care meşterul priceput îl retopeşte, 
înlătura cocleala si îl remodeleaza, redându-i vechea frumuseţe. 

Cuvântul VII 

din "Omilii la parabola despre săracul Lazar si bogatul nemilostiv" 
Editura Sophia, Bucureşti, 2002 

Către cei ce pleacă la alergările de cai, 

si la cuvântul Evangheliei: 

"Intraţi prin usa cea strâmta, 

ca larga este usa si lata calea ce duce la pierzare, 

si mulţi sunt cei ce intra printr-însa", 

si sfârşitul tâlcuirii la bogat si Lazar 

1 . Voiesc sa va dau iarasi din învăţătura cea obişnuita si sa va pun înainte trapeza [masa] cea 
duhovniceasca, dar ma codesc si îmi vine greu, văzând ca nu ati tras nici un folos din învăţătura 
pe care ati primit-o fara încetare. Nici plugarul, daca însămânţează din belşug şanurile 

pământului si nu primeşte roadă vrednica de ostenelile sale, nu se mai apuca de plugarit cu 
aceeaşi râvna, fiindcă nădejdea secerişului uşurează povara ostenelilor. 

Si eu as rabdă cu uşurinţa multa osteneala de a va învata, de as vedea ca din îndemnul meu iese 
ceva spre folosul vostru. Acum insa vad ca după atâtea îndemnuri, după atâtea poveţe si certări 
(ca nu am contenit a va aduce aminte de Judecata cea înfricoşata, si de pedepsele din care nu este 
scăpare, si de focul nestins, si de viermele cel fara de sfârşit), unii dintre ascultători (ca nu va 
osândesc pe toţi, sa nu fie), uitând de toate cele auzite, se dedau iar la priveala [spectacolul] cea 
sataniceasca a alergărilor de cai. 

Ei bine, daca vad ca nu trag nici un folos, ci nu fac decât sa urmeze un obicei si bat din palme 
când vorbesc, aratându-mi ca primesc cu plăcere cele spuse de către mine, după care fug iarasi la 
alergările de cai, încă mai tare bătând din palme pentru vizitii si dovedind o nebunie fara frâu, cu 
multa încordare dând fuga împreuna si adeseori certându-se între ei si zicând ca "iată, cutare din 
cai n-a alergat cum trebuie, iar celalalt a căzut fiindcă a fost împiedicat", si unul tine partea 
cutarui vizitiu, iar altul altuia; daca vad ca nu-i nici vorba ca ei sa mai poarte în a lor minte ori sa 
mai pomenească spusele mele ori tainele cele duhovniceşti si înfricoşate care se săvârşesc aici, ci 
ca nişte robiţi de cursele diavolului facându-se, stau acolo câtu-i ziua de mare, dedându-se 
privelii celei satanicesti, spre râs si iudeilor, si elinilor, si tuturor voitorilor de a batjocori 
creştinătatea, cu ce nădejde sa mai purcedem la aceleaşi osteneli si sa le dam învăţătura cea 
duhovniceasca? 

Aşadar, cine, de-ar fi el chiar de piatra, de-ar fi chiar lipsit de simţire, va putea suferi acestea fara 
a se îndurera? Cu atât mai mult eu, care sârguiesc sa arat dragoste de părinte către voi toţi! Ca nu 
ma întristează doar ca îmi faceţi osteneala nefolositoare, ci cu mult mai mult ma răneşte atunci 
când ma gândesc ca cei ce fac unele ca acestea mai grea osânda îsi lucrează. Ca eu aştept plata a 
ostenelilor de la Stăpânul, ca unul ce am făcut din partea mea tot ce îmi sta în putinţa si am dat 
argintul la schimbătorii de bani (Matei 25, 27) si am împărţit talantul cel încredinţat mie si n-am 
lăsat deoparte nimic din cele care tin de mine; iar cei ce au primit aceşti arginti duhovniceşti 
ce dezvinovăţire vor avea, spune-mi, ce iertare, când nu li se vor cere numai aceştia, ci si 
câştigul de pe urma lor? 

Cu ce ochi se vor uita la Judecătorul? Cum vor îndura Ziua cea înfricoşata, pedepsele cele 
nesuferite? Fiindcă nu vor putea sa pună ca pricina neştiinţa, întrucât eu în fiecare zi învat, 
povăţuiesc, îndemn, arat cât de pierzătoare e amăgirea, cât de mare e vătămarea, vicleşugul 
praznuirii satanicesti - si nici asa nu am putut ajunge la inima lor. Si ce spun eu de Ziua cea 
înfricoşata? Deocamdată sa cercetam cum sta treaba cu cele de aici. Spune-mi, cum vor putea cei 
care s-au împărtăşit de priveala aceea sataniceasca sa vina aici cu îndraznire, când conştiinţa li se 
răscoala si striga împotriva lor cu mare glas? 

Sau nu aud aceştia pe marele Pavel, dascălul lumii, grăind: "Ce împreunare are lumina cu 
întunericul, sau ce parte este credinciosului cu cel necredincios?" (II Corinteni 6, 14-15) 

Ca de câta osânda nu este vrednica aceasta fapta, când credinciosul, după ce s-a bucurat de cele 
săvârşite aici - si de rugăciuni, si de înfricoşate taine, si de învăţătura duhovniceasca - după 

slujba de aici pleacă sa sada la priveala aceea sataniceasca împreuna cu cel necredincios, cu cel 
ce rătăceşte în întunericul pagânatatii - el, cel strălucit cu lumina soarelui dreptăţii! 

Cum, spune-mi, cum vom mai putea sa astupam gura elinilor, gura iudeilor? Cum vom putea sa îi 
aducem în Biserica, si cum îi vom îndupleca sa treacă de partea bunei credinţe, de vreme ce ei 
vad pe cei din tabăra noastră la privelile acelea pierzătoare si pline de toata vătămarea? Ca pentru 
ce, spune-mi, după ce vii aici, si îti curatesti gândul, si îti aduci cugetul la trezvie si umilinţa, 
iarasi te spurci întorcându-te acolo? Sau nu auzi pe înţeleptul care zice: "Când unul zideşte si 
altul strica, ce folos fac, fara numai se ostenesc?" (Sirah 34, 25) - precum se face si acum. 

Fiindcă atunci când cele zidite aici de noi prin neîncetata învăţătura si povatuirea aceasta 
duhovniceasca le vei surpa pe toate si le vei doborî la pământ, ca sa zic asa, prin plecarea ta cea 
grăbita, ce folos ca eu s-o iau de la început cu zidirea, si voi, iarasi, cu dărâmarea? 

Câta lipsa de minte si nebunie nu dovedeşte acest lucru? Căci, spune -mi, daca ai fi văzut pe 
cineva făcând aceasta cu zidirile cele ce cad sub simţuri, care se fac din piatra, nu de nebun l-ai fi 
ţinut, de om care degeaba se căzneşte si prăpădeşte toate ale sale pe lucruri fara nici o trebuinţa? 
La fel sa socoteşti si cu privire la zidirea cea duhovniceasca, si aceeaşi părere sa o ai. 

Ca iată, eu, fiindcă spre asta am fost rânduit de către harul lui Dumnezeu, în fiecare zi am ridicat 
la înălţime aceasta zidire duhovniceasca si am sârguit a va aduce la învăţătura faptei bune; iar 
dintre cei ce se aduna aici unii, prin lenevia lor cea negrăita, dărâma cu mâinile lor aproape într-o 
clipa zidirea cea înălţata cu multa osteneala, mie pricinuindu-mi prin asta multa întristare, iar 
lorusi - cea mai mare pierzare si pedeapsa nesuferita. 

2. Poate ca v-am certat prea tare: si daca e sa socotim după dragostea ce v-o port, într-adevar v- 
am certat prea tare; dar daca e sa socotim după mărimea greşelii voastre gândesc ca nu v-am 
certat nici cât se cuvenea. Ci totuşi, dat fiind ca se cuvine a tinde mâna si celor cazuti, a arata 
bunăvoinţa părinteasca si celor atât de uşuratici, nu le închidem usa mântuirii în ciuda uşurătăţii 
lor de mai înainte -numai de vor voi sa nu mai cada iarasi într-aceleasi, ci sa nu meargă mai 
departe cu uşurătatea si sa-si pună oprelişte în privinţa mersului la alergările de cai si a toata 
priveala sataniceasca de acest fel. 

Ca avem Stăpân Iubitor de oameni si Blând si Purtător de grija, Care, întrucât ştie neputinţa firii 
noastre, atunci când cădem într-un păcat oarecare doborâţi fiind de uşurătatea noastră, un singur 
lucru caută de la noi - sa nu deznadajduim, ci sa părăsim păcatul si sa grăbim a ne mărturisi. Si 
de vom face asta, grabnica iertare ne vesteşte, ca însuşi a zis: "Au doară cel ce cade nu se scoală, 
sau cel ce se abate nu se întoarce?" (Ieremia 8, 4). 

Deci, cunoscând acestea, sa nu dispreţuim atâta iubire de oameni a Stăpânului, ci sa învingem 
obiceiul vătămător si sa nu umblam pe usa cea larga si calea cea lata, precum ati auzit astăzi pe 
Stăpânul Cel de obşte al tuturor ca îndeamnă si zice: "Intraţi prin usa cea strâmta, ca larga este 
usa si lata calea ce duce la pierzare, si mulţi sunt cei ce intra printr-însa" (Matei 7, 13). 

Auzind de "usa larga" si "cale lata", nu te lasă înşelat de asemenea început si nu cată ca mulţi 
intra pe aceasta cale, ci gândeşte -te ca strâmt e sfârşitul ei. Si gândeşte -te cu pricepere ca nu 

despre o usa simţită este vorba, nici despre o cale obişnuita, ci despre întreaga noastră viata, si 
îndemnul este privitor la fapta buna si răutate. 

Tocmai de aceea si începe prin cuvintele: "Intraţi prin usa cea strâmta", numind astfel usa faptei 
bune. După ce spune asta, ne si arata pricina pentru care face acest îndemn: "ca deşi este strâmta 
si cu multa osteneala se intra pe ea, de va veţi osteni puţin la multa lărgime veţi ieşi, în stare sa 
va dea multa uşurare. Deci, nu va uitaţi ca este strâmta usa, nici sa va tulbure începutul, nici sa 
va facă leneşi strâmtimea intrării: ca usa cea larga si calea cea lata duc la pierzare". 

De aceea mulţi, înşelaţi fiind de început si de intrare, si neprevazând nimic din cele viitoare, s-au 
dat pieirii. De aceea zice Mântuitorul ca "larga este usa si lata calea ce duce la pierzare, si mulţi 
sunt cei ce intra printr-însa". Si bine a numit "usa larga" si "cale lata" usa si calea ce duce la 
pierzare: ca cei care grăbesc a merge la alergările de cai si la celelalte priveli [spectacole] 
satanicesti, care nu se îngrijesc de întreaga înţelepciune, care nu pun nici un preţ pe fapta buna, 
care vor sa trăiască în dezmat, care se dedau dezmierdării si lăcomiei pântecelui, care în fiecare 
zi sunt roşi de nebuneasca si turbata pofta de averi si sunt împătimiţi de lucrurile vieţii de acum, 
aceştia umbla prin usa cea larga si calea cea lata; dar după ce înaintează mult si îsi aduna poveri 
multe de păcate, ajung vlăguiţi la capătul drumului, nu mai pot sa înainteze, împiedicaţi fiind de 
strâmtimea caii, neputând trece din pricina poverii grele de păcate - drept care cad neapărat chiar 
în prăpastia pierzării. 

Spune-mi, dar, ce folos e a merge putina vreme pe calea cea lata doar pentru a ajunge mai apoi în 
veşnica pierzare, si a te desfată în vis, ca sa zic asa, iar în fapt a fi pedepsit? Ca precum un vis de 
o singura noapte, asa este întreaga viata de acum fata de pedeapsa si răsplătirea care ne va primi 
pe noi: ca nu s-a scris Scriptura asa, doar ca sa avem ce citi. 

Prin lucrarea harului Duhului, cuvintele Domnului au fost predanisite în scris pentru ca noi, 
primind din Scriptura leacuri puternice a preîntâmpina lucrarea patimilor asupra noastră, sa 
putem scapă de pedeapsa care ne paste. 

De aceea si atunci, punând pe rănile noastre leacuri potrivite, Stăpânul Hristos a grăit în chip de 
îndemn: "Intraţi prin usa cea strâmta". 

"Strâmta" a numit-o nu fiindcă e din fire strâmta, ci întrucât cugetul nostru, tinzând mai mult 
spre lenevie, o socoate strâmta. Nu a numit-o "strâmta" ca sa ne depărteze de ea, ci ca, fugind de 
lărgimea celeilalte si cunoscându-o pe fiecare după sfârşitul ei, sa o alegem pe cea strâmta. 

3. Dar ca sa fie cuvântul lesne de priceput pentru toţi, hai, daca vreţi, sa ne uitam la cei ce au 
intrat pe usa cea larga si au umblat pe calea cea lata, si sa vedem de ce sfârşit au avut parte; sa ne 
uitam si la cei ce au intrat pe usa cea strâmta si au umblat pe calea cea necăjita, si sa cunoaştem 
de ce bunătăţi au avut parte. Aşadar, după ce v-am înfăţişat pe unul din cei ce au intrat prin 
aceasta usa larga si pe unul din cei ce au umblat pe calea cea strâmta si necăjita, sa arătam 
adevărul celor spuse de Domnul, folosindu-ne iarasi de aceeaşi pilda a Lui. 

Ei bine, cine este cel ce a intrat pe usa cea larga si a umblat pe calea cea lata? Ca se cuvine mai 
întâi a arata cine este acesta si ce lungime din drum a umblat întru lărgime, după care va voi face 

desluşit la ce sfârşit a ajuns. Si ştiu ca, deştepţi fiind, ati priceput despre ce este vorba; totuşi, 
trebuie sa o spunem si noi. 

Amintiti-va de bogatul acela care în fiecare zi se îmbracă în porfira si vison, si dădea ospeţe 
strălucite, si hrănea paraziţi si lingăi, si făcea risipa de vin, si se ghiftuia în fiecare zi, si se deda 
la multa dezmierdare, si intrase pe usa cea larga, si se afla neîncetat în plăcere si veselie 
lumeasca, fiindcă toate bunătăţile îi curgeau gârla: slugi grijulii, plăcere negrăita, sănătate 
trupeasca, averi, cinste înaintea mulţimii, laudele lingăilor si deocamdată nici o întristare. 

Si - ceea ce este mai mare lucru - în atâta beţie si îmbuibare petrecând, nu numai ca se bucura de 
sănătate trupeasca si trăia fara nici o grija, ci si pe săracul Lazar, care zăcea la usa plin de bube, 
înconjurat si lins de câini, ros de foame, fara de mila îl trecea cu vederea, fara a-i face parte nici 
măcar din farâmiturile de la masa lui. 

Astfel, după ce intrase pe usa cea larga, mergea pe calea cea lata - pe calea dezmierdării, a 
dezmăţului, a râsului, a plăcerilor, a îmbuibării, a beţiei, a risipei de bani, a hainelor moi. Si 
multa vreme, în tot răstimpul vieţii pământeşti, a mers pe calea cea lata fara a cunoaşte vreo 
întristare, ci totdeauna cu vânt prielnic; si cum mergea totdeauna pe calea cea lata, alerga fara 
nici o teama. 

Nicăieri stânci, nicăieri râpe, nicăieri colţi de piatra ascunşi sub apa, nicăieri sfărâmare de 
corabie, nicăieri întorsătura nefericita a sortii, ci, umblând totdeauna pe cale neteda si bătuta, 
trecea în goana prin viata de acum, în fiecare zi fiind potopit de valurile răutăţii fara sa simtă; în 
fiecare zi sfâşiat de pofte necuviincioase, si mai vârtos desfatându-se; totdeauna împresurat de 
neînfrânare, de îmbuibare, de nebuneasca sete după bani, dar nesimtind nici una din aceste 
grozavii, nici fiind în stare sa prevadă sfârşitul caii sale, ci, multumindu-se doar cu plăcerea 
clipei, nu se gândea nicicum la muncile fara de sfârşit, ci mergea pe calea cea lata ca vrăjit, ca sa 
zic asa, alergând spre prăpastie fara a pricepe, din multa sa beţie, acest lucru. 

Ca propăşirea în toate cele lumeşti, înabusindu-i gândirea, îi întuneca ochiul cugetului, încât 
umbla ca un orb, mergând fara sa ştie încotro. 

Ba poate nici nu se mai gândea ca are fire omeneasca, văzând ca întru nimic nu suferă nevoie: 
întrucât nu numai ca se desfată, ci se si îmbogăţea; nu numai ca se îmbogăţea, ci si de sănătate 
trupeasca se bucura; nu numai ca se bucura de sănătate trupeasca, ci era si slujit; si nu numai ca 
se bucura de slujire multa, ci, văzând ca toate bunătăţile îi curg gârla, petrecea în plăcere 
necurmata. Vedeţi, iubiţilor, de câta odihna se bucura cel ce intrase pe usa larga si mergea mereu 
pe calea cea lata? 

Dar nimeni dintre cei ce aud acestea sa nu îl fericească mai înainte de sfârşitul lui, ci sa aştepte 
deznodământul lucrurilor, si atunci sa judece. 

Sa luam acum seama, daca vreţi, si la cel ce intrase pe usa cea strâmta si mergea pe calea cea 
necăjita, iar după ce vom fi văzut sfârşitul fiecăruia, vom judeca după cuviinţa cu privire la 
fiecare. 

Si pe cine altcineva putem înfăţişa acum decât pe Lazar, cel ce zăcea la usa bogatului si era 
strâmtorat de bubele acelea si vedea limbile câinilor cum se ating de rănile lui, fara a putea nici 
sa îi alunge? Ca precum bogatul, intrând prin usa cea larga, mergea pe calea cea lata, asa si 
fericitul acesta (îl numesc fericit pentru ca a ales sa intre pe usa strâmta) a intrat prin usa cea 
strâmta, care întru toate era potrivnica celeilalte. 

Precum bogatul mereu se rasfata, asa si Lazar mereu se lupta cu foamea. Bogatul se bucura de 
plăceri si sănătatea trupeasca si avuţii băneşti, irosindu-se în îmbuibare si beţie; Lazar, 
strâmtorat, pe lângă foamete, de cea mai groaznica sărăcie, de boala necurmata si bube 
nesuferite, nici în hrana trebuincioasa nu era îndestulat, ci dorea farâmiturile de la masa 
bogatului, si nici de acelea nu era învrednicit. 

4. Vezi cum acesta, după ce intrase pe usa cea strâmta, umbla necontenit pe calea cea necăjita? 

Vezi cum celalalt intrase prin usa cea larga si călătorea pe calea cea lata? Dar sa luam seama ce 
sfârşit a avut fiecare, si cum bogatul a sfârşit la strâmtoare, iar Lazar - la lărgime si veselie multa: 
ca aflând acestea cu de-amanuntul, sa nu urmam în tot chipul calea cea lata, nici sa ne sârguim a 
intra prin usa cea larga, ci sa căutam usa cea strâmta si sa umblam pe calea cea necăjita, ca sa 
putem ajunge la sfârşit bun si plin de odihna. 

Ca iată ce zice Domnul ca s-a întâmplat, după ce au murit amândoi, cu cel ce mersese mai înainte 
pe calea cea necăjita: "Si a fost ca a murit săracul, si a fost dus de îngeri în sânul lui Avraam". 

Putem crede ca îngerii l-au luat cu alai, înconjurându-1 si deschizându-i calea, si l-au aşezat în loc 
de odihna, după multele lui necazuri si după călătoria lui pământeasca cea întru strâmtorare. 
Vazut-ai cât de largi se arata la urma usa cea strâmta si calea cea necăjita? Mai uita-te si ce sfârşit 
pierzător are calea cea lata: "A murit si bogatul, si a fost îngropat". 

Nimeni nu i-a deschis calea, nimeni nu 1-a însoţit, nimeni nu 1-a călăuzit ca pe Lazar, căci 
bucurându-se de toate bunătăţile si având mulţi însoţitori (adică slujitorii, paraziţii si lingăii) în 
calea cea lata, atunci când a ajuns la sfârşitul ei a rămas gol si lipsit de toate după acele multe 
mângâieri sau, mai bine zis, după acea scurta odihna si bunăstare - ca orice viata pământeasca 
scurta este fata de veacul cel ce va sa fie. Aşadar, după scurta odihna de care s-a bucurat umblând 
pe calea cea lata, 1-a primit pe el locul strâmtorării si al necazului. 

Si Lazar se odihnea în şanurile patriarhului, primind rasplatile pentru ostenelile si restriştea cea 
multa de pe pământ, după foamete si bube si zăcerea la usa bogatului, împartasindu-se de odihna 
cea negrăita si cu neputinţa de tâlcuit în cuvinte, în vreme ce bogatul, după răsfăţul si odihna si 
îmbuibarea cea multa si beţia de pe pământ, a ajuns în pedeapsa aceea unde nu este mângâiere si 
se chinuia în văpaie. Si ca sa înveţe amândoi cu lucrul unul folosul caii strâmte, iar celalalt 
vătămarea si pierzarea celei late, se vad unul pe celalalt de la o mare depărtare. 

Si asculta cum: "Si în iad ridicându-si ochii sai", zice Domnul, "fiind în munci, vede pe Avraam 
de departe si pe Lazar în şanurile lui". Mie îmi pare ca văzând aceasta întorsătura neaşteptata a 
lucrurilor, si ca cel zăcea la usa lui, lăsat sa fie lins de câini, se bucura de atâta îndraznire si 

petrece în şanurile patriarhului, în vreme ce el era acoperit de atâta ruşine, încă si ars de foc, mai 
apriga durere simţea. 

Văzând, dar, ca se întorsese roata si el, după ce se veselise, ca sa zic asa, în vis si umbra, rabdă 
acum pedeapsa cea nesuferita si, după calea cea lata si usa cea larga, a sfârşit în atâta strâmtorare, 
iar cu Lazar stând lucrurile tocmai dimpotrivă, ca Lazar, pentru răbdarea de aici, se bucura de 
bunătăţile acelea negrăite: văzând acestea, zic, bogatul era descumpănit si, cunoscând prin 
cercare înşelarea pe care o suferise alegând mereu calea lata, se roagă de patriarh si rosteşte 
plângător cuvinte menite a stârni mila. 

El, care mai înainte vreme nici nu îl lua în seama pe Lazar, nici măcar nu voia sa se uite la 
săracul care zăcea la usa, ci se si îngretosa de el din pricina putorii bubelor si a moliciunii sale, în 
care pururea petrecea rasfatându-se - ei bine, el roagă acum pe patriarh si zice: "Părinte Avraame, 
miluieste-ma si trimite pe Lazar ca sa întingă vârful degetului în apa si sa îmi răcorească limba, 
ca ma chinuiesc în văpaia aceasta". 

Cuvintele acestea ar fi putut altminteri sa stârnească mila, însă acum nu i-au adus nici un folos, 
fiindcă mărturisirea n-a fost la buna vreme si ruga n-a venit la timpul potrivit. 

"Trimite", zice, "pe Lazar, săracul acela de care ma îngretosam, căruia nici din farâmituri nu îi 
dădeam: acuma am nevoie de el, si caut degetul acela pe care îl lingeau câinii". 

Vazut-ai cum 1-a smerit pedeapsa? 

Vazut-ai la ce sfârşit strâmtorat a dus calea cea lata? Si nu îl roagă bogatul pe Lazar, ci pe 
patriarh. Fireşte, fiindcă spre Lazar nici sa se uite nu îndrăznea - căci se gândea, îmi pare, la 
neomenia sa si, socotind câta nemilostivire îi arătase aceluia, bănuia ca nici de răspuns nu-1 va 
învrednici. 

Tocmai de aceea nu se roagă de el, ci de patriarh; dar nici asa n-a câştigat nimic, iată ce înseamnă 
sa nu faci la buna vreme ceea ce se cuvine si sa pierzi răstimpul acestei vieţi, pe care iubirea de 
oameni a lui Dumnezeu ni 1-a dat pentru lucrarea mântuirii noastre. 

Ca ce diamant nu ar fi înmuiat cuvintele bogatului, pe cine nu ar fi plecat spre mila si împreuna- 
patimire? Si totuşi, patriarhul nu a încuviinţat cererea lui, ci de răspuns 1-a învrednicit, însă i-a 
arătat ca singur si-a pricinuit necazurile în care se afla - căci iată ce-i grăieşte: "Fiule, aminteste- 
ti ca ai primit cele bune ale tale în viata ta, si Lazar asijderea cele rele: iar acum el se mângâie, 
iar tu te chinuiesti. Si peste toate acestea, între noi si voi prăpastie mare s-a întărit, ca cei ce vor 
voi sa treacă de aici către voi sa nu poată, nici cei de acolo la noi sa treacă". 

înfricoşate sunt cuvintele acestea, si mişcătoare pentru cei care au minte: căci pentru a-i arata 
bogatului ca îi este mila, vazându-1 cât de mult se chinuieşte, dar nu poate face nimic pentru a-1 
mângâia, îi spune, ca si cum s-ar dezvinovăţi: "Eu as fi vrut sa îti tind mâna de ajutor, usurându- 
ti durerile si micşorând grozăvia chinurilor, dar singur te-ai lipsit dinainte de alinarea aceasta" 
-de aceea spune: "Fiule, aminteste-ti". 



75 



Vezi bunătatea patriarhului? Ca îl numeşte "fiu": aceasta insa poate sa arate blândeţea lui, dar 
nici un ajutor nu îi poate aduce bogatului, fiindcă singur si-a fost vânzător. "Fiule", zice 
patriarhul, "aminteste-ti ca ai primit cele bune ale tale în viata ta". Gândeste-te la trecut, nu uita 
de câta dezmierdare te-ai bucurat, de câta odihna, de câta slava lumeasca, nu uita cum ti-ai 
petrecut toata viata în îmbuibare si beţie, socotind ca vei petrece întru ele la nesfârşit si pe 
acestea socotindu-le a fi singurele bunătăţi", i-a răspuns după cugetul lui: fiindcă neavând nici un 
gând înalt, nici prevăzând relele care aveau sa îl ia în primire, socotea desfătările pământeşti a fi 
bunătăţi. 

5. Ca asta are obicei sa zică si acum gloata înnebunită după plăceri si îmbuibare: "Multe bunătăţi 
am căpătat", atunci când vor sa arate cât de mult se desfată. Nu spune, omule, ca "astea sunt 
bunătăţile si gata", ci gândeste-te ca acestea ne-au fost date de către Stăpânul ca, bucurându-ne 
de ele cu măsura, sa putem trai si sa avem putere a lucra - dar altele sunt bunătăţile cele 
adevărate. Ca nici unele dintre cele pământeşti nu se pot numi bunătăţi - nici dezmierdarea, nici 
bogăţia, nici hainele de mult preţ - ci sunt bunătăţi doar cu numele. Dar ce zic eu ca sunt bunătăţi 
doar cu numele? 

Ele ni se fac adesea chiar pricina de pierzare, întrucât nu ne folosim de ele cum se cuvine. Ca 
bogăţia este buna pentru cel ce o are atunci când nu e cheltuita doar pentru dezmierdare, nici 
pentru beţie si pentru plăcerile cele vătămătoare, ci atunci când stăpânul ei, bucurându-se de 
belşug în chip cumpătat, cele ramase le împarte pântecelor săracilor. 

Iar daca cineva se deda răsfăţului si celorlalte feluri de dezmat, bogăţia nu doar ca nu-i aduce nici 
un folos, ci îl si surpa în prăpastie adânca, precum a pătimit si bogatul din pilda, iată de ce îi 
spune si patriarhul: "Fiule, ai primit cele bune ale tale în viata ta" cele pe care le socoteai a fi 
adevărate bunătăţi, pe acelea le-ai primit, "iar Lazar asijderea cele rele". Asta nu fiindcă Lazar le- 
ar fi socotit rele - sa nu fie! - ci a făcut acest adaos potrivindu-se la felul de gândire al bogatului: 
întrucât el îsi făcuse părerea ca bogăţia si dezmierdarea si dezmăţul si tot răsfăţul sunt bunătăţi, 
iar sărăcia si foamea si boala grea le credea rele. 

"Aşadar", vrea sa spună patriarhul, "întrucât aveai aceasta socotinţa si aceasta înşelata părere, 
adu-ti aminte ca potrivit judecaţii tale tu ai primit "bunătăţile" acelea, umblând pe calea cea lata 
si încăpătoare, iar Lazar asijderea a primit cele pe care le credeai rele, intrând prin usa cea 
strâmta si mergând pe calea cea necăjita. Deci, tu nu ai vrut sa vezi decât începutul drumului, iar 
Lazar a avut în vedere si sfârşitul lui, nelenevindu-se din pricina felului în care a început calea 
lui: pentru aceasta el se bucura acum de mângâiere, iar tu eşti chinuit, si este cea mai mare 
deosebire între felul cum ati sfârşit". 

Ati văzut din fapte care e capătul caii late si largi, ati aflat ce sfârşit bun a primit pe cel ce a ales 
usa strâmta si calea cea necăjita. Ascultaţi, dar, si ceea ce este mai înfricoşat: "si peste toate 
acestea, între noi si voi prăpastie mare s-a întărit, ca cei ce vor voi sa treacă de aici către voi sa 
nu poată, nici cei de acolo la noi sa nu treacă". 

Sa nu trecem cu vederea, -iubiţilor, cele zise, ci sa cugetam care este întocmai tâlcul celor zise si 
sa ne gândim de câta cinste si întâietate se bucura cel ce zăcea la poarta, cel trecut cu vederea, cel 
ce lupta neîncetat cu foamea, cel chinuit de bube, cel lăsat în voia câinilor. 

Căci cu plăcere vin a grai mereu despre acestea, ca nimeni dintre cei aflaţi în boli si foame sa nu 
se dispreţuiască pe sine cainându-se, ci, cu răbdare si recunoştinţa suferind toate, de acum înainte 
sa se hrănească cu nădejdile cele bune, aşteptând acele negrăite răsplăti ale ostenelilor. 

"Si peste toate acesta". 

Ce înseamnă: "peste toate acestea"? 

După ce a zis bogatului: "Tu ai primit în viata de acum toate câte le credeai bune, si Lazar a 
primit cele pe care tu le socoteai rele", adaugă acestea pentru a-1 învata ca fiecare dintre ei a 
ajuns la sfârşitul meritat, peste toate cele zise. 

"Tu", spune, "după ce te-ai bucurat de cele pe care le socoteai bunătăţi, la necaz si la strâmtorare 
si la focul nestins; Lazar, după ce s-a luptat toata viata lui cu cele pe care tu le socoteai rele - la 
odihna si bunătăţi si la partea drepţilor. Deci, după ce fiecare si-a aflat sfârşitul meritat, pe tine 
usa cea larga si calea cea lata facându-te sa sfârşeşti în strâmtorarea aceasta, iar pe acela usa cea 
strâmta si calea cea necăjita ducându-1 la odihna, "peste toate acestea între noi si voi prăpastie 
mare s-a întărit". 

Ia seama cum săracul cel bubos (iarasi vorbesc de asta) împreuna cu patriarhul a fost numărat si 
în ceata drepţilor a fost socotit. "Intre noi", zice, "si voi". 

Vezi ce soarta a moştenit cela ce cu răbdare si recunoştinţa a suferit boala si foamea cea 
apăsătoare? Ca "între noi si voi prăpastie mare s-a întărit". "Multa depărtare e între noi: si nu 
prăpastie oarecare, ci prăpastie mare". Si, cu adevărat, mare e depărtarea si multa deosebirea 
între fapta buna si răutate - ca una este larga si lata, cealaltă strâmta si necăjita; dezmierdarea este 
larga si lata, sărăcia si nevoia este strâmta si necăjita. 

Aşadar, precum în aceasta viata potrivnice una alteia sunt caile, si cel care a ales fecioria, care 
urmează întreaga înţelepciune, îmbrăţişează neagonisirea si dispreţuieşte slava deşartă umbla pe 
calea cea strâmta si necăjita, iar cel ce sârguieste a umbla pe calea cea larga si lata se deda beţiei 
si dezmierdării si poftei nebuneşti de avuţii si dezmăţului si priveliştilor vătămătoare, între 
aceştia doi fiind mare deosebire: întocmai la fel si în vremea pedepsei si a încununării mare 
deosebire este între răsplăti - ca "prăpastie mare s-a întărit între noi", adică între drepţi, cei 
îmbunătăţiţi, cei învredniciţi de moştenirea fericita, "si voi", adică cei ce v-ati irosit în viclenie si 
răutate. 

Si atât de mare este prăpastia, "ca cei ce vor voi sa treacă de aici către voi sa nu poată, nici cei de 
acolo la noi sa nu treacă". Vazut-ai ce prăpastie mare? Vazut-ai ce răspuns mai apăsător decât 
gheena? 

Oare auzind la început câta bunăstare avea bogatul si cum era slujit, fiind înconjurat cu cinstiri 
de toţi, si cum se deda dezmierdării în fiecare zi, nu-1 socoteaţi fericit? 

Si iarasi, vazându-1 pe sărac zăcând la usa, prada acelor cumplite bube, oare nu căinaţi viata lui? 
Dar acum, iată, vedem cum lucrurile se sfârşesc tocmai pe dos: bogatul, din dezmierdare si beţii, 

77 



a ajuns în cuptor, iar Lazar, după sărăcia si foametea cea mai de pe urma, este în şanurile 
patriarhului! Dar ca sa nu întind prea mult cuvântul, socot ca-i îndeajuns daca închei aici 
cuvântul de învăţătura, rugând dragostea voastră sa nu urmeze usa cea larga, nici calea cea lata, 
nici sa nu caute odihna în tot chipul, ci, gândindu-va unde duce fiecare din cele doua cai, sa 
fugiţi de cea lata, având în minte ce soarta 1-a ajuns pe bogat, si sa urmaţi usa cea strâmta si calea 
necăjita, ca după necazul de aici sa putem ajunge la locul de odihna. 

Fugiţi, dar, rogu-va, de privelile cele satanicesti si de vătămătorul mers la alergările de cai: ca 
pentru cei momiţi de diavol, care merg pe calea cea lata, am fost nevoit sa spun acestea, pentru 
ca ei, înteleptindu-se, sa lase calea aceasta si, umblând pe cea necăjita (a faptei bune, vreau sa 
zic), asemenea lui Lazar sa fie învredniciţi şanurilor lui Avraam si, împreuna sloboziţi de focul 
gheenei, sa ne bucuram de bunătăţile cele negrăite "pe care ochiul nu le-a văzut si urechea nu le- 
a auzit" ( I Corinteni 2, 9), de care fie ca noi toţi sa avem parte, cu harul si cu iubirea de oameni a 
Domnului nostru Iisus Hristos, dimpreună cu Care a Tatălui si a Sfântului Duh este slava, 
puterea, cinstea, acum si pururea si în vecii vecilor. Amin. 

